
        
            
                
            
        

    
	Э. ВОЙНИЧ

	 

	ОВОД - 1

	(Овод романы 1 дүгээр дэвтэр)

	 

	“Эвлэлийн Төв Хорооны хэвлэл” Улаанбаатар хотноо 1947 онд эрхлэн хэвлүүлсэн номыг

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ОРШИЛ

	«Овод» гэдэг уран зохиол, 1897 онд анх Англид гарчээ. Энэ бол Английн уран зохиолч эмэгтэй Войничийн анхдугаар зохиол нь байв. Энэхүү эмэгтэй, хэд хэдэн номыг бичсэн боловч, тэдний дотроос энэ «Овод» шиг нийтэд алдаршсан ном нэг ч байсангүй.

	«Овод» гэдэг уран зохиолыг 1898 онд орос хэлээр орчуулсан боловч, үүний доторх олигтой хуудаснуудыг хааны бичиг хянагч нар хасаж, зохиолчийн санасан утгыг гажуудуулжээ. Гэвч уул ном нь орос хүмүүсийн сэтгэлийг хөдөлгөв. Тэд нар Английн эмэгтэй зохиолчийн зохиол доторх дарлалыг эсэргүүцсэн илэрхийлэл ба эрх чөлөөний тэмцэлд дуудсан уриаг олж мэдэцгээв. Уран зохиолын баатар Оводын үлгэр нь хувьсгалт залуучуудын дурыг булаасан учир уул номыг ажилчдын дугуйлангуудад уншдаг байлаа.

	«Овод» гэдэг уран зохиол нь одоо ч манай уншигчдын сонирхдог номуудын нэг нь юм.

	Овод гэгч нь өнгөрсөн зууны гуч - дөчөөд оны, Италийн хувьсгалчийн баатарлаг үлгэр юм.

	Войнич, өөрийн дэвтрийн дотор дурдаж байгаа тэр өдрүүдэд Италийн ард түмний ихэнх хэсэг нь Австричуудын дарлалын дор оршиж байлаа. Түүний дээр Итали нь хэсэг улсууд болон бутарч, үндэсний нэгдэлгүй болсон байв. Тэр үед Италийн хэдэн мянган эх оронч, ардчилсан үзэлтнүүд өөрийн ард түмний тусгаар тогтнол, түүний үндэсний нэгдлийн төлөө амь биеэ хайрлахгүй тэмцэж байжээ. Тэд нар Италийн нэгдсэн бүгд найрамдах улсыг байгуулах хүсэлтэй байлаа. Тэд, өөрсдийнхөө санааг биелүүлж чадаагүй боловч, үндэсний эрх чөлөөний хөдөлгөөн нь Италийн түүхэнд хамгийн гайхамшигтай үе болон оржээ.

	Войнич, «Оводын» баатруудын зан байдал, үйл явдал, тэдний бодол, итгэвэрүүдэд тэр үеийн байдлыг илрүүлэн гаргажээ.

	Уран зохиолын дотор түүхийн жинхэнэ хүмүүс байхгүй боловч, түүний зохиомол баатрууд нь тэр үеийн Италийн түүхийн бодит байдал дээр яг уялдан холбогдох юм.

	Энэ түүхт байдал яаж үүсэв гэвэл:

	1796 онд Наполеон Бонапарт, Италийн хилд халдан орж, бараг бүх Италийн газрыг эзлэн аваад, өөрийн эзэмдүүнд нэгтгэжээ.

	Наполеоныг ширээнээсээ унасны дараагаар Европын хүчирхэг гүрнүүд Италийн ард түмний хувь заяаг шийдвэрлэдэг болов. Тэд, 1815 онд Венын их хурлаар Италийг жижиг улсууд болгон тастаж, түүний хагасыг Австри улсад нэгтгэв.

	Апенинийн хойгоор энэ жижиг бутархай улсуудын хилийг огтолж байлаа.

	Тэр үед өмнөд Италийг Наполеоны вант улс эзэлж байв. Түүний баруун хойд талаас папын муж, эртний Италийн нийслэл Ромын хамтаар залгана. Дунд Италийн бусад хэсгийг Тосканы вант улс эзэлнэ.

	Тосканаас яльгүй дээш Лигүрийн тэнгисийн эрэгт Луккагийн вант жижиг улс шахалдан тогтоно. Түүний хойд талд Модена ба Пармагийн вант улсуудын газар оршино. Баруун талдаа Сардинын буюу Пьемонтын вант улс, Франц улстай хил нийлж байлаа.

	Италийн хамгийн том мөрөн Погоос хойш, Италийн хамгийн баялаг Ломбард ба Венец мужууд оршино.

	1814 онд Австричууд, Ломбард, Венец мужуудыг эзлэн аваад, Венын их хурлаар эдгээр эзэмдүүнийг Австрид бэхжүүлэн өгчээ. Таскана, Модена, Пармагийн засаг ноёд Австрийн хаантай ураг төрлийн холбоотой байжээ. Хүчирхэг уудам Австри улс, бараг бүх Италийн эзэн болов.

	Италийн эзэд хаад, хэмжээгүй эрхийг эдэлж, өөрийн ард түмнийг ширүүнээр дарлагч харгисууд болов. Тэд, Италийн улсуудад цагдаагийн журмыг тогтоосон ба бас Италийн ард түмний эрх ёсыг хэрцгийгээр эвдлэгч Австричуудын дарлал улам хүнд болж байлаа.

	 

	* * *

	 

	Францад эзэмдэгдэн байх үесээр үүссэн нууц эвлэл, эзэрхэг засаг ба дарлалын эсрэг тэмцлийг эхэлж явуулав. Энэ эвлэлийн гишүүд, өөрсдийгөө карбонари (Италиар нүүрсний ажилчин гэсэн үг) гэж нэрлэж байв. Тэд, Венты гэдэг жижиг үүрүүдэд нэгдэж, Австричуудыг хөөн, Италийн харгисуудын засгийг хязгаарлахыг хүсжээ.

	1820—1821 онд карбонарийн нууц үүрүүдийн анхдугаар бослого гарав. Тэднийг Австричууд хайр гамгүй дарж устгав.

	Австричуудад тусалж байсан ба Европын улсуудад хувьсгалыг дарах зорилгыг өмнөө тавьсан, харгис гүрнүүдийн холбоо нь 1815 онд байгуулагдсан «Ариун холбоо» байлаа.

	Арван жилийн дараа карбонариуд дахин бослогыг дэгдээсэн боловч, Австричуудад дахин дарагджээ.

	 

	* * *

	 

	1830 онд засгийн газар нь залуу карбонари Жузеппе Мадзинийг Италийн хилээс хөөн гаргав. Тэр, нэг жилийн дараагаар Франц улсын Марсело хотод «залуу Итали» гэдэг нууц эвлэлийг байгуулав. «Залуу Итали» гэдэг эвлэл, өөрийнхөө өмнө, Италийн дотор тусгаар тогтносон нэгдмэл бүгд найрамдах улсыг тогтоох зорилгыг тавьжээ. Энэ нь зөвхөн Австричуудыг хөөхөөр зогсохгүй, харин Италийн харгисуудыг унагаах гэж шийдвэрлэсэн хэрэг байлаа. Нууц шинэ эвлэл нь өөртөө «Бурхан ба ард түмэн» гэдэг лоозонг сонгон авчээ.

	Гэвч, Мадзини ба түүнийг дагалдагч нар, ард түмэн ба хөдөлмөрчин олон түмнээс тасархай байжээ.

	Үнэндээ, тэр үеийн Италид ажилчин анги нь сул буурай бөгөөд тооны талаар цөөн байв. Гэвч, тариачид нь хувьсгалын хөдлөх хүч болж байлаа. Газрын эзэд, том том түрээслэгч нар, жижигхэн хэсэг газар ажил хийж байсан Италийн тариачдыг ширүүнээр мөлжиж байв. Гарах горьдлогогүй гачигдал ба хавчигдлын улмаас, хэдэн мянган тариачин, дээрэмчний бүлэгт шилжиж байлаа. Эдгээр дургүйцэл нь хүрсэн хэдэн мянган тариачныг өөрийнхөө талд татан авч, бүгд найрамдах улсын төлөөний тэмцэлд тэднийг нэгтгэх хэрэгтэй байлаа. Түүнийг Мадзини хийсэнгүй, харин карбонарийн адил, олон тооны бослого ба хувьсгалт жижиг бүлгүүдийн хуйвалдлагаа зохион байгуулах замд оржээ.

	Мадзиничуудын хэдэн арван бослого ба хуйвалдлагуудыг Итали, Австрийн засгууд цус урсган дарав. Түүнчлэн бусад босогч жижиг байгууллагууд удаа дараалан дарагдсан билээ.

	Эх оронч хүчнүүд сарнин барагдсаар байсан боловч, уул тэмцэл нь удаан жилээр үргэлжлэв.

	«Залуу Итали» гэдэг эвлэлийг байгуулснаас хойш хорин жилийн дараа, Маркс хэлэхдээ, Мадзини, Италийн тариачдын тухай мартаж, «зөвхөн хотнууд, түүний эрх чөлөө эрмэлзэгч тайж нар, мөн боловсорсон иргэдийг ойлгож байжээ.» (Маркс, Энгельсийн зохиолын 25 дугаар ботийн 112 дугаар хуудсанд).

	 

	* * *

	 

	Дөчөөд оны эхээр, Италийн дотор Италийн сэргээн босгох талын дундыг баригч, шинэ хүмүүс нэлээд гарч ирэв. Италийн хөрөнгөтөн, газрын эзэд, хувьсгалт хөдөлгөөнөөс айж, Италийн жижиг улсуудын явцуу хүрээг, аж ахуйн талаар хавчиж эхэлжээ. Сэргээн босгох талыг баригч шинэ хүмүүсийн зарим нь папаар толгойлуулсан Итали ноёдын холбоо байгуулахыг хүсэж, бусад нь Италийн бүх эзэд хаадын дотроос арай хүчтэйвтэр, хараат бус, Пьемонтын вангийн захиргааны дор Италийг нэгтгэхийг бодож, бас Италийг нэгтгэхэд олон улсын ивээлтэй цагийг хүлээж байлаа.

	1848 онд Франц, Прусс, Австрийн дотор хувьсгал дэгдэв. 1848 оны 3 дугаар сард Австрийн нийслэл Венад бослого эхлэхийн хамтаар, Ломбардын гол хот болох Миланд бараг зэвсэггүй иргэд, Австрийн байнга цэргийн эсрэг тэмцээд, тав хоног байлдсаны дараа Австричуудыг хотоос хөөн гаргажээ.

	Австритай дайн эхлэв. Түүнд Италийн эрх чөлөөний хөдөлгөөний ардын домогт баатар, аймшиггүй генерал Жузеппе Гарибальди оролцов. Гэвч, урван тэрслэгчдийн гайгаар Италичууд ялагджээ. Зөвхөн том хотуудыг хамаарсан хувьсгал дарагдсан билээ.

	Итали нь зөвхөн 1861 онд Пьемонтын вангийн захиргааны дор сэргээн босгогдоод 1870 онд папын төрөөс тусгаарлажээ.

	Италийн хөрөнгөтөн, үндэсний нэгдлийг биелүүлэхийн тулд 1852—1861 онуудад эх оронч ардчилсан үзэлтнүүдийн хүчийг ашиглан, Гарьбальди өөрөө ч Пьемонтын вангийн захиргааны дор, Италийг нэгтгэхийн төлөө тулалдаж байлаа. Тэр, энэ үед Италийг чөлөөлөхөөр замыг олсонгүй, учир нь 1848 оны Мадзиний хувьсгал дарагдсанаас хойш Мадзиний байгууллагууд, өөрийн урьдах чанараа алдсан байлаа.

	Үндэсний эрх чөлөөний ардчилсан хөдөлгөөн, Италид хэдэн зуун баатарчууд, харгисуудыг өшигч нарыг төрүүлсэн боловч, ард түмэнтэйгээ бат холбоогүй байсан учраас ашиггүй үлджээ.

	 

	* * *

	 

	2

	 

	Италийн ард түмний түүхийн энэ үе ямар учраас Английн уран зохиолч, эмэгтэй Войничийн анхаарлыг татав аа? гэвэл:

	Этель Лилиан Войнич, 1864 онд Английн томоохон эрдэмтэн Жорж Булийн гэрт төрсөн байна.

	Түүний төрсөн орон, XIX дүгээр зууны дундуураас эхлэн, Европын бүх улсуудаас өөрсдийнхөө засгийн газруудад мөрдөгдсөн улс төрийн оргодлууд цутган ордог төв болсон юм.

	Энд, Маркс, Энгельс нар ч хөөгдөн ирж, Лондонд удаан жилээр сууцгааж байв.

	Оросын нийгмийн агаа их зүтгэлтэн, урав зохиолч сэтгэгч Герцен, Лондон хотноо Оросын анхдугаар чөлөөтэй хэвлэлийг байгуулж, «Хонх» гэдэг алдарт сониныг гаргаж байлаа.

	Энд, Мадзини ч Италийн улс төрийн оргодлын томоохон бүлгийн хамтаар сууж байв.

	Этель Лилиан Войнич, нэг үе Италид суралцаж байгаад, хааны хүнд ажлын цөллөгөөс зугтаасан Польшийн оргодол Войничтэй эр эм болон суужээ. Энэ нь залуудаа Петрбургт ирж, Оросын хувьсгалт хүрээнүүдтэй ойртож байсан хүн юм.

	Войнич, Лондонд байхдаа, Италийн төлөө Мадзини ба Гарибальдитай урьд нэг эгнээнд тэмцэж явсан хүмүүстэй уулзаж байв.

	Тийнхүү залуу эмэгтэй уран зохиолч, үндэсний хувьсгалт уламжлалын төвд орсон билээ. Тэгээд, Оводын загвараар Италийн үндэсний эрх чөлөөний үеийн баатарлаг дүрс, Италийн эх орончдын эрэлхэг зориг, тэдний хувьсгалт үүрэгтээ хязгааргүй үнэнчийг илчлэн үзүүлж чаджээ.

	1832—1833 онууд нь «Овод» гэдэг уран зохиолын нэгдүгээр хэсгийн ажиллагааны үе болно. Энэ бол Мадзиничуудын анхдугаар бослогууд, анхдугаар дарагдлуудын жилүүд юм. Энэ үед Италийн Пьемонт, Тоскана ба бусад улсуудын дотор Мадзинийн хуйвалдлагын анхны бүлгүүд нууцаар ажиллаж, далд холбоо тогтоон, бүгд найрамдах улсын төлөөний тэмцэлд зоригтой залуу сурагчид, эх оронч үзэлтэй оюутан, гар үйлдвэрчид, жижиг хөрөнгөтнүүд босоцгоож байлаа. Италийн улсууд дахь цагдаа нар дошгирч, улс орны дотор харгис цагдаа, тагнуулчин нараар үерлэсэн мэт болов.

	1833 онд Генуя хотноо Мадзинич Руффийн ах дүүгийнхний бослого дэгдэв. Үүнийг Пьемонтын ван Карл-Альберт хайр гамгүй даржээ.

	Тэр жил Тоскана дахь эх орончид үндэсний хувьсгалыг өрнүүлэх гэж анх оролдсон нь өөртөө их хядлагыг татсан билээ. Хоёрдугаар Леопольд Ван, эх орончдыг цуслан дарахдаа, шууд Австри улсын заавраар гүйцэтгэжээ. 1833 онд Тосканад болсон явдлууд, «Овод» гэдэг уран зохиолын нэгдүгээр хэсгийн түүхт дэвтэр нь болно.

	Уран зохиолын гол гол баатрууд, залуу бөгөөд туршлагагүй байв. Тэд, Мадзинийн хөдөлгөөний эхээр бүгд найрамдах Итали улсын эрх чөлөө, тусгаар тогтнолыг залуугийн халуунаар бүтээх гэж санааширч байлаа. Гэнэхэн, болгоомжгүй тэд, улс төрийн дайсныг таньж чаддаггүй байсан учраас, хувьсгалт байгууллага тагнуулын сарвуунд орж, түүний оролцоот хүмүүсийг гяндан ба удаан хугацааны цөллөгүүд хүлээж байжээ.

	1846 он бол уран зохиолын хоёр ба гуравдугаар хэсгүүдийн ажиллагааны үе болно. 13 жил өнгөрсөн энэ үед нөгөө л Мадзинийн бүлгийн уйтгарт нууц тэмцэл явагдаж байсан боловч уран зохиолын гол гол баатрууд нь хувьсгалын нууц хүнд үеүдэд хал үзэж, хатуужлыг олоод улс төрийн хашир зүтгэлтэн, туршлагатай нуугдлууд болсон байлаа.

	Овод нууц хүрээнүүдийн дунд тун алдартай байсан ба түүнийг хилийн чанад ч мэдэцгээдэг байжээ. Овод, бардан, гэнэхэн сэтгэлтэй залуу байсан бол одоо хувьсгалын гуйвшгүй сүрт тэмцэгч болон өсжээ. Түүний зүрх бүгд найрамдах Итали улсын нэгдлийн зам дээр зогсож байгаа дайснуудтай үл эвлэрэх, үзэн ядах явдлаар дүүрэн байв.

	Овод, зөвхөн Мадзиничууд бус, харин хувьсгалын бусад бүлгүүдтэй харилцах нууц холбооны утсыг гартаа атгаж байлаа. Тэр, Мадзиничуудаасаа жирийн ард түмэнтэй ойр байсан бөгөөд босогчдод зориулсан буу зэвсэг, байлдааны хэрэгслийг Италийн улсуудын хилээр нууц нэвтрүүлэн зөөдөг уулын контрабандууд, түүнд элэгсэг дотно байжээ.

	Бид, улс төрийн тавцан дээр гагцхүү Мадзиничуудыг үзэх бус бөгөөд "хааны ордны хувьсгалч нар" гэж Герцений нэрлэдэг, том үйлдвэрийн ба газрын эзэд, хөрөнгөтний эрдэмтэн ба бичгийн хүмүүс - либералуудыг хүртэл үзнэ.

	Уран зохиолын дотор хэтэрхий баяжсан Грассингийн утга зохиолын зочилгоог үзүүлжээ. Грассинигийн зочлого дээр дээд ангийн чалчигчдын хооронд хэвийн "эх оронч" хэлбэртэй яриа явагдана. Грассинигийн хөндий толгойтой тэнэг авгай, язгууртай зочдодоо «Италийн ядуу шивэгчдийн» тухай "Манай зовлонт эх орны" тухай гэх мэт үгс шулганан чалчина.

	Войнич, либерал самбагааны "эх оронч үзэл" ба тэдний улс төрийн талаар дундыг баримтлан болгоомжилж ард түмний бослогын өмнө айн сөгддөгийг шоолон доромжилжээ.

	13 жилийн өмнөхтэй адил, Италийн хаад ба Австрийн түшиг тулгуур нь харгис цагдаа ба тагнуулууд байлаа.

	Уран зохиолын дотор харгис цагдаагийн хоёр хурандаа бий. Тэд, хоёулаа мунхаг, хорсон өшигч нар байв. Зохиолын дотор, тэдний нэгэнд нэр ч өгсөнгүй. Тэд, улс төрийн хэрэгтнийг туйлын ширүүнээр тамалдаг байжээ.

	Уран зохиолын дотор гарах тагнуулуудын нэг нь католик шашны лам юм. Гэвч, энэ бол, Италийн бүх лам нарыг тэр үед эх оронч хөдөлгөөнөөс урвасан дайснууд байсан гэж байгаа хэрэг биш. Италийн сэргээн босгогдох үеэр, тэнд очиж байсан Оросын их шүүмжлэгч, сэтгэгч хувьсгалч, ардчилсан үзэлт Добролюбов, бахдам эх оронч Италийг нэгтгэх суртлыг номлогч бөгөөд Гарибальдийн аялдан дагалдагч лам Гаваццигийн тухай ихэд ярьдаг байв.

	Лам Гаваццигийн адил, тийм эх оронч нар, дорд лам нарын дотор цөөн бус байжээ. Гэвч, папаар толгойлуулсан дээд Лам нар, Италийн нэгдэхийг шийдвэртэй эсэргүүцэж дээд ангийн засгийн төлөө зууралдаж байлаа. Тэд, түүнийгээ хамгаалахын тулд, улс төрийн мэх заль, тагнуул, урвалт тэрслэлт бүхнийг хэрэглэж байв. Гэлэнгийн жанч нөмөрсөн тагнуулууд, наманчлалын нууцыг хадгалахаар өргөсөн тангаргаа мартаж, өөрийн гэнэхэн наманчлагч нарыг тэр үеийн цагдаа нарын гарт нэг бус удаа барьж өгөв.

	Лам байж байгаад, дараа нь ширээт лам (епископ), хамба лам (кардинал) болсон Монтанелли, уран зохиолын доторх гол дүрсүүдийн нэгийг эзэлнэ. Тэр, номхон сайхан, үнэнч итгэлтэй хүн шиг байдаг учраас жирийн хүмүүст хайрлагддаг байв. Гэвч Монтанелли, өөрийн нийгмийн байдлын хүчинд автагдан харгис цагдаа нарын гарт дуулгавартай зэвсэг нь болон хувирчээ.

	Уран зохиолыг дотор, Монтанелли, Оводын хувьсгалч нар, мөн Жеммагийн хувь заяа нягт холбоотой байна. Уран зохиолын доторх эдгээр баатрууд, хүнд аюул, сэтгэлийн аймшигт донсолгоог биеэрээ амсаж үзсэн байна.

	Харин номын гол чанар нь тэдний хувийн зол заяаг хамран бичсэнд орших бус. Войнич, хувьсгалын баатарлалаар нэвтэрсэн зохиолыг бүтээжээ. Уран зохиолын шилдэг шилдэг хуудаснууд нь Италийн ард түмний төлөө зовж, амиа алдсан Оводын түүх юм. Оводын айхыг мэддэггүй эрэлхэг зориг, түүний төмөр шиг тэсвэр, дайсныг үзэн ядаж жигших, тамлан тарчилгахад үл шантрах зориг бардамнал ба цог жавхлан нь тун гайхамшигтай.

	Овод бол эх оронч сэтгэлийн амьд хүчээр уншигчдын дур сэтгэлийг ямагт булаана.

	Энэ номын төлөө Войничийг, Алексей Максимович Горький өндөр үнэлсэн ба түүнийг Зөвлөлтийн алдарт уран зохиолч, эх оронч Николай Островский ихэд хайрлан үзсэн билээ.

	 

	Е. ЕГОРОВА

	 


ОВОД

	НЭГДҮГЭЭР ХЭСЭГ

	 

	— I —

	Артур, Пиза1 хотын шашны сургуулийн номын санд, хэсэг бичмэл номуудыг үзэж суув. 6 дугаар сарын бүгчим халуун орой байлаа. Цонхнуудыг цэлийтэл нээж хаалтуудыг таллан бүтээжээ. Захирал аав каноник2 Монтанелли номоо бичихийг болиод, цаасны хуудсан дээр тонгойж суугаа харавтар толгойтой хүү рүү хайртайгаар харав.

	— Хайрт минь, чи олж чадахгүй байна уу? Орхи доо, би, энэ хэсгийг дахин шинээр бичье. Лав нэг хуудас хаягдсан биз. Би чамайг энд дэмий саатуулав.

	Монтанеллигийн дуу нь намуухан боловч, тун гүнзгий цуурайтай байв. Хангинасан цэвэр аялгуу нь түүний үгийг дур сэтгэл булаамаар болгоно. Энэ бол төрлөхийн уяхан баялаг өнгөтэй хэлэмгий хүний дуу байв. Захирал аав, Артуртай ярихдаа ямагт энхрийлэх авиа гаргана.

	Үгүй, аав аа (Италичууд лам нартай харилцахдаа аав гэдэг заншилтай), би түүнийг олж чадна.

	Би, түүнийг энд бий гэж итгэж байна. Хэрэв, та түүнийг дахин бичвэл, түрүүнийхтэйгээ адил болгож хэзээ ч чадахгүй.

	Монтанелли орхисон ажлаа дахин үргэлжлүүлэв. Цонхны цаана ямар нэгэн зуны цог хорхойнууд уйтгартай хүнгэнэж, гудамжинд жимс худалдагч «гүзээлзгэнэ! гүзээлзгэнэ!» гэж гунигтай хашхирах нь сонсогдоно.

	«Уяман өвчтөнийг ангаах тухай!3» энэ байна шүү дээ.

	Артур, гэрийнхнийгээ дандаа уурлуулдаг хөнгөн бөгөөд чимээгүй гишгэлтээрээ Монтанелли дээр ойртон очно. Тэр жижиг бөгөөд хэврэг хатангир биетэй учир, Английн гучаад оны, дунд ангийн гэр бүлийн залуутай адил биш, харин 16 дугаар зууны Итали хүний хөрөгтэй адил байлаа. Түүний бүх бие хэтэрхий гуалаг, өөлсөн мэт урт урт хөмсөгтэй, бухнидан таталзсан амтай, жижигхэн гар хөлтэй хүн байлаа. Түүнийг намуухан сууж байхад нь эрэгтэй хүний хувцас өмссөн хөөрхөн хүүхэн байна гэж санамаар боловч, түүний уян гавшгай хөдөлгөөн нь тэжээвэр, сарвуугүй ирвэстэй адил билээ.

	Нээрээн оллоо гэж үү? Чамгүй бол би юу хийх билээ, Артур аа! Бүгдийг дандаа хаях биз, за одоо бичихээ больё. Би, чиний ажилд туслалцана. Тэнд, чи юу мэдэхгүй байгаа бил ээ?

	Тэд, хийдийн, чимээ аниргүй, сүүдэрлэг цэцэрлэг тийш гарч явна. Эртний доминикан4 хийдийн байшинг сургууль эзэлж байв. Түүний дөрвөлжин хашаа, хоёр зуун жилийн өмнө тун сайхан журамтай байсан юм. Шараар хийсэн нягт хүрээ нь далайн саргай цэцэг ба лаванд цэцгийн нямбай огтлогдсон бутнуудыг эмжиж байв. Хэзээ нэгэн цагт энэ ургамлуудыг асран бордож байсан цагаан хувцаст гэлэнгүүд аль эрт бунхлагдан мартагдсан бөгөөд, анхилам үнэрт ногоонуудыг хэн ч эмийн хэрэгцээнд зориулан ашиглахгүй болсон боловч, тэд оройн сэрүүнд сайхан үнэрээ анхилуулсаар байв. Жимнүүдийн чулуун хашлаганы завсраар зэрлэг ногоо, петрушк5, водосбор6 нэвт ургасан байлаа. Хашааны дундах худгийг уйм өвс битүү бүрхэн ургажээ. Эзэнгүй хаягдсан саргай цэцгүүд зэрлэгшиж, түүний орооцолдсон урт мөчрүүд зам дагуу новширно. Нягт бутнууд дунд, том улаан мак7 цэцэг ягааран, наперстянкийн8 өндөр иш, ногооны дээрээс тонгойж, усан үзмийн үр, шимгүй ороонгууд, навчинд дарагдсан толгойгоороо уйтгартай савлан хөдлөгч боярышникийн9 мөчрүүдээс дүүжлэгдэн ганхана.

	Цэцэрлэгийн нэг өнцөгт сүү шиг цагаан цэцгийг энд тэндгүй цацруулсан, бүдэг навчтай магноли10 мод сүндэрлэнэ. Магнолийн дэргэд тавьсан модон сандал дээр Монтанелли суув.

	Артур, их сургуульд философи заалгадаг байв. Номын дотор хүнд зүйл тохиолдвол ааваасаа (лам Монтанеллигаас) тайлбарыг хүснэ. Тэр Монтанеллийн шашны сургуульд суралцаж байгаагүй боловч, бүх эрдэм мэдлэгийн талаар лам Монтанеллийг ихэд хүндэтгэнэ.

	— За би явах шив дээ, гэвч би танд хэрэгтэй байна уу? гэж Артур, хүнд зүйлээ тайлбарлуулж авсны дараа асуув.

	— Үгүй, харин би өнөөдрийнхөө ажлыг дууссан. Хэрэв чи завтай бол, надтай хамт жаахан баймаар л байна даа.

	— Байлгүй яах вэ!

	Артур модны голыг түшиж, өтгөн навчны дундуур уужим огторгуйн дунд бүдэгнэн гялалзаж байгаа нэг хоёр однуудыг харна. Тэр, Корнуэлл (Английн нэг муж) нутгийн ээжийгээ дуурайсан хар сормуустай, санаашран гөлөрсөн хар цэнхэр нүдтэй байв. Монтанелли, түүнийг харахгүйг хичээж, хажуу тийшээ харна.

	— Хайрт минь, чи яасан их зүдэрсэн байдалтай байх юм бэ дээ, гэж Монтанелли хэлэв.

	— Яая гэх вэ дээ...

	Артурын дуу их зүдэрсэн байдалтай байхыг Монтанелли даруй мэдэв.

	— Чи дахин хичээллэх гэж дэмий яарсан байна. Ээж чинь өвчтэй учир шөнө бүр нойргүй байсан зэргээс чи их тамирдсан байна. Би, чамайг Ливорногоос (Пиза хотоос хол бус Лигурий тэнгисийн эрэг дээр орших усан буудлын том хот) явахын өмнө сайн амруулах гэж албадмаар байна.

	— Аав минь, яах юм бэ? Би, эхийгээ үхсэнээс хойш тэр байшинд үлдэж яасан ч чадахгүй! Жули11, намайг галзуурахад хүргэх байсан шүү дээ.

	— Чамайг садныхаа дэргэд үлдэхийг би ч хүсэхгүй, энэ бол хамгийн тусгүй хэрэг. Гэвч чи өөрийнхөө найз, англи их эмчийн урилгыг хүлээж чадна. Түүний дэргэд нэг сар болоод, дараа нь дахин хичээлдээ очих биз, гэж Монтанелли зөөлхөн хэлэв.

	— Үгүй, аав минь, үнэндээ би чадахгүй. Уорреныхан туйлын сайн улсууд мөн боловч, тэдэнтэй хамт байхад тун бэрх юм. Тэд, намайг хайралдаг, үүнийг би тэдний байдлаас мэдэж байна. Тэд, намайг тайтгаруулах гэж, ээжийн тухай ярих болно... харин Жемма бол тийм биш. Бидний бүүр бага байхад ч тэр дандаа хамаагүй юм сэтгэдэг байсан. Бусад нь тийм сэргэлэн биш. Тэгээд ганц энэ ч биш...

	— Хүү минь, өөрөөр яах гэж?

	Артур, наперстянкийн тахийсан ишнээс цэцэг тастан авч, гартаа уйтгартайгаар атгалж байна.

	— Би, тэр хотод сууж чадахгүй. Намайг бага байхад ээж минь тоглоом худалдан авч өгдөг байсан дэлгүүр, унтахынхаа өмнө намайг дагуулж зугаацдаг байсан эргийг ч би харж чадахгүй. Би заавал нэг тийшээ явна. Зах дээр цэцэг худалдагч нар урьдынхаа адил надад цэцгээ худалдах гэх юм... Тэр одоо надад хэрэгтэй биш! За тэгээд бас хүүр оршуулах газар... үгүй, би явахгүй байж чадахгүй. Энэ бүхнийг үзэж байх нь надад хүнд юм гэж Артур хэлэв.

	Артур, дуугүй болж, наперстянкийн шогшгойнуудыг тасална. Дуугүй удаан суусан учир ямар учраас над хариу хэлэхгүй байна гэж Артур гайхахдаа аав руугаа харав. Магнолийн мөчир дор нэгэнт харанхуй болж, гадар байдал нь бүдэг балархай болсон боловч, Монтанеллигийн зэвхийрч, хөлөрсөн царай харагдахуйц гэрэлтэй байв. Тэр толгойгоо унжуулж, баруун гараараа сандлын захаас барьж сууна. Артур, ариун увдисыг санамсаргүй хөндсөн мэт гайхан биширч буруу тийшээ эргэж харав.

	«Ай бурхан минь, би үүний дэргэд өчүүхэн амьтан юм! Миний зовлон үүнд байгаа бол, түүнийг лавшруулан сэтгэж, гуньхрахгүй хүн юм» гэж дотроо бодов.

	Монтанелли толгойгоо өндийлгөж, зүг бүр тийш харав.

	— За юу ч болсон, би одоо чамайг, тийшээ буц гэж албадахгүй. Харин чи, зуны амралтаар сайн амарна гэж надад ам өг. Ливорногоос холхон амарвал чамд дээр биз. Би чамайг бүр мөсөн өвчтэй болоосой гэж ер хүсэхгүй гэж энхрий дуугаар хэлэв.

	— Эцэг минь, та сургууль хаагдах дээр хаашаа явах вэ?

	— Хуучнаараа, шавь нараа авч ууланд очоод, тэндээ тэднийг төвхнүүлнэ. 8 дугаар сарын дундуур туслах захирлыг амралтаас буцаж ирэхээр би Альпаар хэснэ. Харин чи, надтай хамт явах юм биш үү? Тэгвэл бид уул дундуур удаан зугаацаж, бас чи Альпийн хөвд ба хагдтай газар дээр нь танилцаж чадна. Гэвч надтай хамт явбал чамд уйтгартай байх болов уу? гэж би айх юм.

	— Эцэг минь, би тантай хамт явахын тулд ертөнцөд юу байдгаа өгөхөд бэлэн байна. Зөвхөн... би итгэхгүй... гэж Артур, хэлээд түүний гарыг барив. Түүний заншсан энэ дохиог Жули «гадаадын даруу зан» гэж тооцно.

	Тэр цааш үг хэлсэнгүй.

	— Мистер Бертон чамд зөвшөөрөхгүй байх гэж чи бодож байна уу?

	— Тэр ч лав дургүйцэх биз. Гэвч биднийг хориглож чадахгүй. Би арван найман насанд хүрсэн учир юу хүссэнээ хийж чадна. Тэгээд бас тэр бол миний ах биш, би түүнд заавал захирагдах явдалгүй. Тэр миний ээжийг үзэж ер чаддаггүй байсан.

	— Миний бодоход, хэрэв түүнийг дургүйцвэл чи түүнийг эрхбиш дагасан нь дээр биз. Тэгэхгүй бол чиний байдал муудаж болно. Хэрэв...

	— Муудах гэж үү? Ямар бол доо! Тэд, намайг ер үзэж чаддаггүй байсан, намайг юу хийсэн ч тэд үзэж чадахгүй байх болно. Тэгээд, би бас тантай, лам багштайгаа хамт явж байхад Жеймс, намайг яаж саатуулж чадах бил ээ? гэж Артур хорссон байдалтай түүний үгийг тас дайрч хэлэв.

	— Түүний эсэргүүцэгч (католик шашинтан ба эсэргүүцэгч нар хоорондоо удаан хугацааны цуст дайныг явуулсан учир XIX дүгээр зуунд хүртэл туйлын дайсагналтай байв) болохыг санах хэрэгтэй. Юу ч болсон түүнд өргөдөл бичиж, түүний хариуд юу гэж ирэхийг харсан нь дээр биз. Бид өөрийнхөө үйлсэд тэдний дурладаг буюу эсхүл үзэн яддаг уу гэдгээр удирдуулах ёсгүй.

	Ийнхүү зөөлнөөр ятгасан учир, Артур үүнийг сонсоод зөвхөн царайгаа улайлгав.

	— Тиймээ, би мэдэж байна. Харин энэ бол нэлээд бэрхтэй зүйл юм! гэж тэр санаа алдан хариулав.

	— Чамайг, манайд хоёрдох өдөр ирээгүйд чинь би харамсаж байна. Манайд Ареццогийн ширээт лам ирсэн, тэгээд би чамайг түүнтэй уулзуулах гэсэн юм гэж Монтанелли яриагаа өөр тийш болгож хэлэв.

	— Би тэр өдөр дээд сургуулийн нэг сурагчийнд очно гэж хэлсэн юм. Тэдний гэрт хурал болох гээд, намайг хүлээж байсан юм.

	— Ямар хурал?

	Артур нэлээд бачимдав.

	— Үнэндээ... үнэндээ хурал ч биш... Женевээс ирсэн дээд сургуулийн нэг сурагч яриа ярьсан юм. Энэ нь лекц байсан билээ... гэж түгдрэн хэлэв.

	— Юуны тухай?

	Артур түгдрэв:

	— Аав аа, та түүний нэрийг асуухгүй биз? Би ам өгсөн юм...

	— Би юу ч асуухгүй. Чи нууцыг хадгалах гэж ам өгсөн юм бол, тэр тухай ярих хэрэггүй. Харин миний бодоход чи надад итгэх биз.

	Эцэг минь, тэхгүй яах вэ. Тэр, бидний тухай ард түмний өмнөх манай үүргийн тухай... бид өөрсдийнхөө өмнө... ямар үүрэгтэй болох тухай, мөн бидний... юугаар тусалж чадах тухай ярьсан юм.

	— Хэнд туслах гэж?

	— Ард түмэнд ба...

	— Өөр?

	— Итали Улсад, удаан дуугүй сууцгаав.

	— Артур чи энэ тухай эртнээс бодож эхлэв үү? надад хэл гэж Монтанелли ноцтой дуугаар асуугаад, түүний зүг эргэж харав.

	— Өнгөрсөн өвлөөс эхэлсэн юм.

	— Ээжийгээ нас барахаас өмнө үү? Эх чинь мэдээгүй юү?

	— Үгүй, тэр үед энэ нь намайг сонирхуулж чадаагүй байсан юм.

	— Аа, одоо?

	Артур наперстянкийн хэд хэдэн шогшгойнуудыг дахин тастав.

	— Эцэг минь, үүний үүсэл бол би өнгөрсөн намар сургуульд орох шалгалтад бэлтгэж, дээд сургуулийн олон сурагчидтай танилцсаныг та санаж байгаа биз. Тэгээд тэдний зарим нэг нь энэ бүгдийн тухай... надтай ярилцаж унших номуудыг ч өгсөн юм. Харин энэ нь миний сонирхлыг татсангүй, би ээждээ хурдан эргэж очихыг хүссэн. Ээж минь тэнд Ливорнод ганцаараа байсан юм! Энэ бол гэр биш, харин шорон байлаа шүү дээ. Жули, түүнийг хэл амаараа алахад бэлхэн байв. Дараа нь өвөл ээжийг хүнд өвдөхийн хамт, би дээд сургуулийн сурагчдыг ч, номоо ч мартсан ба Пиза хот уруу ч явахаа больсныг та мэднэ. Хэрэв энэ асуудлууд миний сэтгэлийг хөдөлгөсөн бол, би бүгдийг ээжтэй ярих байв. Гэтэл энэ асуудлууд миний сэтгэлд ер тогтсонгүй. Дараа нь ээж минь эцсийнхээ өдрийг хүлээж... байгааг би мэдэв. Түүний бүүр үхэхийг хүртэл би ер салаагүйг та мэднэ. Түүний орны дэргэд олон удаа бүхэл шөнөөр сууж байсан ба өдөрт Жемма Уорренийг ирэхээр би явж унтдаг байлаа... Тэгээд би энэ урт шөнүүдээр нөгөө номууд ба дээд сургуулийн сурагчдаас надад хэлж байсан зүйлүүдийг бодож эхэлсэн юм. Эдгээрийн үнэн эсэхийг тайлбарлахыг... оролдож, энэ бүгдийн тухай христос юу гэж хэлэх байсан бол гэдгийг боддог байв гэж хэлээд зовхио буулгав.

	— Чи, түүнд залбирдаг байсан уу? гэж Монтанелли зөөлнөөр асуув.

	— Олон удаа, эцэг минь, заримдаа би юу хийх тухай зарлиг хайрлахыг гуйж, ээж, бид хоёрыг өөр дээрээ аваасай гэж мөргөдөг байв. Гэвч би хариу аваагүй билээ.

	— Артур аа, чи энэ тухай надад яриагүй шүү дээ! Гэтэл би, чамайг надад итгэдэг биз гэж бодох юм.

	— Эцэг минь, миний итгэдгийг та мэднэ шүү дээ! Харин хэнд ч хэлж боломгүй зүйлүүд байх юм. Үүнийг та ч, ээж ч надад тусалж чадахгүй мэт санагдсан билээ. Би шууд бурхнаас зарлиг авахыг хүссэн юм. Энэ бол миний амь ба сүнсний тухай шийдвэрлэгдэх асуудал шүү дээ!

	Монтанелли буруу харж, магнолийн мөчрүүдийг бүрсэн гүн харанхуй уруу ширтэн харна.

	— Тэгээд дараа нь? гэж аяархан асуув.

	— Дараа нь... ээж нас барав... сүүлийн гурван шөнө би түүнээс ер холдоогүй.

	Тэр дуугүй болов. Монтанелли хөдлөхгүй сууна.

	— Түүнийг оршуулахын өмнөх энэ хоёр өдөр би юуны ч тухай бодож чадаагүй. Дараа нь түүнийг оршуулмагц, би өвдөөд хэвтэв. Намайг наманчлагч дээр очоогүйг та мартаагүй биз дээ? гэж Артур тун намуухан хэлэв.

	— Мартаагүй.

	— Би тэр шөнө орноосоо босож, ээжийн тасалгаанд очиход, тэнд хоосон байв. Зөвхөн альков (байшингийн хананд байдаг цонхгүй тасалгаа)-ны дотор том тэлүүр (хэрээслэн хадсан модонд хүүрийг тэлэх) байв. Бурхан надад туслах биз ... гэж би санаад, өвдөг дээрээ сөгдөж... бүхэл шөнө хүлээв. Харин өглөө нь намайг ухаарахад... үгүй, эцэг минь! Би... үзсэнээ ч танд тайлбарлаж чадахгүй. Би өөрөө ч арай чамай санаж байна. Гэвч надад бурхан юу соёрхсоныг би мэдэж байна. Би түүний дурыг үгүйсгэж зөрж чадахгүй.

	Тэд нэлээд хэдэн минут дуугүй сууж байгаад дараа нь Монтанелли, Артур луу эргэж, мөрөн дээр нь гараа тавив.

	— Хүү минь! Бурхан чиний сүнстэй яриагүй гэж би хэлж чадахгүй. Гэвч чи тэр цагт ямар байдалтай байснаа санаж, гашуудам санааширлаа бурхны баясгалант уриа гэж бүү тооц. Чиний гэрт үхэл зовлон болсон байхад, хэрэв тэр үнэхээр чамд тэгж соёрхсон бол түүний үгийг яавч ташаа тайлбарлаж болохгүй. Чиний сэтгэл хаашаа хандаж байна?

	Товч сургаалын үгийг давтах гэж байгаа юм шиг Артур босож баяртай хариулсан нь:

	— Италийн төлөө түүнийг боолчлол ба гуйланчлалаас чөлөөлөх, Австричуудыг хөөх, христосоос өөр хэнд ч захирагдахыг мэддэггүй, эрх чөлөөт бүгд найрамдах улсыг байгуулахын төлөө амиа өгнө гэв.

	— Артур аа, чи юу ярьж байгаагаа сайн бод! Ядахдаа чи Итали хүн биш шүү дээ!

	— Энэ бол ер хамаагүй хэрэг. Би өөрийгөө мэднэ. Дээдсийн соёрхол ийм байсан учир би түүнийг биелүүлнэ.

	Дахиад дуугүй болцгоов.

	Монтанелли, магнолийн мөчир дээр тохойлдож, гараараа нүдээ халхална.

	— Хүү минь, ганц минут суу даа гэж тэр эцэст нь хэлэв.

	Артурыг сандал дээр суумагц, Монтанелли, түүний гарыг барьж чанга атгав.

	— Одоо би чамтай маргалдаж чадахгүй. Энэ бүгд бол тун гэнэт болсон хэрэг юм... Учрыг олохын тулд, надад цаг хэрэгтэй. Бид энэ тухай дараагаар яаж ийгээд нэг тодорхой ярьцгаая. Харин чамд хэрэв аюул тохиолдож, чамайг үрэгдэхэд хүрвэл, би үүнийг тэсвэрлэхгүй шүү. Энэ тухай санаж явахыг чамаас гуйна.

	— Эцэг минь!

	— Миний үгийг бүү тасад, би хэлж дуусгая. Надад хорвоо дээр чамаас өөр хэн ч байхгүй гэдгийг би чамд нэгэнт ярьсан. Энэ бол юу гэсэн үг болохыг чи мэдэж байгаа юм уу, үгүй юү. Чи тун залуу байна. Чамайг мэдэхэд бэрх юм. Би ч чиний насан дээр мэдэгдэхгүй л байсан биз. Артур аа, чи бол надад яг... яг миний хүүтэй адил юм, чи мэдэж байна уу? Чи бол миний нүдний чимэг, зүрхний толь юм. Чиний амиа алдаж болох хуурмаг гишгэлтээс чамайг зайлуулахын тулд би үхэхдээ ч бэлэн байна. Гэвч би дорой хүн юм. Би чамаас ам тангараг авах гэж шаардахгүй... Зөвхөн миний хэлснийг санаж, болгоомжтой байхыг гуйна. Ямар нэг юмыг шийдэхээсээ урьд, сайн бодож бай! Үүнийг миний төлөө, чиний нас барсан ээжийн төлөө бодож хий...

	— Тэгье эцэг минь, харин та... та... Миний төлөө Италийн төлөө залбираарай.

	Артур дуугүй болж өвдөг дээрээ сөхөрнө, бас Монтанелли ч дуугүй, түүний бөхийсөн толгой дээр гараа тавина. Хэдэн минут өнгөрөв. Артур босож, кононикийн гарыг үнсээд, сүүдэрлэг ногоо дундуур аяархан гишгэж явав. Монтанелли ганцаараа үлдэж, өөрийнхөө өмнөх харанхуй руу ширтсээр магнолийн дор удаан суув.

	 

	 

	— II —

	Мистер Жеймс Бертон өөрийн хар элэгт дүүг Монтанеллийн хамтаар "Швейцар дундуур зугаацах" гэж санасанд тун ч баяссангүй. Гэвч түүнийг бишрэлт эрдэмтний нийгэмд ургамлыг судлах зорилготой, ийнхүү гэм хоргүй зугаацах гэснийг зогсоож яаж чадах билээ. Энэ бол татгалзаж байгаа чухал учрыг үл мэдэх Артурт туйлын харгис зүйл мэт санагдах байсан биз. Тэр түүнийг шашны ба арьстны мухар сүсэг гэж тооцох байсан билээ. Бертоныхан, өөрсдийнхөө бишрэнгүй сүсэгтэйгээр бардамнадаг бөгөөд тэдний гэр бүлийнхэн «Бертон ба хөвгүүд, Лондон Ливорно» гэдэг усан онгоц эзэмдэг ч компанийн дөнгөж эхлэн үүссэн тэр эрт цагаас хойш ямагт хуучин үзэлтэй, эсэргүүцэгч нар байсан юм. Энэ компани зуу гаруй жил ажиллажээ.

	Тэр Английн жентельмен (гадаад байдлаараа төлөв томоотой хүний) католик хүнтэй харилцахдаа ч шударга байх нь зохимжтой гэдэг саналыг баримталдаг учир, гэрийн эзнийг бэлэвсрэлдээ гуньхарч, өөрийн балчир хөвгүүдийг хүмүүжүүлэх хөөрхөн католик авхайтай суухад нь Жеймс ба Томас гэдэг хоёр том хүү нь хэдийгээр бараг тэдний чацуут болох хойд ээжтэй эвлэрэхэд хэцүү байсан боловч арга буюу дээдсийн эрхэнд гунигтай орсон билээ.

	Эцгийн нас барсны хамт том хүү эхнэр авч, гэрийн доторх байдлыг улам хүнд болгов. Гэвч Глэдисийг амьд байхад нь түүнийг Жулигийн бузар хэл амнаас ах дүү хоёулаа шударга хамгаалж, тэдний ойлголтоор Артурт ачлах гэсэн өөрсдийнхөө үүргийг биелүүлжээ гэж боддог байжээ. Тэд энэ хүүд хайргүй байсан ба түүнийгээ нуухыг ч оролддоггүй байв. Тэд дүү Артурт хайртай сэтгэлээ зөвхөн түүнд мөнгө өгөх ба бүрэн чөлөөтэй байлгах төдийгөөр хязгаарлажээ.

	Артур өөрийнхөө бичгийн хариуд замын зардлын төлбөрийн чек ба өөрийнхөө аль дуртай газар амар гэсэн хүйтэн үгтэй зөвшөөрлийг авав. Тэр мөнгөнийхөө хагасаар ургамлын судлалын тухай ном ба ургамлыг хатаах хавтаснууд худалдан авч, аавын хамт өөрийн анхны Альпийн жуулчлалд явав.

	Монтанеллийг энэ өдрүүдэд байгаа шиг тийм сэргэлэн байсныг Артур урьд өмнө нь ер үзээгүй билээ. Тэр, цэцэрлэгийн дотор ярилцсанаас болж, анх үймэрсний дараа түүний сэтгэлийн тэнцүүр нь бага сага сайжирсаар одоо юм бүхнийг амарлингуй нүдээр хардаг болжээ. Артур залуу, туршлагагүй хүн юм. Тэр бүр мөсөн шийдээгүй биз. Зөөлөн ятгалга, ойлгомжтой тайлбарлал бол түүний арай орж амжаагүй байгаа аюултай замаас нь эргүүлж чадах бөгөөд хожимдоогүй хэрэг юм гэж Монтанелли бодов.

	Тэд, Женев хотод хэд хонох санаатай байсан боловч, наранд шарагдсан гудамжнууд ба тоос, шороотой эрэг дээгүүр бөөн бөөнөөрөө сонирхон хэсэгчдээс өөр юу ч үзэгдэхгүй байхад нь Артурын дур гутна. Монтанелли түүнийг ажиглаж тайван байдалтай инээмсэглэн явна.

	— Хайрт минь, эндэх газар чамд тааламжгүй байна уу?

	— Би өөрөө ч мэдэхгүй байна. Би бүүр өөрөө бодож байсан юм. Үнэндээ сайхан нууртай, бас дов толгодын газар байдал нь ч сайхан юм. Харин хотныхон нь... тун хэгжүүн, гөжүүн юм. Үүнд ямар нэг... эсэргүүцэгчдийн шинж бий. Ямар ихэрхүү байдалтай юм бэ. Энэ бол надад тун зохисгүй байх бөгөөд харин Жули санаанд орох шиг болов. Тэд Руссо - (Женевт төрсөн, Францын сэтгэгч, уран зохиолч Жан-Жак Руссогийн цээжний дүрсийг тавьсан) Рона голын нэг арал дээр зогсож, Артур савойин Альпийн сүрт өндөр хөргүүд рүү зааж байв.

	Монтанелли инээмсэглэж:

	— Хөөрхий, чамд тусгүй болж дээ, за яах вэ. Бид өөрсдийнхөө дураар зугаалж яваа учир энд удах гэх явдал үгүй. Өнөөдөр далбаат онгоцоор нуур дундуур яваад маргааш өглөө ууланд гаръя.

	— Харин та эндээ байх дуртай юм биш биз дээ? Эцэг минь, Хайрт минь, энэ бүхнийг чинь би арваад удаа үзсэн юм. Хэрэв манай жуулчлал чиний дурыг татаж чадвал надад өөр амралт хэрэггүй. Харин чи хаашаа явмаар байна.

	— Хэрэв танд ялгаагүй юм бол, голыг дагаж өөд нь өгсье.

	— Рона гол өөд үү?

	— Үгүй, Арва гол өөд. Энэ гол тун түргэн урсаж байна.

	— Тэгвэл Шамони руу явъя.

	Тэд өдөр турш далбаат онгоцоор зугаалав. Үзэсгэлэнт сайхан нуур нь Артурт бор булингартай Арва голоос дор мэт санагдав. Тэр газрын дундад тэнгист ойр өссөн учир, долгионы цэнхэр давалгаанд дассан юм. Харин түргэн урсгалтай голуудыг Артур их сонирхдог бөгөөд мөсөн голоос урсагч энэхүү түргэн урсгал түүнийг баясгана.

	— Ай, энэ бол ёстой гол мөн! гэж тэр хэлэв.

	— Тэд, маргааш өглөө нь эрт Шамони руу явав. Зам дагуу сайхан ургацтай байх учир Артур тун их хөгжилтэй байв. Харин тэд Клюзийн орчим ганга жимээр оров. Том ирмэгтэй уулнууд тэднийг явцуу бүслэлтээр тойров. Артур бухимдан дуугүй болов. Сен-Мартенаас цааших хөндийгөөр явган явцгааж, замын шаль (Францаар байшин пүнз гэсэн үг бөгөөд уулан дахь Швейцарын овоохой) буюу эсхүл уулын жижигхэн тосгонд хоноглон цаашаа аль дуртай замаараа дахин явдаг байв. Орчин тойрны байгалийн байдал Артурын сэтгэлд сайхан санагдах бөгөөд тэдний замд тохиолдсон анхны усан харгиа түүнийг бүр их бахдуулав. Харин тэд цаст орой тийш ойртох тутам Артур гайхахаа больж, ямар нэг баясангуй бодлоготой болсон нь Монтавеллид шинэ зүйл мэт болов. Залуу хүү, уул хоёрын хооронд ямар нэг нууц төрөл байх мэт санагдав. Тэр оройгоороо хүнгэнэн шуугих нууц харанхуй нарснуудын дунд хэд хэдэн цаг хөдлөхгүй хэвтэж, шулуун өндөр моднуудын завсраар наранд шарагдсан уулын гялбам хурц оройнууд ба нүцгэн асга хаднууд руу харж хэвтэхэд бэлэн байна. Монтанелли түүнийг ажиглаж гуньхран атаархана.

	Тэд нэг өдөр оройхон, харанхуй моднуудын завсраар болгоомжтой доошилж, Шалед хоноглохоор явцгаав.

	Оройн хоолоо идэхийг хүлээж суусан Артурын тасалгаанд Монтанелли ороод, залуу хүүгийн дахин хөгжилтэй болсныг үзэв.

	— Эцэг минь, нааш ир! энэ инээдэмтэй нохойг үз! Энэ чинь хойд хоёр хөлөөрөө танц хийж байна.

	Шалегийн эзэн, цагаан хормогч өмссөн, улаан хацартай эхнэр, тарган гараараа ташаагаа тулж зогсоод нохойтой тоглож байгаа Артурыг харж инээв.

	— Хэрэв ингэж зугаацагдаж байгаа бол сэтгэл нь их зовоогүй хүн юм. Сайхан гуа эр байна гэж эхнэр нутгийнхаа хэлээр өөрийнхөө охинд хэлэв.

	Артур сургуулийн хүүхэд шиг ичих бөгөөд эхнэр, өөрийнхөө хэлснийг ойлгосныг мэдээд, түүний бачимдсаныг шоолоод явав.

	Тэр оройн хоолоо идэхдээ, цаашдын зугаалах төлөвлөгөө ба ургамлыг цуглуулах тухайгаа ярив.

	Өглөө, Монтанеллийг сэрэхэд нь:

	Артур байхгүй болсон байв. Тэр үүр цайхын өмнө "Гаспарт ямаагаа хариулахад нь туслахаар" дээд бэлчээр өөд явсан байв.

	Гэтэл, тэр өглөөний цай өгөхөөс өмнө тасалгаандаа том бөөн цэцэг барьж толгой нүцгэн гүйн орж ирэв. Түүний мөрөн дээр гурван настай охин сууж ирэв.

	Монтанелли түүнийг инээмсэглэн харна. Түүний Пиза ба Ливорнод байхын сайн мэдэх томоотой, үг цөөнтэй Артур тун гайхмаар өөрчлөгджээ.

	— Тэнэг минь, хаана яваад ирэв?

	Өглөөнийхөө цайг ч уухгүй уулаар гүйх нь үү?

	— Ай эцэг минь, тэнд хэчнээн их сайхан юм!

	Ууланд нар тусах нь ямар их сүр жавхаатай юм! Ямар мундаг сүүдэртэй юм! Та, хараач! Тэр норж шавар болсон шаахайтай хөлөө өргөнө. Бид нар жаахан талх бяслагтай байсан юм. Бэлчээр дээр бид ямааны сүү уув... Бузар муухай юм! Харин би дахиад өлсөв, бас энэ жаахан хүнд идэх юм хэрэгтэй, Аннетаа бал иднэ үү?

	Тэр охиныг өвөр дээрээ суулгаж, түүний цэцгээ задлахад нь тусална.

	Үгүй, үгүй! чи ингээд нойтон гутлаа тайлахгүй бол өвчин хүрнэ.

	Явж хувцсаа өмс, Аннетаа нааш ир, Артур аа, чи үүнийг хаанаас авчрав? гэж Монтанелли хэлэв.

	— Тосгоны захаас, энэ чинь бидэнтэй өчигдөр уулздаг хүний охин юм. Тэр, эндхийн гуталчин хүн гэнэ. Аннетын ямар сайхан нүдтэй болохыг харахгүй юү! Бас үүний халаасанд Каролина гэж нэртэй яст мэлхийн амьд бий.

	Артур нойтон оймсоо солиод, өглөөнийхөө цайг уухаар доошоо буухад нь охин аавын өвөр дээр суугаад яст мэлхийн тухай тасралтгүй шулганан ярьж, түүний яаж хөдөлдгийг "monsieur" (Франц хэлээр ноён гэсэн үг)-д гайхуулахын тулд өөрийнхөө мулцгар гар дээр мэлхийг гэдрэг харуулан барина.

	 — Ноён. Та Каролины шаахайг хараач! гэж охин хэрсүү дуугаар хэлэв.

	Монтанелли, жижигхэн охиныг саатуулж, толгойг нь илээд, яст мэлхийг нь сонирхолцож, сонин үлгэр ярина.

	Гэрийн эзэн эхнэр ширээг цэвэрлэхээр орж ирээд, лам хувцастай, ихэрхэг ноёны өврийг уудалж байгаа Аннетыг гайхан харна.

	— Багачуудад, сайн хүнийг танихад нь бурхан тусалдаг биз. Аннет бол гаднын хүнээс айдаг юм. Харин одоо танаас бүр бишүүрхэхгүй байхыг харахгүй юү. Тун хачин юм! Аннетаа бушуухан сөгдөж, ивээлт ламаас адис хүрт, тэгвэл чамд жаргал ирнэ гэж эхнэр хэлэв.

	— Таныг ингэж хүүхдийг саатуулж сайн чадахад би эргэлзээгүй юм. Эцэг минь, хүүхэд танаас нүдээ салгаж тун чадахгүй байв гэж Артур нэг цагийн дараа наранд шарагдсан бэлчээр дундуур явж байхдаа хэлэв.

	— Юу?

	— Лам нарын эхнэр авахыг шашнаас цаазалдаг нь тун харамсалтай юм... гэж би хэлэхийг хүснэ. Ямар учиртай юм, би тун ойлгохгүй байна. Хүүхдийг хүмүүжүүлэх явдал бол тун ноцтой хэрэг биш үү! Тэд төрөхөөсөө эхлээд сайн хүний гар дээр байх нь тун чухал юм. Хүний авьяас хэчнээн сайн байвал түүний амьдрал төчнөөн цэвэр бөгөөд эцгийнхээ рольд тэнхцэх болно. Эцэг минь, миний итгэхэд, хэрэв та сахилгүй болоод, хэрэв та эхнэр авбал... танай хүүхэд тун...

	— Дуугүй бай!

	Ийнхүү түргэн шивнэж хэлсний дараа тун их чимээ аниргүй болцгоов.

	— Эцэг минь, үүнд ямар нэг аягүй зүйл байна гэж үү? Би ташаарсан байж болно. Гэхдээ би зөвхөн бодсоноо хэлж байна шүү дээ гэж Монтанеллийн царайгаа хувилгахад нь гомдсон Артур хэлэв.

	— Чи өөрийнхөө үгийг тодорхой дүгнэж чадахгүй байна. Хэдэн жил өнгөрсний дараа чи их юм мэдэх болно. Харин одоогоор ямар нэг өөр юмны тухай ярьцгаая гэж Монтанелли зөөлнөөр хэлэв.

	Энэ бол амралтын үес, тэдний хооронд тогтсон их найзархлыг анх удаа зохисгүй болгосон нь энэ билээ.

	Монтанелли, Артур хоёр Шамонигаас Мортинын руу явж байгаад, агаарын байдал бүгчим халуун байсан учир энд түр амрахаар зогсоцгоожээ.

	Тэд хоолныхоо дараа зочдод зориулсан, нарны халхавч бүхий довжоо дээр сууцгааж, тэндээсээ ийш тийш харахад сонин сайхан байв. Артур ургамлаар дүүрсэн хайрцгаа авчирч, Монтанеллитай ургамлын судлалын талаар Итали хэл дээр чухал уриаг эхлэв.

	Довжоо дээр уран зураач хоёр англи хүн суух бөгөөд нэг нь газрын байдлаас ноороглон зурж, нөгөө нь залхуурсан байдалтай дэмий чалчина. Тэр гадаадын хүмүүсийг Англи хэл мэддэг гэгчийг анзаарсангүй.

	— Вилли, чи хааш яаш юм зурахаа боль. Харин уйм ургамлыг сонирхож байгаа гайхамшигт Итали залууг зурсан нь дээр. Чи түүний хөмсгийг хараач! Түүний гарт байгаа галт шилний оронд, дэлүүр бариулан богино дээл, өмдний нь оронд ром дээл өмсгөвөл эрт үеийн христосын шашинтны дүрстэй зураг гарах болно гэж тэр хэлэв.

	— Юуны чинь христосын шашинтан! Би хоол идэхдээ түүний дэргэд суув. Тэр тахианы шарсан махыг ногооноосоо илүү бахтай идэж байна билээ. Энэ залуу хөөрхөн бас нүүр нь олив цэцгийн өнгөтэй юм. Гэвч үүний эцэг нь нэлээд үзэсгэлэнтэй юм.

	Үүний юу нь?

	— Үүний эцэг, чиний өөдөөс эгц харж суугаа залуугийн, чи ажиглаагүй гэж үү тэр тун гуа царайтай юм?

	— Ай чи чинь ямар тэнэг методист (Английн дотор 18 дугаар зууны үед үүссэн шашны бүлэг) вэ! Католик шашны ламыг чи танихгүй байна уу.

	— Ламыг уу? Нээрээн тийм байна! Чөтгөр ав гэж! Би буян хишгийн сахил болон бусад тиймэрхүү зүйлийг мартсан юм байна. За яах вэ. Ийм явдлыг уучилцгааж, энэ залууг түүний ач хүү гэж бодъё.

	— Ямар сүрхий тэнэгүүд вэ? Юу ч болсон, эд нар та бид хоёрын адилавтрыг тун сонирхож байгаа юм байна. Үнэндээ би таны ач хүү байхыг дурлах юм... Эцэг минь, та яав? таны царай юунд зэвхийрэв? гэж Артур шивнэн хэлээд, Монтанелли руу хөгжилтэй нүдээр харна.

	Монтанелли босож, толгойгоо бариад,

	— Миний толгой эргэж байна. Би өнөөдөр наранд хэтэрхий удаан явсан биз, хайрт минь, явж хэвтье. Энэ бол халуунаас болсон хэрэг.

	 

	* * *

	 

	Артур, Монтанелли нар Люцерн нуурын дэргэд хоёр долоо хоног болоод Сен-Готардын даваагаар дамжиж Италидаа буцав. Агаарын байдал ямагт сайхан байсан учир, тэд нэг бус удаа сонирхолтой экскурсийг хийсэн боловч, тэднийг анхны өдрүүдэд дагалдаж байсан баярт зүйл алга болжээ.

	Монтанелли, амралтын үед Артуртай үнэнээсээ ярилцвал тун хялбар байсан болов уу гэж догдлон бодсоор байв.

	Тэд, Арва голын хөндийгөөр жуулчилж байх үедээ цэцэрлэгийн дотор магнолийн дор суугаад хэлэлцэж байсан тэр сэдвээ цухуйлгахаас халшран зайлсхийдэг байв. Альпийн байгалиар баясагдсан Артурыг тийм хүнд яриагаар гомдоох нь арай ч хатуу зүйл болох юм уу гэж Монтанелли бодно. Харин Марин Мартиньид ирсэн тэр өдрөөс хойш Монтанелли өглөө бүр "би өнөөдөр үүнтэй ярина" гэж дотроо боддог боловч, орой бүр "үгүй, маргааш яривал дээр" гэж санадаг байв. Амралт төгсөхдөө ойртсон боловч тэр "маргааш, маргааш" гэж хойшлуулсаар байв. Тэр хоёрын харилцаа нь урьдын адил биш, Артур тэр хоёрыг ямар нэгэн халхавчаар тусгаарласан мэт бүдэг бадаг хүйтэн сэтгэл түүнийг хориглоно. Зөвхөн амралтын эцсийн орой, хэрэв ярих ч юм бол өнөөдөр ярих хэрэгтэй гэж мэдэв.

	Тэд Луганод хоноглохоор хоцорсон бөгөөд, маргааш өглөө нь Пиза хот уруу явах ёстой байв. Монтанеллийн хайрт хүү нь хэдийгээр Италийн бодлогын гайт бамбагар элсэнд гүн орсон боловч, түүний учрыг лавлах гэж хүсэв.

	— Хайрт минь, бороо орохоо зогсов. Одоо чухам нуурыг үздэг цаг мөн. Надад чамтай яримаар зүйл байна. Явцгаая, гэж Монтанелли нар жаргасан хойно хэлэв. 

	Тэд, эрэг дагаж явсаар, чимээ аниргүй аглаг газар очоод, намхан чулуун хана дээр сууцгаав. Түүний дэргэд хад гэдэг улаан жимсээр хучигдсан нохойн хошууны иш ургажээ. Борооны дусалд дарагдсан дээд талын мөчрүүдээс оройтож ургасан хэд хэдэн цайвар цэцгүүд дүүжлэгдэнэ. Нуурын ногоон талбай дээгүүр хөнгөн цагаан далбаатай онгоц хөвт чигэрхэг салхинд дайвалзан явна. Онгоц нь усанд хаягдсан мөнгөн цагаан баавгай цэцэг шиг хөнгөн хэврэг мэт санагдана. Монте-Сальватор ууланд байгаа бэлчээрийн ганц нэг овоохойн цонх, алтан нүд мэт гялалзана. Цэцгүүд толгойгоо унжуулж 9 дүгээр сарын үүлэрхэг тэнгэрийн дор үүрэглэх бөгөөд нуурын ус зөөлөн долгиогоор эргийн чулуунууд руу цалгилна. — Зөвхөн одоо, би чамтай тайван ярилцаж чадах болно. Чи их сургуульдаа өөрийнхөө нөхдөдөө очно. Би энэ өвөл тун зав чөлөөгүй байна. Бидний харьцааны тухайд би магадлахыг хүсэж байна. Хэрэв чи... гэж Монтанелли эхлээд минутын төдий дуугай болж дараа нь дахин аажмаар хэлсэн нь:

	— Хэрэв чи урьдынхаа адил намайг итгэж болно гэж санавал, сургуулийн цэцэрлэгт ярьдагтайгаа адил биш, харин чи аль хэр гүн орсноо шууд хэл гэв.

	Артур, усны атирааг харж, түүний үгийг тайвнаар сонсоод, дуугүй сууна.

	— Тэр нэг улс төрийн хэрэгт орно гэж чи өөрийгөө тангаргаар буюу эсвэл өөр ямар нэг зүйлээр холбосон юм уу гэдгийг би мэдэх гэсэн юм гэж Монтанелли үргэлжлэн хэлнэ.

	— Хайрт эцэг минь, танд хэлэх юм надад юу ч байхгүй. Би өөрийгөө юугаар ч холбоогүй. Гэхдээ би холбоотой л юм.

	Ойлгохгүй байна...

	Ийм хэрэгт тангаргийн хэрэг ер үгүй зөвхөн тангараг хүмүүсийг холбодог юм биш. Хэрэв таны үзэл онол эзэмшигдсэн байвал гүйцэх нь тэр. Харин үзэл сэтгэл тэр хэрэгт татагдаагүй бол юу ч болохгүй юм.

	— Тэгвэл, энэ... ээ сэтгэл чинь өөрчлөгдөхгүй хэрэг үү?

	— Артур аа чи юу ярьж байгаагаа мэдэж байна уу?

	Артур эргэж, Монтанеллигийн нүүр лүү шууд харав.

	— Эцэг минь, өөртөө итгэж байна уу? гэж та надаас асуусан. Харин та намайг итгэж байна уу? Хэрэв би танд хэлэх юм байсан бол хэлэх л байсан шүү дээ. Харин ийм зүйлийн тухай хэлэх нөхцөл байхгүй байна. Би тэр цагт таны надад хэлсэн тэдгээр үгнүүдийг мартаагүй, би хэзээ ч мартахгүй. Харин би өөрийнхөө замаар, өмнөө харагдаж байгаа тэр гэрэл рүү явах ёстой.

	Монтанелли, бутнаас цэцгийг таслан авч дэлбийг таслан усанд хаяна.

	— Хайрт минь, чиний зөв. Энэ тухай дахин ярихаа больё. Ямар ч үг тус болохгүй юм байна... За яах вэ, явцгаая.

	 

	 

	— III —

	Намар ба өвөл нь онцын явдал гарсангүй өнгөрөв. Артур идэвхтэй хичээллэж байсан ба түүнд чөлөөтэй цаг бага болжээ. Гэвч, Монтанеллийнд хэдэн минут очихын тулд долоо хоногт нэг буюу хоёр удаа цаг гаргадаг байв. Заримдаа ямар нэг хүнд зүйлийг тайлбарлуулахын тулд номоо барьж очих бөгөөд ийм үед зөвхөн энэ сэдвээ л ярина. Тэдний завсар орсон мэдэгдэшгүй халхавчийг сэтгэх тутам, Монтанелли урьдын дотно байдлаа сэргээх гэж өөрийн зүгээс оролдохыг болгоомжилдог болов. Артурын ирэх нь одоо түүнийг баярлуулахаасаа гомдоох нь их болжээ. Ямар ч өөрчлөлтгүй байгаа юм шиг өөрийгөө тайван байлгах гэсэн байнга хүчдэлийг дагаж суух нь бэрхтэй байв. Артур өөрийн зүгээс аавын харьцаанд гарсан зарим өөрчлөлтийг мэдээд, энэ бол миний "шинэ үзлийн" тухай хүнд асуудалтай холбогдох юм гэж сэтгэж, түүний сэтгэлийг үргэлж эзэмдэж байгаа энэ сэдвийн тухайд дурсахаасаа ч зайлсхийдэг байв.

	Хэдий тийм боловч Артур, одоотойгоо адил Монтанеллийг Артурт залуу итали гэдэг байгууллагатай танилцахаас нь өмнө амьдрал гэдэг хоосон юм шиг болоод Артурын сэтгэл үргэлж эвгүй байдаг байсан учир шашны сургаал, католик сүмийн ёс журмаар сэтгэлээ хуурахыг оролддог байжээ. Одоо "залуу итали“ гэдэгт ойртсоноосоо хойш үргэлжийн уйтгарт Артур бүр өөр болжээ.

	Амьсгаагаа хурааж байсан эхийн дэргэд сууснаас гүн бодолд дарагдаж байсан байдал нь сэргэлэн болсноос гадна, анх эргэлзэж бодогдох зүйлээ тайлбарлуулахын тулд бурханд мөргөдөг байсан бол одоо Артурт эргэлзэх юм үгүй нэгэн бодлоготой болжээ.

	Ийнхүү шинэ зүйлийг сонирхож, шашныг илүү тодорхой ойлголоо гэж бодохын хамтаар Артурын сэтгэл тайван хангамжтай болов.

	Энэ үед Артур оюутны хөдөлгөөний улс төрийн үндсийг ойлгохоосоо шашны талаар ойлгодог байжээ.

	Түүнчлэн бүх дэлхий, шинэ гэрлээр туяарч, урьд түүнд зохисгүй байсан хүмүүсийн дотор сонирхож болмоор шинэ зам олдсон ба таван жилийн турш түүний сайн сайхны туйл болж байсан Монтанелли, одоо түүний ирээдүйн магнайг тэнийлгэсэн шинэ итгэл бишрэлийн зөн бэлгэ болж байв. Тэр, эцгийн номлолыг хичээнгүй сонсож түүний дотроос бүгд найрамдах улсын туйлын зорилготой адил ямар нэг зүйлийг олох гэж оролдоод, евангелийг хүчлэн судалж, христос ёсны үүсвэрийн үеийн ардчилсан хэлбэрт баясдаг байв.

	Артур авсан номоо буцааж өгөхийн тулд нэгдүгээр сарын нэг өдөр шашны сургууль дээр очоод захирал эцгийг тэнд байхгүйг мэдэж дээш өгсөн Монтанеллийн тасалгаанд орж, номын тавиур дээр номоо тавиад, гарч явах гэвэл нь ширээн дээр хэвтэж байсан ном түүний анхаарлыг татав.

	Энэ бол Дантегийн бичсэн "Хаант засгийн тухай" гэдэг ном байв. (Энэ бол папын бус төрийн засгаар толгойлуулсан, нэгдмэл хүчирхэг Итали улсыг байгуулах зүйлийг анх гаргасан Италийн их уран шүлэгч Данте-Алигиерийн (1265-1321) зохиол юм. Артур түүнийг уншаад удалгүй хаалга нээгдэж хаагдаж байгааг ч мэдэхгүй болтлоо сонирхон татагджээ. Тэр зөвхөн өөрийн ард Монтанеллийн дууг гармагц сая уншлагаас салав.

	— Би чамайг өнөөдөр ирнэ гэж санасангүй! Би чамайг өнөө орой ирэх, ирэхгүйг лавлуулахаар хүн явуулах гэж байсан юм гэж номын гарчиг руу ширвэн харж хэлэв.

	— Онц чухал хэрэг байна уу? би өнөө орой тун завгүй. Гэвч хэрэв...

	— Үгүй, маргааш ч болно. Би чамтай уулзах гэсэн юм. Намайг Ром хот руу дуудсан байна. Би хоёр дахь өдөр явах болно.

	— Ром хот руу? удах юм уу?

	Ватиканаас ирсэн захидалд, баяр өнгөртөл байна гэсэн байна. Би үүнийг чамд даруй мэдэгдэх байсан юм. Гэтэл тэр ч сургуулийн хэрэг, энэ ч шинэ ирэх захиралд юм хүлээлгэж өгөх ажил гэсээр байгаад тун зав гарсангүй. (Ватикан бол Ром дахь папын орд, өөрөөр хэлбэл, Ром ба католик шашны удирдах хүрээ-папын засаг юм).

	— Эцэг минь, таныг сургуулиа орхихгүй биз гэж би итгэж байна.

	— Орхих болно. Гэвч, би Пиза хотод лав дахиж ирэх биз. Ядахдаа түр зуур ч болсон ирнэ.

	— Та ямар учраас сургуулиасаа явж байгаа юм бэ?

	— Үзтэл... үүнийг албан ёсоор зарлаагүй боловч, намайг ширээт лам болгох гээд байгаа юм байх.

	— Эцэг минь хаана?

	— Харин хаана болохыг мэдэхийн тулд Ром уруу явах хэрэгтэй юм. Би Апенид епархи болох юм уу, эсвэл эндээ туслагч ламаар үлдэх юм уу шийдвэрлээгүй шүү дээ.

	— Шинэ захирлыг томилсон юм уу?

	— Тийм ээ! Карди аавыг томилсон. Тэр маргааш ирнэ.

	— Энэ бүгд чинь ямар гэнэт юм бэ!

	— Тийм... Гэвч Ватиканы шийдвэр, эцсийнхээ өдрийг хүртэл зарлагддаггүй юм шүү дээ.

	— Та шинэ захирлыг таньдаг уу?

	— Би өөрөө танихгүй, харин түүнийг их л магтацгаадаг юм. Монсиньор Беллони, түүнийг их боловсролтой хүн гэж бичсэн байна билээ.

	— Таныг алдах дээр, сургууль их юмнаасаа хагацах нь тэр дээ.

	— Сургууль нь яахыг бүү мэд, харин намайг байхгүйд хайрт минь, чи их үгүйлэх болно.

	— Тийм ээ, энэ ч үнэн. Хэдий тийм боловч, би таны төлөө баярлаж байна.

	— Баярлаж байна гэж үү? Би өөрөө баярлах эсэхээ мэдэхгүй байна.

	Монтанелли өндөр тушаалд томилогдсондоо баясаагүй мэт, ядарсан байдалтай ширээ тийш очиж суув.

	— Артур аа, чи өнөөдөр завтай юу? Хэрэв завгүй бол чи орой ирж чадахгүйгээс хойш, одоо надтай хамт жаахан бай. Надад жаахан эвгүй байна. Би явахыгаа хүртэл чамтай аль болох удаанаар хамт байхыг хүсэж байна гэж Монтанелли нэг хэсэг завсарласны дараа хэлэв.

	— За, харин би удаж чадахгүй. Би зургаан цагт тэнд очих ёстой...

	— Ямар нэг хуралтай юу?

	Артурыг толгойгоо дохимогц Монтанелли яриагаа өөрчилнө.

	— Би чиний ажлын тухай ярих гэсэн юм. Намайг эзгүйд чамд өөр нэг багш лам хэрэгтэй болно гэж Монтанелли хэлэв.

	— Харин таныг эргэж ирэх дээр, би таны номлол дээр очиж болно биз дээ?

	— Хайрт минь, асуух юу байх вэ! Би зөвхөн миний эзгүй байх гурав, дөрвөн сарын тухай хэлж байна шүү дээ. Чи Санта-Катаринагийн (Санта-Катаринагийн Пиза хот дахь Екатерина хутагтын сүм) аавуудаас ямар нэгэн лам багш авахыг зөвшөөрөх үү?

	— Зөвшөөрнө.

	Тэд, бусад ажлын тухай баахан ярив. Дараа нь Артур босож,

	— За эцэг минь, явах цаг боллоо. Намайг нөхөд хүлээж байгаа.

	Монтанеллийн царай дахин барсхийв.

	— Болсон гэж үү? би дөнгөж хар санаанаасаа хагацаж, тайтгарч эхэлсэн юм. За яах вэ, сайн яваарай!

	— Сайн сууж байгаарай. Би маргааш дахин ирнэ.

	— Хоёулхнаа урьдаар уулзаж амжихын тулд эртхэн ирээрэй. Миний хайрт Артур аа, чи сайн бодож, боловсруулаагүй ажлыг бүү хий. Ядахдаа намайг эргэж иртэл болгоомжтой байхыг би гуйя. Би чамайг ганцаар нь орхихдоо хэчнээн зовж байгааг чи мэдэхгүй байгаа биз!

	— Эцэг минь, дэмий хэрэг, одоо цөм тайван байна. Бас удаан хугацаагаар тийм байх болно.

	— За сайн яваарай! гэж Монтанелли эрс хэлээд, бичгийн ширээ рүү тонгойв.

	 

	* * *

	 

	Артур дээд сургуулийн сурагчид хуралдаж байгаа тасалгаанд орж ирээд, хамгийн түрүүн багадаа наадаж өссөн өөрийн найз, доктор Уорренийн охиныг харав. Тэр охин булан дахь цонхны дэргэд суугаад хөдөлгөөн үүсгэгчдийн нэг, элэгдсэн костюмтай, ломбардын нэг залуугийн яриаг анхааралтай, хичээнгүй сонсож суув. Энэ охин, сүүлийн хэдэн сард тун их өсөж хувираад, одоо бүүр том хүүхэн болжээ. Зөвхөн хоёр том хар хөхөл нь түүний саяхны сурагч байсныг дурсгана. Тэр хар платье өмсөөд бас тасалгааны дотор салхитай байсан учир толгойгоо хар ороолтоор ороосон байв. Түүний цээжин дээр "залуу Италийн" тэмдэг агар модны навч хадаастай байв. Ломбардын залуу Калабрийн (Калабри - Неаполитаны уулархаг муж) тариачдын хоосролын тухай түүнд аманцар байдлаар ярих бөгөөд охин доошоо харж, эрүүгээ тулаад, дуугүй сонсоно. Жеммаг хараад Артурын өмнө бүгд найрамдах улсаа алдсан гаслам гунигтай үзэгдэл босож ирэх шиг болов. Харин Жули бол тэр охиныг зөвхөн цайвар царайтай, муруй хамартай, хэтэрхий богинохон хуучин платье өмссөн, хэмжээгүй өссөн охин гэж үзэх байсан биз.

	— Жемма аа, та энд байгаа юм уу? гэж Артур охины зүг ойртон очиж хэлэв. Энэ үед ломбардын залууг тасалгааны нөгөө тал уруу дуудаж аваачсан байв.

	Жемма гэдэг нь түүний Женифер гэдэг нэрийг хураангуйлсан багын хоч юм. Сургуулийн нөхөд Итали охид түүнийг Жемма гэж дуудна.

	Тэр охин толгойгоо өндийлгөж гайхан...

	— Артур аа! Би таныг энэ байгууллагад орсон гэж ер мэдсэнгүй!

	Жемма аа, би тантай энд уулзана гэж ер санасангүй. Та хэдийгээс эхэлж...

	— Үгүй, би одоогоор гишүүнд нь ороогүй, зөвхөн хоёр гурван жижиг даалгавруудыг биелүүлсэн юм. Би Бинитэй танилцсан... Карло Бинийг та мэднэ биз дээ?

	— Мэдэлгүй яах вэ.

	Бини бол Ливорногийн байгууллагын удирдагч ба түүнийг бүх "Залуу Итали" мэдэж байв.

	Тэгээд Бини энэ ажлын тухай надтай ярьсан. Би түүнээс дээд сургуулийн сурагчдын хурал дээр намайг аваачна уу гэж гуйсан юм. Дараа нь тэр намайг Флоренцид байхад захиа бичсэн. (Флоренци тэр үед Тосканы нийслэл байв) Та намайг христосын мэндэлсэн өдөр Флоренцид байсныг мэднэ биз дээ?

	— Үгүй, одоо надад гэрээс цөөн захиа ирдэг болсон шүү дээ.

	— Ай тийм л дээ! Тэгээд би Флоренци рүү миний сургуулийн нөхөд Райтынханд айлчлахаар явсан юм. Тэр үед намайг харих замдаа Пиза хотоор тойрч ир гэж Бини бичсэнд, би одоо энд ирсэн юм. За одоо эхлэх нь шив дээ.

	Илтгэлийн дотор сайн сайхан бүгд найрамдах улсын тухай, залуучуудаас өөрсдийгөө түүнд бэлтгэх үүргийн тухай ярилцав. Илтгэлийн утга бодол нь нэлээд будилаантай байсан боловч, Артур түүнийг бишрэн сонсож баясна. Тэр өөрийн амьдралын энэхүү үед юм бүгдийг итгэж, юуг ч эргэцүүлэн бодохгүй, шууд аялдан зохицдог байв.

	Илтгэл мөн түүний дараагаар үргэлжилсэн шүүмжлэлүүдийг дуусмагц сурагчид тарж эхлэв. Буланд сууж үлдсэн Жемма дээр Артур очив.

	— Жемма аа, би таныг хүргэж өгье. Та хаана буусан бэ?

	— Марьеттынханд

	— Танай аавын хуучин нярвынд уу?

	— Тийм ээ, тэднийх эндээс нэлээд хол шүү.

	Тэд нэлээд удаан дуугүй явав. Дараа нь Артур гэнэт асуусан нь:

	— Та хэдэн настай бил ээ? Арван долоотой бил үү?

	— Аравдугаар сард арван долоо хүрсэн.

	— Би таныг том болох дээрээ бусад хүүхнүүдийн адил найр наадмын зэрэг дэмий юманд татагдахгүй биз гэж ямагт итгэдэг байсан юм. Хайрт Жемми минь, таныг манай эгнээнд орох болов уу гэж би олонт бодож байв.

	— Би бас таны тухай тэгж санадаг байсан юм.

	— Та Бинигээс ямар нэгэн даалгавар авч байсан гэнээ. Би таныг түүнтэй танил юм гэж мэддэггүй байв.

	— Би энэ даалгаврыг Бинигийн төлөө биш өөр хүний төлөө гүйцэтгэсэн юм.

	— Хэний төлөө?

	— Өнөөдрийн ярьж байдаг Боллагийн төлөө.

	— Та, түүнийг сайн таньдаг юм уу?

	Артурын дуу хардан жөтөөрхсөн аялгатай байв. Түүнд тэр хүн нэг л аягүй байв. Тэр нэгэн хэргийн учир хоорондоо тэмцэлдсэн бөгөөд түүнийг эцэст нь "Залуу Итали"-ийн хорооноос таслахдаа, Артурыг хэтэрхий залуу туршлагагүй хүн гэж үзээд, уул хэргийг Боллад итгэмжилсэн байжээ.

	— Би түүнийг нэлээд сайн танина. Тэр надад аятайхан хүн шиг санагддаг юм. Тэр Ливорно хотод сууж байсан юм шүү дээ.

	— Тийм... Тэр арван нэгдүгээр сард тийшээ явсан юм.

	— Тийм ээ, энэ үеэр тэнд усан онгоц ирэхийг хүлээж байв. (Тэр үед Марселиас Ливорно руу, Марсель хотод Маддинийн гаргаж байсан "Залуу Итали" гэдэг сонин, улс төрийн ном дэвтрийг ачиж явуулдаг байв) Артур аа, иймэрхүү ажилд танай гэр аль хэр найдвартай вэ, та юу гэж бодож байна? Онгоц эзэмдэгч баячуудын гэр бүлийг хэн ч сэжиглэхгүй. Түүнээс гадна та засварынхныг цөм танина шүү дээ.

	— Аяархан хайрт минь, тийм чанга ярьж болохгүй! Тэгээд, Марсель хотоос ирсэн ном дэвтрийг танайд хадгалж байсан юм уу?

	— Дөнгөж ганц өдөр. Харин, би энэ тухай танд ярьж болохгүй байсан юм биш биз дээ?

	— Яагаад? Би энэ байгууллагын гишүүн болохыг та мэдэж байна шүү дээ. Хайрт Жемми минь, хэрэв эцэг та биднүүд нэг дор нийлбэл хэчнээн сайхан байх билээ.

	— Танай Падре (эцэг) үү! Тэр чинь...

	— Үгүй, түүний үзэл нь өөр юм гэвч, би заримдаа боддог. Миний итгэхэд...

	— Артур аа, тэр чинь лам хүн шүү дээ.

	— Тэгээд яана гэж? манай байгууллагад лам нар ч бий. Тэдний хоёр нь сонинд бичдэг байна ("Залуу Итали" гэдэг сонин) тэнд эргэлзэх юм юу байх вэ? Шашны зорилго бол дэлхийг сайн сайхан туйлд хүргэх явдал болно. Бид ч бас үүний төлөө зүтгэж байгаа биш үү? Эцэстээ энэ бол улс төрийн биш, харин шашны сургаалтай ойролцоо асуудал юм. Хэрэв хүн бүхэн эрх чөлөөтэй байхдаа бэлэн байх юм бол тэднийг хэн ч боолчилж чадахгүй шүү дээ. Жеммигийн царай хувирав.

	— Артур аа, танай бодол жаахан ташаа байгаа юм биш үү. Лам нар бол шашны суртлыг номлодог байна. Би түүний дотроос Австричуудаас Италийг чөлөөлөх манай эрмэлзэлтэй адилтгамаар юм олж үзэхгүй байна.

	— Лам гэдэг бол христосын шашныг номлогч юм. Христос бол их хувьсгалч байсан юм.

	— Би өөрийнхөө эцэгтэй лам нарын тухай ярьж байсан тэгээд тэр...

	— Жемм аа танай эцэг бол эсэргүүцэгч шүү дээ.

	— Тэр охин минут хэр дуугүй байснаа, түүний нүүр лүү зориглон харав.

	Энэ яриагаа больсон нь дээр биз, та бол эсэргүүцэгчийн тухай дөнгөж үг цухуймагц тэсвэрлэж чадахгүй болдог шүү.

	— Тийм биш, харин католикийн тухай ярих дээр эсэргүүцэгч нар тэсвэрлэж чаддаггүй.

	— Би өөрөөр бодож байна. Гэвч энэ тухай бид нэгэнт олон удаа маргалдаж байсан учир түүнийг дахиж эхэлсний хэрэггүй. Танд өнөөдрийн лекц аль хэр аятайхан байв?

	— Тун аятайхан байсан. Ялангуяа сүүлийн хэсэг нь аятайхан байв. Тэр бүгд найрамдах улсын тухай зөвхөн санаашрах биш, харин түүний төлөө амьдрах нь чухал гэж тун шийдэмгий хэлэв. Энэ бол "Бидний дотор бурхны хаан" гэдэг христосын сургаалтай тэнцэх юм.

	— Харин надад бол энэ хэсэг чинь тун аягүй байв. Тэр бид юу бодох, сэтгэх ба ямар байх ёстой гэдгийг олон дахин хэлээд, харин ажил хэргийн ямар ч замыг заасангүй, бас бид юу хийх ёстой болохыг хэлсэнгүй.

	— Цаг нь болохоор бидний өмнө хүрэлцэхүйц ажил гарч ирнэ. Тэсвэрлэх хэрэгтэй. Том хувьсгалыг ганц өдөр хийдэг юм биш.

	— Хэчнээн хүнд үүрэг тулгарвал төчнөөн их суурийг түүнд одоогоос тавьж өгөх хэрэгтэй юм. Өөрийгөө чөлөөлөхөд бэлдэх хэрэгтэй гэж хэлж байна. Тэгвэл түүнд танай ээжээс илүү бэлдсэн хүн хэн байна? Бас түүний бүх сайн сэтгэл нь юунд хүргэсэн бил ээ? Тэр чинь бурхан шиг номхон хүн байсан биз дээ? Тийм учраас тэр бол өөрийн амьдралын эцсийн өдрийг хүртэл боол болж явсан юм. Танай ах Жеймс ба түүний эхнэр хэчнээн их өө эрж, хэчнээн их басамжлан дайрч байв! Тийм зөөлөн сэтгэл, тийм тэсвэр түүнд байгаагүй юм бол тэр хялбархан амьдарч чадах байсан ба түүнийг тэгж хавчихгүй байсан биш үү? Түүнчлэн Итали улс бол бас тийм юм. Өөрийн ашиг тусыг хамгаалахаар боссон бүхэнд тэсвэр ер хэрэггүй.

	— Хайрт Жемми, хэрэв уур хилэн, хор тачаал түүнийг аварч чадах байсан бол Итали аль хэдийнээ эрх чөлөөтэй байх сан биз. Түүнийг үзэн ядах биш, хайрлан үзэх хэрэгтэй.

	Сүүлчийн хэдэн үгнүүдийг хэлэх зуур түүний царай улсхийгээд дахин зүгээр болов. Жемми үүнийг ажигласангүй, урагшаа эгц харж, хөмсгөө зангидан, уруулаа чанга жимийж явав.

	— Артур аа, би танд буруу үг хэлсэн мэт байна уу, үгүй, миний зөв юм. Нэг сайхан өдөр та үүнийг мэдсэн байх болно... За, манай байшин энэ. Та орох уу? гэж охин хэлэв.

	— Үгүй, нэгэнт оройтов. Хайрт минь, сайн унтаарай. Түүний гарыг чанга атгаж, үүдний дэргэд зогсов. 

	— "Бурхан ба ард түмний төлөө..." гэтэл Жемми хэлж дуусаагүй лоозонг баясгалантай нэмж хэлсэн нь:

	— "Одоо ба үүрдийн үүрдэд"

	Дараа нь өөрийн гарыг тавиулж, байшиндаа гүйж оров. Түүний хойноос хаалга хаагдахад, Артур эргэж хараад, түүний энгэр дээрээс унасан агар модны навчийг газраас авав.

	 

	 

	— IV —

	Артур гэртээ нисэх мэт хурдан эргэж ирэв. Тэр, тун ч их баясгалантай байлаа. Хурал дээр зэвсэгт бослогод бэлтгэх тухай дохио тэмдэг мэдэгдэв. Одоо Жемма бол түүний найз болсон ба түүнд дурладаг байв. Тэр, одоо хамтран ажиллах болсон ба ирээдүйд бүгд найрамдах улсын төлөө тэмцэлд хамт үхэж ч болох юм. Энэ бол тэдний бүх найдварын цог жавхлан юм. Эцэг үүнийг үзээд, надад итгэх ч болно гэж Артур бодож баярлана.

	Гэвч, Артур, маргааш өглөө нь сэрсэн чинь сэтгэл нь нэлээд тайван сайхан байжээ. Тэгээд Жеммагийн Ливорно руу явах, эцгийн Ром руу явах гэж байгааг санав.

	Нэг, хоёр гуравдугаар сарууд хаврын баяр хүртэлх гурван урт сар юм! Жемма буцаж харих дээрээ эсэргүүцэгч нарын нөлөөнд орно гэж бодсоноо гэнэт үгүй! Жемма бол хэзээ ч Ливорно дахь Английн бусад хүүхнүүдтэй адил сээтгэнэн хээнцэрлэж, элдвийг сонирхох ба усан онгоцны халзан толгойт эздийн хойноос хөөцөлдөхгүй бүүр өөр хүн байгаа юм. Гэвч энэ бол тун хувь заяагүй, уйтгартай явдал байх даа. Ийм залуу мөртөө найзуудгүй. Эдгээр бүх сэтгэлгүй хүмүүсийн дунд... ганцаардаж байдаг биз. Ай, хэрэв, ээж минь амьд байсан бол!

	Тэр, орой нь сургууль дээр очиж, шинэ захиралтай ярьж байгаа Монтанеллитай уулзав. Түүний байдал нь их ядарсан, дурамжхан байв. Артурыг үзэхдээ баясдаг эцэг энэ удаад царайгаа барайлгав.

	За, миний нөгөө танд хэлдэг сурагч энэ байгаа юм. Хэрэв, та үүнд хойшид ч номын санг ашиглаж байхыг зөвшөөрвөл, би танд их ач санана гэж шинэ захиралд хүйтнээр хэлээд Артурыг заана.

	Хүлцэнгүй байдалтай, настайвтар аав лам Карди их сургуулийн тухай шууд Артуртай ярив. Түүний албадлагагүй сул аялгуу нь их сургуулийн амьдрал байдлыг сайн мэддэгийг гэрчилж байв. Тэр үеийн өдөр тутмын асуудал болсон их сургуулийн хэтэрхий хатуу журмын тухайд яриагаа шилжүүлэв.

	Дээд сургуулийн сурагчдыг хэтэрхий хатуу барьж байсан их сургуулийн удирдлагын утгагүй дэмий хавчилтуудыг шинэ захирал эрс шүүмжилсэн нь Артурыг тун их баясгав.

	— Би залуучуудыг хүмүүжүүлэх талаар их туршлагатай. Миний зарчим бол залуучуудад ямар нэгэн үндэсгүй зүйлээр саад болохгүй байдагт оршино. Хэрэв залуучуудтай аятайхан харилцаж, тэднийг хүндэтгэж байх юм бол ахлагч нартаа их гомдох залуучууд тун цөөхөн гарах болно. Хэрэв жолоог нь үргэлж угзраад байвал номхон морь ч догшин болдог шүү дээ гэж тэр хэлнэ.

	Артур ихэд гайхаж хараад шинэ захирлыг сурагчдын ашиг тусыг ийм их хамгаалагч байна гэж санаагүй байв.

	Үзтэл Монтанелли энэ яриаг сонирхохгүй учир уг ярианд оролцсонгүй бөгөөд түүний байдал нь тун ядарч дарагдсан байх учир карди аав нэгэнт хэлсэн нь:

	— Каноник аав аа, таныг би зүдэрсэн болов уу гэж зовно. Миний чалчсаныг уучлаарай. Би энэ асуудалд хэтэрхий их ам халж, бусдыг залхааж болохоо мартсан байна.

	— Үгүй. Харин энэ бол намайг тун их сонирхуулж байна. Монтанелли албаар ёсорхох гэсэн нь амжилтгүй болж, түүний аялгуунаас Артур ичсэн билээ.

	— Карди аавыг явмагц Монтанелли, Артур тийш эргэж хараад санаашран зовсон байдалтайгаар бүхэл оройн турш түүнийг ширтэн харав.

	— Миний хайрт Артур аа, би чамтай ярих хэрэгтэй байна гэж аяархан хэлэв.

	Монтанеллийн царай ядарсан байсныг Артур хараад сэтгэл нь зовж энэ ямар нэг зохисгүй мэдээ авсан биз гэж сэтгэл төрөв.

	Удаан дуугүй сууцгаав.

	— Шинэ захирал чамд аль хэр аятай санагдав? гэж Монтанелли гэнэт асуув.

	Гэв гэнэт асуугдсан Артур юу гэж хариулахаа ч мэдсэнгүй.

	— Надад... тун аятай мэт... гэвч би өөрөө сайн мэдэхгүй байна. Хүнийг ганц үзээд тийм гэхэд бэрхтэй юм.

	Монтанелли ямар нэг юманд бачимдах юм уу бухимдахдаа ямагт сандлын түшлэгийг хуруугаараа тогшиж суудаг зантай байв. Одоо энэ байдлаараа сууж,

	— Ром хот уруу явах тухайд хэрэв чамд ямар нэгэн татгалзах зүйл байгаад... хэрэв Артур чамайг хүсэх юм бол би Ром хот уруу явахгүй гэж бичье гэж тэр дахин хэлэв.

	— Эцэг минь, Ватиканы... зарлиг яах вэ!

	— Ватикан ямар нэг өөр хүн олно биз. Би тэдэнд уучлалыг хүсэж явуулна.

	— Яагаад? би ойлгохгүй байна.

	Монтанелли духаа илж,

	— Би чиний төлөө зовж байна. Би нэг бодлоос салж чадахгүй байна... Тэгээд ч би тэнд очих нь чухал бус...

	— Ширээт лам болохоо яах вэ?

	— Би Артур минь! Би ширээт лам болоод чамайгаа алдвал юуны баяр байх вэ.

	Монтанелли түгдрэх бөгөөд Артур тун их зовно.

	Артур, Монтанеллийг ийм байдалтай байхыг хэзээ ч үзээгүй билээ.

	— Эцэг минь, би юу ч ойлгохгүй байна. Та юу бодож байгаагаа шууд хэлнэ үү гэж гуйя.

	— Би юу ч бодоогүй, зүгээр тун их айж байна. Чамайг ямар нэг аюул занаж байгаа биз дээ? Үнэнээ хэл. Артур бослогод бэлтгэх тухай ярьснаа санаж "энэ ямар нэг юм дуулсан биз" гэж бодов. Энэ нууцыг задалж болохгүй гэдгээ ухамсарлаж, хариуд нь асуусан нь:

	— Намайг ямар аюул занаж болох бил ээ?

	— Надаас бүү асуу, харин хариул!

	— Монтанеллийн дуу бараг бачимдсан мэт эрс байв.

	— Би, чиний нууцыг мэдэх гэж хүсэхгүй, зөвхөн чамд ямар нэг аюул занаж байгаа эсэхийг чи надад хэл.

	— Эцэг минь, бид цөм бурхны гарт байх учраас юу ч тохиолдож болох биз. Гэвч би, таныг эргэж иртэл эсэн мэнд амьд байж чадахгүй гэх ямар ч үндэс надад байхгүй.

	— Би эргэж ирмэгц... хайрт минь сонс, одоо чи миний явах эсэхийг шийдвэрлэ чиний тайлбарлал надад хэрэггүй.

	Зөвхөн намайг эндээ үлд гэж хэл. Тэгвэл би явахаа больё. Үүнээс хэн ч хохирохгүй. Харин чи миний дэргэд байвал тун аюулгүй баймаар санагдана.

	Иймэрхүү санаашрал бол Монтанеллийн ааш зангаас гадуур байсан учир Артур түүнийг сандралтай харна.

	— Эцэг минь, та эрүүл бус байна. Та Ром уруу явж, тэндээ зохистой амраад, нойргүй, ядарч, толгой өвдсөнийгөө сайжруулах нь танд хэрэгтэй юм.

	— За яах вэ, би маргааш шуудангийн анхдугаар сүйх тэргээр явъя гэж Монтанелли хэлэх бөгөөд энэ ярианд уйдсан юм шиг байв.

	Артур түүний зүг алмайран хараад,

	— Та надад ямар нэгэн юм хэлэх гэсэн юм биш биз гэж асуув.

	— Үгүй үгүй, өөр юу ч үгүй... өөр онц юмгүй Монтанеллийн нүд бараг айн сандарсан мэт байв.

	 

	* * * 

	 

	Монтанеллийг явснаас хойш хэд хоногийн дараа Артур сургуулийн номын сангаас ном авах гэж очоод шатан дээр Карди аавтайгаа уулзав.

	— Аа Мистер Бертон уу! Та надад хэрэгтэй байсан юм. Манайд ор. Би нэг хүнд хэрэг дээр таны тусламжийг хүсэв.

	Тэр өөрийн тасалгааны үүдийг нээв. Түүнд Артур орохдоо битүү дургүйцэв.

	Хуучин аавын бишрэлийн байр болох энэхүү ажлын тасалгааг одоо өөр хүн эзэлсэн байх тул түүнийг харахад хүнд байв.

	— Би бол номд тун их хорхойтой хүн юм. Шинэ газар ирээд хамгийн урьдаар номын санг шалгаж үзэв. Номын сан тун сонирхолтой байна. Гэвч, ямар журмаар гарчиглагдсаныг мэдэхгүй байна гэж захирал хэлэв.

	— Гарчиг нь дутуу хийгдсэн байгаа, ихэнх үнэт номууд нь саяхан ирсэн юм.

	— Та, номыг яаж байрлуулах журмыг надад хагас цаг хэртэй тайлбарлаж өгөхгүй юу?

	Тэд номын санд орцгоож, Артур бүх хэрэгтэй тайлбаруудыг өгөв. Тэгээд явахаар шийдэж малгайгаа авах гэтэл захирал инээмсэглэн, түүнийг зогсоож:

	— Үгүй, үгүй! би таныг тийм хурдан явуулахгүй. Өнөөдөр бол хагас сайн өдөр юм. Нэг дэх өдөр хүртэл хичээлээ дуусгаж болно. Оройн хоолыг хамт идэцгээе. Одоо нэгэнт орой болов. Одоо би ганцаараа байгаа учир тантай хамт байхад сайхан санагдаж байна.

	Түүний харилцах байдалд хавчлага байхгүй, эелдэгхэн байсан учир Артур түүнийг тун сайн бололтой хүн юм гэж санав. Захирал хэдэн утгагүй үг хэлсний дараа, та Монтанеллийг эртнээс таньдаг юм уу гэж асуув.

	— Долоон жилийн өмнөөс танина. Тэр намайг арван хоёр настай байхад Хятадаас эргэж ирсэн юм гэж Артур хариулав.

	— Аа тийм! Тэр Хятадад гарамгай номлогч төлөөлөгчийн алдар нэрийг олсон юм бил үү. Түүнээсээ хойш үргэлж танд багшилж байсан юм уу?

	— Барагцаалбал би аавд анх наманчлал үйлдсэн тэр цагаас хойш нэг жилийн дараа тэр надтай ажилладаг болсон юм. Тэр, намайг их сургуульд ормогц, их сургуулийн курст заагддаггүй сэдвүүдийг надад үргэлж тусалдаг байв. Тэр надтай тун аятайхан харилцдаг байсан юм. Та түүний надад хэчнээн сайн байсныг ойлгож чадахгүй биз!

	— Дуртай итгэнэ. Энэ хүнийг гайхахгүй байж болохгүй, тун сайн шударга хүн байгаа юм. Би түүнтэй хамт Хятадад явж байсан төлөөлөгчидтэй уулзаж байсан ба тэд түүний хүч чадал, хүнд цаг дахь түүний зориг баатарлал, түүний эвдэршгүй итгэлийг зохих хэмжээгээр нь үнэлэхийн тулд тэнцмээр үгээ олж чаддаггүй байв. Таныг бага наснаас чинь тийм хүн удирдаж байсанд, та хувь заяандаа баясах ёстой. Таны багадаа ах дүүгээсээ салсныг би түүнээс мэдсэн юм.

	— Тийм ээ, намайг бүр нялх байхад эцэг минь үхэж, нэг жилийн өмнө ээж минь үхсэн юм.

	— Танд ах нар, эгч нар бий юу?

	— Байхгүй, зөвхөн хар элэгтэй ах нар бий.

	— Тэд намайг бүр бага байхад том болсон хүмүүс байсан юм.

	— Магад та ганцаардсан байдлаар өссөн биз. Тэгээд бүр ч таныг халамжилсан Монтанеллийг та сайн хүн гэж үнэлдэг байлгүй дээ. Түүний эзгүй байхад та өөр лам багштай байгаа юу?

	— Хэрэв Сант-Катаринагийн аавууд хэтэрхий олон наманчлагч нартай (шавь нартай) юм биш бол би тэдэнд бараалхах гэж бодсон юм.

	— Та, надад наманчлал үйлдэхийг хүсэхгүй юу?

	— Артур гайхан бүлтгэнэнэ. 

	— Таны өршөөл би... би тун баярлах билээ, гэвч гагцхүү...

	— Гагцхүү шашны сургуулийн захирал, эгэл хүмүүст ном тавьдаг заншилгүй гэж үү? Энэ үнэн юм. Гэвч хэрэв би ташаараагүй бол Каноник Монтанелли таны тухай тун зовниж, таны амьдрал сайн байгаасай гэдэг дээр тун их санаа тавьдгийг би мэдэж байна. Би ч хайртай сурагчаасаа хагацан холдоход хүрвэл санаа тэгээд өөрийн оронд ирсэн намайг таны төлөө зовж ажиллавал зовох болно. Түүний сэтгэл хэчнээн сайхан байх билээ. Түүнээс гадна хүү минь танд шууд хэлэхэд та надад тун ч тааламжтай байна. Тэгээд би танд юу чадах бүхнээрээ дуртай тусална.

	— Хэрэв тийм бол би танд ачийг санаж чадна.

	— Тэгвэл би ирэх сар наманчлалд ирнэ гэж хүлээх үү?

	Тун сайн байна! Түүнээс гадна, миний хүү оройд зав гарвал манайд ирж байгаарай.

	Хаврын Баяраас өмнөхөн Монтанелли Этрусийн Апенинд орших Бризигелли гэдэг бяцхан мужийн ширээт лам болсон тухай албан ёсоор илэрхий болов. Монтанеллийн зовнингуй сэтгэл нь арилсан бололтой, энэ тухай Артурт баясангуй тайван захидал бичлээ. Чи амрах бүрдээ намайг эргэж ирэх ёстой. Би ч Пиза хот руу олон дахин очно. Тэгээд миний санадагтай адил олон удаа эс боловч бид уулзаж байх болно гэж би итгэнэ гэх зэргээр бичиж байв.

	Гэтэл бас одоо Жулийн ноёрхолд бүрмөсөн орсон оготно хулганаар дүүрсэн хуучин харанхуй ордонд очсоноос харин манай гэрт ирж баярын өдрийг өнгөрүүлнэ үү гэж доктор Уорен, Артурыг урив. Түүнийг хэрэв бололцоотой бол бидэн дээр ирнэ үү гэж урьсан Жеммагийн тэгш бус, хүүхдийн бичгийн хэлбэртэй зурвасыг захидал дотор хийсэн байв. Тэр охин надад "нэг юмны тухай тантай ярих хэрэг байна" гэж бичжээ.

	Дээд сургуулийн сурагчдын дунд гарч байсан сураг чимээнүүд, Артурын сэтгэлийг улам их хөдөлгөн баясгасан ба хаврын баярын дараа том явдлууд гарна гэж цөм хүлээж байв.

	Энэ бүхэн Артурыг тун баясгалантай байдалд оруулсан учир дээд сургуулийн сурагчдын шивнэлдэж байсан хамгийн болчимгүй зүйлүүд хүртэл бүрнээ биелүүлж болох бодит зүйлүүд мэт түүнд санагдав.

	Артур амралтын анхны өдрүүдийг гэртээ өнгөрүүлэхийн тулд зовлонт долоо хоногийн дөрөв дэх өдөр харих ба эдгээр өдрүүдэд өөрийн хүүхдүүдээс шашны шаарддаг тэрхүү баясгалант байдлыг Жемматай уулзах явдлаараа зөрчихгүй гэж шийдэв. Тэр гурав дахь өдрийн орой Жеммад баярын нэг дэх өдөр очно гэж бичээд, сэтгэл нь тайвширч, харьж унтахаар явав.

	Тэр тэлүүрийн өмнө сөгдөв. Түүнд маргааш өглөө Карди аав ном тавих тул баярын тахилын өмнө эцсийн удаа явуулах энэ номлолд өөрийн наманчлалыг хичээнгүй удаан бэлтгэх хэрэгтэй байв. Тэр тэвчээргүй уурлал, осолдол, сэтгэлийн сэв зэрэг өөрийн жижиг нүглүүдийг тоочин, өнгөрсөн сарыг өдөр дараалан дурсаж, толгойгоо бөхийлгөн, гараа загалмайдаж, өвдөг дээрээ сөгдөнө. Артур үүнээс өөр юу ч дурсаж чадсангүй, учир нь баясгалант өдрүүдэд их нүгэл хийгээгүй билээ. Тэр загалмайдсаны дараа өвдөг дээрээсээ босож хувцсаа тайлж эхлэв.

	Түүнийг цамцныхаа товчийг тайлмагц өврөөс нь бөөн цаас унав. Энэ бол түүний өдөр турш өвөртөлж явсан Жеммагийн зурвас юм. Түүнийг газраас авч тэнийлгээд, хөөрхөн үсгүүдийг үнсэж, өөрийнхөө энэ инээд хүрмээр аашилж байгаад ичээд, зурвасыг дахин эвхэх гэтэл түүний ар тал дээр "Манайд аль болох хурдан хугацаанд заавал ир, би таныг Боллатай танилцуулахыг хүснэ. Тэр одоо энд байна, бид өдөр бүр хамт хичээллэж бий" гэж бичсэн байв.

	Артур энэ үгсийг уншихдаа нүүр нь улайв.

	"Ямагт энэ Болла! Тэр бас ямар хэрэгтэй Ливорнод очив? Энэ юунаас болж Жемма, түүнтэй хамт хичээллэх болов! Тэр өөрийнхөө контрабандын ажлаар Жеммаг завхруулав уу? Боллагийн түүнд дурласан нь бүр нэгдүгээр сарын хурал дээр мэдэгдэж байсан юм. Тэгээд, тийм их сүрхий ярьж байж л дээ. Тэр бас одоо түүний дэргэд, өдөр бүр түүнтэй хичээллэдэг гэнэ үү...

	Артур зурвасыг гэнэт хажуу тийш нь хаяад, тэлүүрийн өмнө дахин өвдөг дээрээ сөгдөөд ... Хүний сэтгэл ийм байдаг байжээ!

	Нүгэл бүхнээ наманчлан арилгаж чадах хортой муу санааг агуулах ёсгүй, энэ ертөнц, бурхан тэнгэртэй үргэлж зохицож ямар ч үйл ирвэл тэсвэрлэн өнгөрөөж чадах ариун сэтгэл гэдэг чинь алив! Ийм ариун сэтгэл хүртэл бусдыг хардах, сэрдэх, сайн нөхөртөө хүртэл атаархаж, түүндээ хар буруу санадаг байна шүү! гэж бодоод өөрөө өөрөөсөө хязгааргүй ичиж нүүрээ гараараа дарав. Тэр тавхан минутын өмнө хэн хүний төлөө зовлон тамлалыг эдлэхээс буцахгүй гэж санааширч байсан атлаа, харин одоо нэрээ гутаамаар ийм бузар юмыг сэтгэх ч гэж дээ! ямар муухай вэ? гэж өөрөө өөрөөсөө ичнэ.

	Дөрөв дэх өдөр сургуулийн амь дуганд Артур ороод Карди аавтай ганцаартай нь уулзав. Тэр наманчлалын өмнө залбирал уншихдаа өөрийн бодсон санаснаа шууд айлтгав.

	— Аав минь, надад өчүүхэн ч гэм хийгээгүй хүнд би муу сэтгэл төрж хардан хорсож нүглийг хийв.

	Карди аав ямар сэтгэлтэнтэй тулгарч байгаагаа онц сайн мэдэх учраас, зөөлөн байдлаар хэлэх нь:

	— Хүү минь, та надад бүгдийг хэлсэнгүй шүү дээ.

	— Аав минь, христосын шашны бус сэтгэлтэй гэж миний үзэж байгаа тэр хүнийг би онц хайрлаж хүндлэх ёстой билээ.

	— Та цусан тангаргаар түүнтэй холбоотой юм уу?

	— Түүнээс ч нягт холбоотой.

	— Хүү минь, та чухам юугаар холбоотой юм бэ?

	— Нөхөрлөлийн хувиар.

	— Нөхөрлөлийн? чухам ямар учраас!

	— Асар их ариун үйлст хамт зүтгэж байгаагаараа холбоотой юм. Бага зэрэг хоёулаа дуугүй байв.

	— Энэ үйл хэрэгт тэр хүн танаас илүү амжилт гаргаснаас болж та энэ нөхөртөө... хорсож атаархсан юм уу?

	— Харин нь... Тийм ээ, би түүний туршлага ба түүний чанартай... атаархсан юм. Цаашид... би бодсон. Миний дурладаг... хүүхний сэтгэлийг надаас булаах болов уу гэж айсан юм.

	— Танай энэ дурладаг хүүхэн чинь шашны сүмийн сүсэгтэн үү?

	— Үгүй, энэ охин бол эсэргүүцэгч юм.

	— Тэрсүүд шашинтай охин юм уу?

	Артур их гашуудаж гараа зангидна.

	— Тийм ээ, тэрсүүд шашинтай охин юм. Бид хамт өссөн ба тэдний, манай хоёр ээж үерхдэг байв. Тэгээд би өөрийн нөхрийг түүнд дурлаж байгааг үзээд, атаархсан юм.

	— Хүү минь, та надад бүгдийг хэлэхгүй байна шүү. Бас таны сэтгэлд ямар нэг хүнд юм байна гэж Карди аав минут хэртэй дуугүй байсны дараа, намуухан шиг ноцтой дуугаар хэлэв.

	— Аав минь, би...

	Артур түгдрэв. Номлогч дуугүй хүлээнэ.

	Миний атаархсан явдал бол миний харьяалагдаж байгаа "Залуу Итали" гэдэг байгууллага...

	— За?

	— Надад даалгах болов уу гэж миний итгэж байсан нэг хэргийг түүнд итгэмжилсэн юм... Би бол энэ хэрэгт өөрийгөө тэнцэнэ гэж тун их бодсон билээ.

	— Тэр чинь, ямар хэрэг байсан юм бэ?

	— Усан онгоцноос улс төрийн номуудыг... хүлээж аваад... хот дотор түүнийг хадгалах орон байшин эрж олох хэрэгтэй байсан юм.

	— Тэгээд, тэр байгууллага таны атаархаж байгаа хүнд энэ ажлыг даалгасан юм биз дээ?

	— Тийм ээ, Боллад... би үүнээс болж атаархсан юм.

	— Харин түүний зүгээс танд дайсагнах сэдэв гараагүй биз? хүлээлгэсэн үүргийг нямбай гүйцэтгээгүй гэж та түүнийг буруушааж бодсон зүйл байна уу?

	— Үгүй аав минь, Болла эрэлхгээр амь биеэ хайрлахгүй ажилласан үнэхээр эх оронч хүн юм. Би түүнийг хайрлан хүндэтгэх ёстой юм сан.

	Карди аав юм бодно.

	— Хэрэв шинэ гэрэл танай сэтгэлийг туяаруулан, манай ах дүү нарын төлөө агуу их үйлсийн тухай санаа төрж, дарлагдан зовогчдын зүдрэлийг хөнгөрүүлж чадна гэж итгэж байвал бурхны энэ хамгийн үнэт бэлгийг яаж хүртэх гэж байгаагаа сайн бод. Энэ бүгд бол бурхны хишиг юм. Бас таны амьдрал хувирсан явдал бол мөн түүнээс болжээ. Хэрэв та амгалан байдалд хүргэх буян хишгийн замыг олж, нууцаар нулимсаа асгаруулан зүдэрч байгаа хүмүүст эрх чөлөөг олгохын тулд хүсэлт нөхөдтэйгөө нийлсэн юм бол атаархал шуналаас сэтгэлээ чөлөөтэй байлгаж, өөрийнхөө зүрхийг увдист мөнхийн зул өргөдөг тахилын ордон шиг ариун байлгахын тулд хичээх хэрэгтэй. Зүрхэнд нэвт шингэгч энэ гайхамшигт ариун үйл, хэрэгт энэ бие зориулахыг шийдсэн бол өөрөө өөрийгөө хүнээс илүүд боддогоо болих хэрэгтэй гэдгийг сана! Энэ дур авьяас бол тахилч нарын дур авьяастай адил, эхнэрт дурлах, түр зуурын шуналаар атаархуулдаг байх ёсгүй. Энэ бол одоо ба үүрдийн үүрдэд бурхан ба ард түмний төлөөний хэрэг юм.

	— Ай! гэж Артур гайхан шогшров. Тэр мэддэг лоозонгоо сонсоод бараг уйлах шахав.

	— Аав минь, та бурхны соёрхлыг манд хайрлав! Христос бидэнтэй хамт байг!

	— Хүү минь, христос мөнгөнд шунагчдыг хөөж зайлуулсан юм. Учир нь бурхны дуган бол мөргөлийн орд юм. Тэгээд тэд шунахайнууд дээрэмчний орон болгосон юм гэж лам баясгалантай хариулав. (Иерусалим дуганаас бүх худалдаачныг христос яаж хөөсөн ба мөнгө худалдагчид, тагтаа зарагчдын сандлыг яаж онхолдуулсан тухай өгүүлэл евангели сударт бий юм)

	Нэлээд удаан дуугүй суусан Артур чичирсэн дуугаар шивнэж хэлсэн нь:

	— Эд нарыг хэзээ хөөн зайлуулсан цагт... Итали бол зөв номтны дуган болно гээд дуугүй болмогц, түүний хариуд зөөлнөөр хэлэх нь:

	"Газар ба түүний баялаг бол миний юм" гэж бурхан айлдсан юм.

	Энэ өдрийн турш Артур зогсолтгүй явахыг хүсэж, найз сурагчдадаа хамаг юмаа шилжүүлж өгөөд, өөрөө явганаар Ливорно хот уруу явав.

	Хүйтэн бус боловч, чийгэрхэг үүлтэй өдөр байсан бөгөөд түүний явж байгаа тал нь хэзээ хэзээнээс илүү сайхан мэт санагдана. Замын дагуу дахь нүдэлж байгаа цэцгийг хараад чийгтэй зөөлөн ногоон дээгүүр алхаж явах нь түүнд цэнгэлтэй байлаа. Модны зах дахь алтан харганын бутнууд дээр үүрлэсэн шувуунууд түүнээс айн цочиж хар далавчаа дэвэлсээр агаарт дэгдэнэ.

	Тав дахь өдрийн их баярын шаардлагад тохируулан буянтай бишрэлийг үйлдэх гэж Артур оролдох боловч Монтанелли, Жемма хоёр ямагт дүрслэгдэн санагдаж, түүний сэтгэлийг эзэмдэх тул эцэст нь буян үйлдэх оролдлогоо зогсоож, ирээдүйд болох бослогын сүр жавхлан, гайхамшиг ба түүнд өөрийнхөө хоёр нөхрийн эзлэх ролийн тухай дураараа хий сэтгэх болов. Түүний бодлоор падре (аав) бол удирдагч, ятгагч, зөн бэлгэч хүн бөгөөд түүний ариун хилэгнэл, бүх хар хүчийг арилгах юм. Түүний өлмийд, эрх чөлөөг хамгаалагч залуучууд урьд үзэгдээгүй шинэ утга агуулгатай хуучин суртал учрыг дахин сурах ёстой байв.

	Жемма яах вэ? гэвэл Жемма хориглолтод байлдах бөгөөд Жемма бол баатар болохын тулд төрсөн хүн юм. Энэ бол үнэнч нөхөр бөгөөд уран шүлэгч нарын сэтгэлийг татагч аймшиггүй цэвэр хүүхэн юм. Жемма бол надтай мөр зэрэгцэн явах бөгөөд, ялалт заавал ирэх тул хоёулаа үхлийн аюулыг баяртай угтана. Тэр цагт бид хамт үхэх юм. Би өөрийнхөө дурлалын нэг ч үг түүнд хэлэхгүй. Түүний тайван санааг эвдэж, нөхөрлөлийн санааг гутааж болох үгүйг дурсаж ч болохгүй. Тэр бол ард түмнийг чөлөөлөхийн төлөө ашигт амиа хохироход үл гутах дагина юм. Бурхан ба Италиас өөр юунд ч дурлахыг мэддэггүй Жеммагийн чин сэггэлд би яаж багтах вэ? гэж Артур бодолхийлнэ. Бурхан ба Итали... Ордны гудамж дахь том харанхуй байшинд Артурыг орох үесээр түүний толгой дээр борооны дуслууд унав. Түүний Жулигийн ордны цэвэрхэн хувцастай даамал угтах бөгөөд тэр ямагт амгалан найртай мэт боловч, хар санаатай бололтой.

	— Сайн байна уу? Гиббонс аа, ах нар гэртээ байна уу?

	— Мистер Томас, Миссис Бертон хоёр гэртээ зочдын тасалгаанд бий.

	— Ямар уйтгартай байшин бэ? Артур тасалгаануудад ороход хүнд байв. Энэ байшинг амьдралын хөгжил ер дайрсангүй ямагт хажуугаар нь өнгөрчээ. Доторх хүмүүс, үе улирсан хөргүүд, хэвийн зэвхий байдал, юм бүхний үхээнц дорой, энэ бүгд цөм хэвээрээ үлджээ. Хүрэл савтай цэцгүүд хүртэл, хаврын дулаан өдрүүдэд шимүүс ороогүй юм шиг, төмөрлөгийн зүйлээр сийлж хийсэн мэт санагдана. Эндэхийн юм бүр амьд биш юм шиг Жули өөрийнхөө төвлөн байрладаг зочдын тасалгаанд зочдын ирж хооллохыг хүлээж суув. Хүйтэн инээдтэй, цайвар хөхөлтэй тэр авгай, өөрийн тасалгаанд өвөр дээрээ гэрийн жижигхэн нохой тэвэрч суух нь үлгэрийн сэтгүүлийн зурагтай төсөөтэй байв.

	— Артур сайн сууж байгаа биз дээ? Чамайг тун сайн сурч байгаа болов уу гэж би итгэнэ? гэж тэр авгай хүйтнээр хэлээд, түүнтэй гарын үзүүрээр секундийн төдийд мэндэлж, даруй нохойны гялтганасан үсийг тааламжтай илнэ.

	Артур хамгийн анх сэтгэлдээ орсон үгийг хэлээд, удаан дуугүй суув. Гэтэл усан онгоцны ямар нэгэн компанийн төлөөлөгчийн хамт баясгалант бардам Жеймсийн хүрч ирсэн явдал ч хөгжлийг гаргасангүй. Хоол авчрав гэж Гиббонсыг мэдэгдмэгц Артур зөөлөн санаа алдаж босов.

	— Жули минь, би өнөөдөр хоол идэхгүй. Харин намайг уучлахыг гуйя. Би одоо өрөөндөө очъё.

	— Хүү минь, чи хэтэрхий мацаг барьж байна. Би үүнийг сүүлдээ өвчин болж төгсөнө гэж итгэж байна гэж Томас хэлэв.

	— Аа, хаанаас! сайн унтаарай.

	Артур байшингийн гудамжинд зарц хүүхэнтэй дайралдаад, өглөөний 6 цагт өөрийгөө сэрээгээрэй гэж гуйв.

	— Синьорино (ноёны агь) та сүмд очих нь уу?

	— Тийм ээ, Сайн унтаарай Тереза.

	Артур өөрийнхөө тасалгаанд оров. Энэ нь урьд түүний ээжид хамаарагдаж байсан ба цонхны эсрэг харсан битүү өрөө нь түүний удаан өвчлөх үед мөргөлийн тасалгаа болон хувирчээ. Өрөөний гол дундах хар суурины дээр том тэлүүрийг зоогоод, түүний өмнө зул өргөжээ. Энэ тасалгаанд ээж нь нас барсан ба орны дээр түүний хөргийг дүүжлэн, ширээн дээр түүний дурладаг нил цэцэгтэй хятад ваарыг тавьжээ. Түүний нас барснаас хойш яг нэг жил болсон боловч зарц Итали хүүхнүүд түүнийг мартсангүй.

	Артур аятайхан боосон рамтай зургийг чемоданаас гаргав. Энэ бол үүнээс хэдхэн хоногийн өмнө Ром хотоос ирүүлсэн Монтанеллийн, харандаагаар зурсан хөрөг байв. Тэр өөрийн эд хөрөнгийг дэлгэж эхэлсэн бөгөөд яг энэ үеэр Жулийн зарц тосгуур барьсаар тасалгаанд орж ирэв. Гэрийн дотор шинэ хатуу эзэн авхайг ирэхээс өмнө ажиллаж байсан хуучин тогооч - итали хүүхэн Глэдис шашны сахил санваарын дагууд, эрхэм Синьорино (агь)-ийн идэж чадахуйц янз бүрийн амттай зүйлүүдээр энэхүү тосгуураа дүүргэсэн байв. Артур жаахан талхнаас өөр юу ч авсангүй. Гиббонсын ач охин болох зарц тосгуураа авч тасалгаанаас гарахдаа их ёжтой инээв.

	Артур, битүү тасалгаанд орж залбирал, сүсэглэл үйлдэхийн тулд бүх хүчээ шавхан, тэлүүрийн өмнө өвдөг дээр сөгдсөн боловч, сэтгэл нь удаан уймран догдлов. Тэр үнэндээ Томасын хэлдгээр мацаг барих гэж хэтэрхий их хичээжээ. Түүний амсаж байгаа зовлон, түүнд хатуу архи уусан мэт тусах бөгөөд түүний нуруу руу хүйтэн оргиж, өмнө нь байгаа тэлүүр будан дотор орсон мэт бүрэлзэнэ. Тэр хэд хэдэн удаа урт залбирлыг уншсаны дараа дөнгөж сэтгэлээ барьж, нүглээ наманчилж чадах болжээ. Эцэст нь Артурын бие туйлын их ядарсан учир бухимдал нь дарагдаж, хүнд түгшүүртэй бодлогоос чөлөөлөгдөн тайван сайхан болоод нам унтжээ.

	Артурын тасалгааг ямар нэгэн хүн тэсвэргүй чанга нүдэж эхлэхэд тэр нам унтсаар байв.

	«Тереза биз» гэж тэр бодоод нөгөө тийш залхуугаар эргэж хэвтэв.

	— Синьорино! Синьорино! Бурхан өршөөг босогтун! гэх эр хүний дуу сонсогдов.

	Артур орноосоо босон харайна.

	— Юу болов? хэн бэ?

	— Аа би Жиан Баттиста байна. Ээ тэнгэр бурхан минь, түргэн босно уу!

	Артур шалавхан хувцаслаж, хаалгыг нээгээд, жолоочийн айж зэвхийрэн гажсан царайг хараад гайхсан боловч байшингийн гудамжаар ойртож байгаа хөлийн чимээ, төмрийн цуурайг сонсоод бүх учрыг мэдэв.

	— Намайг барих гэж ирээ юү? гэж тэр тайвнаар асууна.

	— Таныг барих гэнэ! Синьорино минь, түргэлэгтүн!

	Нуух юм байна уу? Би тусалъя...

	— Надад нуух юм байхгүй ах нар мэдсэн үү?

	Гудмын өнцгөөр түрүүчийн хүний мундир цухуйв. 

	Синьор (ноён)-ыг сэрээв. Бүгд гэрээрээ сэрэв.

	Ямар сүрхий аюултай хэрэг болов. Бас тэгээд зовловт тав дахь өдөр шүү! Бурхны хамгаалагч, биднийг аврах болтугай!

	Жиан Баттиста уйлав. Артур урагшаа хэд алхаж, ундуй сундуй хувцасласан зарц нарыг чичрүүлэн дагуулж, сэлмээ тачигнуулан тасалгаанд орж байгаа харгис цагдаа нарыг хүлээж байв. Тэр Артурыг бүслэв. Гэрийн эзэн эр, эм хоёр энэ жигтэйхэн явдлыг гайхна. Эр нь шаахай ба тэрлэг өмсөж, эм нь үс буржийлгадаг цаастай өглөөний хөнгөн хувцас өмссөн байв.

	«Эдгээр болхи дүрснүүдийг хараад удаа дараалан усан үер болоход, амь зугтсан араатан гөрөөс ингэж байдаг байх даа! Мөн ч наргиантай үе юм!» гэж Артур бодож, ийм ноцтой минутад инээж болохгүй гэж санаад, арай чамай инээдээ барьж байв.

	— Мария, тэнгэрийн дагина минь, баярлалаа (гэдэг бурханд залбирах үгийг) гэж тэр шивнээд, өөрийнхөө инээдийг хүргэж байгаа Жулигийн үс буржийлгадаг цаасыг харахгүйн тулд буруу харав.

	— Буян болог. Хувийн гэрт ийнхүү хүч түрэн орж ирсэн явдал юу болохыг надад тайлбарлаж өгнө үү? Хэрэв таныг хангалттай тайлбар өгөхгүй бол би Английн элчинд мэдүүлэхийг танд урьдаас мэдэгдье гэж Мистер Бертон хэлээд цагдаагийн офицерт ойртов.

	— Миний тайлбар Английн элчин та хоёрыг хангах биз гэж би бодож байна гэж офицер хүйтнээр хэлээд, философийн ангийн оюутан сурагч Артур Бертоныг барих тухай тушаалыг дэлгэж Жеймад өгөөд хүйтнээр хэлэх нь:

	— Хэрэв танд цаашид тайлбар хэрэгтэй бол цагдан сэргийлэхийн даргатай биеэрээ уулзвал дээр биз гэж би зөвлөнө.

	Жули, хар хүнийхээ гараас бичгийг булаан авч түргэн уншаад, галзуу өвчин туссан хатан шиг бүдүүлэг ширүүн дүрээр Артурыг харна.

	— Манай гэр бүлийг чи гутаав. Бүх хотын хүмүүс биднийг нүдлэх болно. Чиний сайхан үйлс чинь чамайг шорон руу хөтлөв! Гэвч католик хүүхний хүүгээс өөр юу ч горьдох билээ дээ... гэж тэр эхнэр хашхирав.

	— Хатан гуай баригдсан хүнтэй гадаад хэл дээр ярихыг үл зөвшөөрнө гэж офицер хэлсэн боловч тэр нь Жулигийн англи хэлээр асгаруулан буруушааж байгаа үгийн үерт дарагдав.

	— Ийм юм болох байсан юм! Мацаг, залбирал, буянт сэтгэл гэдэг түүний цаана юу нуугдаж байсныг үзэв үү! Би ийм ч болов уу гэж бодож байсан юм!

	Доктор Уоррен, Жулийг бүтэн шил цуу хийсэн салаттай адилтгадаг юм. Түүний нэвт хатгах мэт жингэнэсэн дуунаас Артурын аманд гашуун юм амтагдах шиг болж, нөгөө адилтгал санаанд нь оров.

	— Энэ тухай ярьж яах вэ? Танд аймаар зохисгүй зүйл гараагүй байна. Үүнд таны ямар ч хамаагүй болохыг бүгд мэдэж байна гэж Артур хэлээд бас цагдаа руу хандаж хэлсэн нь:

	— Би бодвол та нар миний юмыг үзэх гэж байгаа биз? Надад нуух юм юу ч байхгүй.

	Цагдаа нар тасалгааг нэгжиж хайрцгийг онгилон, түүний захидлуудыг уншиж, сургуулийн тэмдэглэгээнүүдийг үзэж байхад нь Артур орны зах дээр сууж байв. Тэр нэлээд зовнисон боловч, ер сандарсангүй. Тэр нууц ямар нэгэн захидлуудыг ямагт шатаадаг учир нэгжилт хийхэд айсангүй. Одоо цагдаа нар зарим нууц далдыг шүтэх, зарим хувьсгалын утгатай хэд хэдэн бичмэл шүлэг ба "Залуу Итали" гэдэг сонины хоёр гурван дугааруудаас өөр тэдний хөдөлмөрийг урамшуулмаар юм юу ч олсонгүй.

	Жули удаан эсэргүүцсэний дараа хадам ахын ятгалгад орж ихэмсэг, жигшсэн байдал гарган, Артурын хажуугаар өнгөрч унтахаар явав. Түүний хойноос Жеймс намуухан дагаж гарав.

	Сандраагүй юм шиг байхыг оролдож, хойш урагш холхин явсан Томас, тэднийг тасалгаанаас гармагц, офицер луу ойртож баригдсан хүнтэй ярих зөвшөөрлийг гуйв. Офицер хариу хэлэхийн оронд толгойгоо дохив. Томас, Артурт ойртож очоод, бүдүүн дуугаар хэлэх нь:

	— Аймшигтай муухай хэрэг байна! Би тун их гашуудаж байна гэв.

	Артур өглөөний хурц нар шиг нүдээрээ харж:

	— Та надад ямагт сайн байдаг. Та санаагаа зовсны хэрэггүй. Надад ямар ч аюул занал учраагүй байна.

	— Артур аа, чи сонс! Энэ явдал бол ямар нэг мөнгөний хэргийн холбогдолтой юм биш биз? Хэрэв, тийм бол би... гэж Томас сахлаасаа угзран, шийдэмгий хэлэв.

	— Мөнгөний хэрэг биш. Юун мөнгөний хэрэг байх вэ...

	— Тэгвэл улс төрийн холбогдолтой юм уу? би бас тэгж бодсон юм. За яах вэ... Сэтгэлээрээ битгий уна. Жулийн үгийг битгий хэрэгс. Чи түүний ямар амтай болохыг мэднэ шүү дээ, за тэгээд мөнгө юм уу ямар нэгэн зүйлийг надаас тусламж авмаар байвал надад хэлээрэй мэдэв үү?

	— Артур дуугүй түүнтэй гар барив. Томас тасалгаанаас гарахдаа өөрийнхөө үрчгэр нүүрийг аль болохоор тайван юм шиг байлгахыг оролдов.

	Тэр үеэр цагдаа нар нэгжилтээ дуусаж, офицер нь Артурыг хувцсаа өмс гэв. Артур, тасалгаанаасаа гарахыг завдаж босгон дээр очоод гэнэт зогсов. Учир нь цагдаа нарыг дэргэд байхад ээжийнхээ мөргөлийн өрөөнд салах ёсыг хийх нь хүнд байв.

	Та ганц минут гарч байхгүй юү? Би, та нараас зугтаахгүй. Бас надад нууж далдлах юм байхгүй гээд Артур гуйв.

	— Би зөвшөөрмөөр байна, гэвч баригдсан хүнийг ганцаар нь үлдээх цаазтай юм.

	— За тэгвэл яах вэ.

	Тэр битүү тасалгаанд орж, өвдгөө нугалаад тэлүүрийг үнсэж шивнэх нь:

	— Бурхан минь, эцэстээ хүртэл үнэнч байх хүчийг надад хайрла.

	Офицер ширээний дэргэд зогсож Монтанеллийн зургийг үзнэ.

	— Энэ танай ураг төрлийн хүн үү? гэж тэр асуув.

	— Үгүй, энэ бол миний лам багш эцэг бөгөөд Бризигеллийн шинэ ширээт лам юм, гээд явахаар гартал, түүнийг зовнин гуньхарсан зарц Итали хүүхнүүд шатан дээр хүлээж байв. Артур бас ээжийнхээ адил гэрийн дотор хайр хүндтэй байжээ. Одоо зарц нар нь түүнийг нягт хүрээлж түүний гар ба дээлийг хүртэл гашуудан үнсэнэ.

	Жиан Баттиста бас тэнд зогсоод, цагаан сахал дээрээ нулимсаа унагаав. Харин Бертоныхнаас хэн ч ирсэнгүй.

	Артурыг баригдах явдал тэднийг ер зовоосонгүй.

	Харин зарц нарын сайхан сэтгэл нь Артурыг ихэд донсолгож, тэдний сарвайсан гаруудыг атгахдаа арай чамай уйлсангүй тогтов.

	— Жиан Баттиста минь, өөрийнхөө багачуудыг үнсээд сайн сууж байгаарай! Тереза минь,сайн сууж байгаарай, таныг бурхан авраг, миний төлөө залбирч байгаарай! Сайн сууцгааж байгаарай!... гэж хэлээд шатан дээрээс түргэн буув.

	Минутын дараа сүйх тэрэг хөдлөн явахад, дуу нь хураагдсан эрчүүд, уйлан бархирсан эмэгтэйчүүдийн жижиг бүлэг түүний хойшоос үдэж гаргав.

	 

	 

	— VI —

	Усан буудлын дэргэд орших дундад зууны том цайзад Артурыг хорив. Түүнийг ганц хүний тасалгаанд хорьсон бөгөөд хэдийгээр санасныг бодоход зөөлөн харгалзагчтай байсан боловч Артур өөрийн баригдсаны шалтгааныг олж мэдсэнгүй. Гэвч Артур цайзад орохоосоо эхлээд тун тайван сэтгэлтэй байсан ба түүнд ном уншихыг үл зөвшөөрсөн учир цаашид юу болохыг тэсвэрлэн хүлээж, ямагт залбирал буян хийж байв.

	Нэг өглөө манаач тасалгааны хаалгыг нээж хэлсэн нь:

	— Морилж гарагтун!

	Хоёр, гурван юм асуусан боловч, түүний хариуд зөвхөн "ярих цээртэй“ гэх учир Артур цэргийн хойноос дагаж, чийгт нэвтэрсэн том барилгын хашаа, гудамж, шатуудыг дамжин явав. Эцэст нь түүнийг том саруулхан тасалгаанд оруулмагц, ногоон цэмбэн бүтээлэгтэй, бичиг цаасанд дарагдсан урт ширээний ард гурван цэргийн хүмүүс залхуурсан байдалтай ярилцаж суув. Түүнийг ормогц тэд нар даруй ихэмсэг, ажиглагч байдал гаргаж тэдний ахлагч нь болох цагаан сахалтай, гоёмсог, настайвтар хурандаа, түүнд ширээний нөгөө талд байгаа сандлыг зааж, урьдчилах байцаалтдаа оров.

	Одоо намайг байцаахдаа учиргүй занаж зүхэж хараах биз тэр бүгдэд нь нэрээ гутаахгүй, тэсвэртэй хатуу хариултыг өгнө гэж Артур шийджээ. Хурандаа хэгжүүн байдалтай албаны хувьд хүйтэн мэт боловч, аятайхан эелдэг хүн байлаа. Нэр, нас, үндэс угсаа нийгмийн байдал гэх мэт ерийн асуудлуудыг тавьж хариултуудыг залхуу хүрмээр дэс дараалан бичнэ гэтэл...

	Заа одоо Мистер Бертон та, Залуу Италийн тухай юу мэдэж байна?

	Хурандааг ийнхүү гэнэт асуумагц Артурт тэсэшгүй уйтгартай мэт болов.

	— Энэ бол ард түмнийг бослогод бэлтгэх ба улсын хил хязгаараас Австрийн армийг хөөн гаргах зорилгоор Марсель хотод сонин нийтэлж, түүнийг Италийн дотор дэлгэрүүлж байгаа улс төрийн эвлэл юм гэдгийг би мэдэж байна.

	— Та энэ сониныг уншсан уу?

	— Тийм ээ, би энэ асуудлыг сонирхсон юм.

	— Та түүнийг уншиж байхдаа өөрийн хуулийн эсрэг үйл явдлыг хийж байна гэдгээ мэдсэн үү?

	— Мэдсэн.

	— Танай тасалгаанаас олсон сонины хувиудыг та хаанаас авсан бэ?

	— Үүнийг би танд хэлж чадахгүй.

	— Мистер Бертон та "чадахгүй" гэдэг үгийг хэлэх ёсгүй. Та миний бүх асуудлыг хариулах үүрэгтэй.

	— Хэрэв "чадахгүй" гэдэг үг танд тааламжгүй байвал би хүсэхгүй гэж хэлье.

	— Хэрэв та надтай ийм байдлаар ярих юм бол энэ тухайдаа та гэмших болно гэж хурандаа хэлэв.

	Тэгээд, хариулахыг хүлээсэнгүй, дахин үргэлжилсэн нь:

	— Манайд байгаа мэдээгээр авч үзвэл та энэ эвлэлтэй тун ойр харилцаатай ба тэр нь ганц цаазтай ном дэвтрийг уншсанаар хязгаарлагдаагүй байна. Бүх зүйлээ шударга хүлээвэл танд дээр юм. Ямар ч байсан бид үнэнийг олж чадах болно. Та өөрийгөө өмгөөлж, ашиггүй мэлзэх гэж итгэсэн байна.

	— Надад өөрийгөө өмгөөлөх гэсэн ямар ч хүсэл байхгүй. Та юу мэдэхийг хүссэн юм бэ?

	— Та гадаадын хүн байтлаа ямар учраас ийм ажилд орооцолдон орсон юм бэ гэдгийг юуны урьд хэлэгтүн.

	— Би энэ асуудлын тухай их ч бодсон юм, их ч уншсан юм. Тэгээд тодорхой дүгнэлтэд хүрсэн юм.

	— Таныг энэ эвлэлд ор гэж хэн ятгасан юм бэ?

	— Хэн ч ятгаагүй. Энэ бол миний хувийн хүсэл юм.

	— Та намайг мэхэлж байна. Улс төрийн эвлэлүүдэд хажуугийн нөлөөгүйгээр нэгддэг ёсгүй. Та энэ байгууллагын гишүүн болох тухай өөрийнхөө хүслийг хэнд хэлэв?

	Дуугарсангүй.

	Хариулагтун!

	Ийм асуудлыг би хариулахгүй.

	Артурын дуунд уурт аялгуу сонсогдов. Түүнийг ямар нэгэн жигтэйхэн уурсал эзэмдэнэ. Тэр хэдийгээр үнэхээр өөрийнхөө байгууллагын бут цохигдож байгаа хэмжээг тоймлож чадахгүй байгаа боловч, Пиза ба Ливорнод явагдсан баривчлалтын тухай нэгэнт мэдэв. Түүний сонссон мэдээнүүд нь Жемма ба бусад нөхдийнхөө хувь заяаны төлөө зовниход аргагүй шалтгаан болж өгчээ.

	Офицерын хуурамч эелдэг байдал, энэхүү хэл амны уралдаан, энэ зальхай асуултууд ба зайламтгай хариултуудын уйтгарт наадам энэ бүхэн нь түүнийг зовниулан уурсгаж, хаалганы цаана явж байгаа манаачийн чанга чанга гишгэх нь түүнийг бухимдуулна.

	— Бас Жиованни Боллатай, Пиза, хотоос явахынхаа өмнө та хамгийн сүүлчийн удаагаа хэзээ уулзсан бил ээ? гэж хурандаа гэнэт асуув.

	— Энэ хүнийг би танихгүй.

	— Яагаад! Жиованни Боллаг уу? Та түүнийг сайн мэднэ. Өндөр биетэй, сахлаа хуссан залуу бий. Тэр бол их сургуульд байдаг таны найз шүү дээ.

	— Би сурагч бүхнийг ч танихгүй шүү.

	— Та, Боллаг таних ёстой. Түүний бичгийг үз. Тэр таныг тун сайн таньдаг байна.

	Тэгээд, хурандаа түүнд нэг бичгийг өгтөл түүний эхэн дээр "тогтоол" гэх үг ба адагт нь "Жиованни Болла гэдэг гарын үсэг байв. Артур түүнийг харж байтал өөрийнхөө нэрийг бичигдсэн байхыг үзээд маш гайхаж дээшээ харав.

	— Та, үүнийг надаар уншуулахыг хүсэж байна уу гэж Артур асуув.

	— Тийм, тийм, энэ бол танд хамаарагдах зүйл юм.

	Артурыг уншиж эхэлмэгц, офицерууд түүний царайг чимээгүй ажиглана. Уул бичиг нь хэсэг асуудлуудын хариу өчиг мэдүүлгүүдээс бүрэлджээ. Бас Болла баригдсан бололтой! Анхны мэдүүлгүүд нь ердийн мэдүүлгүүд байсан ба цаашдаа Боллагийн эвлэлд орсон холбооны тухай, цаазалсан номуудыг Ливорнод тараасан тухай дээд сургуулийн сурагчдын хурлын тухай товч тайлангууд байв. Цаашид бичихдээ: "Бидэнтэй нийлэгчдийн тоонд Ливорно хотод усан онгоц эзэмдэгч нэг баян гэр бүлээс Артур Бертон гэдэг нэртэй нэг Англи залуу байсан" гэжээ.

	Артурын нүүр улайв. Намайг Болла илрүүлж өгчээ! Удирдагчийн өндөр үүргийг биедээ хүлээсэн Болла, Жеммаг элсүүлсэн Болла... бас түүнд дурласан байж! гэж бодоод Артур бичгийг тавьж доош харав.

	— Энэ жижигхэн бичиг таны ухаанд юм оруулж байгаа биз дээ? гэж хурандаа эелдэгхэн асуув.

	Артур толгойгоо сэгсэрнэ.

	— Би, энэ хүнийг танихгүй. Магад тэнд ямар нэг ташаарал болсон биз гэж тэр хатуухан хэлэв.

	— Ташаарал гэнэ үү? Дэмий бүү ярь! Баатарлах, хоосон сэтгэх явдал бол сайхан юм, гэвч түүнийг туйлаас нь хэтрүүлэх хэрэггүй гэдгийг Мистер Бертон та мэдэж байна. Иймэрхүү алдааг залуучууд ямагт гаргадаг юм. Хоосон ёс төдий юмнаас өөрийгөө гутааж, ирээдүйгээ муутгах хэрэг байна уу? бод! Та өөрийгөө барьж өгсөн хүнийг хайрлаж байна. Тэр бол таны тухай мэдүүлгийг өгөхдөө төдий л ёсорхсонгүй байна шүү дээ.

	Хурандаагийн дуунд ямар нэг элэг доог барих мэт аялга сонсогдож, Артур ихэд цочин сэтгэлд нь элдэв юм бодогдов.

	— Энэ бол худал! Та намайг мэхэлж байна! Энэ нь танай нүүрийг харахад илэрхий байна. Та ямар нэг баригдсан хүмүүсийг гутаахыг хүсэж байгаа юм уу, үгүй бол намайг урхинд оруулах гэж байна! Хууран мэхлэгч, худалч, луйварчин гэж Артур хашхирав.

	— Дуугүй бай! гэж хурандаа галзуурсан юм шиг хашхиран босов.

	Түүнтэй хамт ажилладаг хүмүүс ч босоцгоов.

	— Ахмад Томассиа манаачийг дуудаад энэ залууг хэд хоног тусгайд хорих тушаал өг. Энэ хүнд сайн хичээл өгч сэнхрүүлэх хэрэгтэй гэж би үзэж байна гээд тэр цэргийн хүн тийш харав.

	Тусгай гэдэг нь газар дор байх харанхуй, нойтон, бохир нүх юм. Тэр нь Артурыг сэнхрүүлэхийн оронд, харин түүний хорслыг туйлд нь хүртэл нэмэгдүүлжээ. Лагалдсан хөгцөөр бүрэгдсэн ханууд (туургууд) янз бүрийн хог новшинд дарагдсан шал, усны цорго ба илжирсэн модноос ханхлах өмхий үнэр эд бүхэн нь баян гэрт өсөж, ариун цэврийг эрхэмлэж хүмүүжсэн Артурын сэтгэлд гүн хадагдаж, хурандаагийн бах тавыг бүрэн хангаж чадах байв. Энэ хар нүх рүү Артурыг түлхэн оруулж хаалгыг хаамагц Артур урагшаа болгоомжтой алхаж, гараа сарвайгаад хуруугаа ханад тулж халтирахад бөөлжис нь цутган, харанхуй дотор шалны дээр хог новш багатай газрыг гараараа тэмтрэн эрнэ.

	Тэр өдөр турш юу ч үзэгдэхгүй харанхуй, чимээ аниргүй нүхэнд суусан ба шөнө нь ч ямар нэгэн өөрчлөлт гарсангүй. Гадаад таамаглалаа алдсан Артур аажимдаа цагийн баримжааг ч мэдэхгүй болов. Маргааш өглөө нь түлхүүр цоож хангинахад айж сандарсан хулганууд түүний хөлийн дэргэдүүр чис чис дуугаран хурдан түргэн гүйцгээхэд нь тэр цочин босов. Түүний зүрх түргэн цохилж олон сар жилээр гэрэл үзээгүй, чимээ сонсоогүй юм шиг чих нь шуугин дүлийрнэ.

	Хаалга нээгдээд, тасалгааны дотор дэнлүүний бүдэг гэрэл сүүмэлзэн орж ирэхэд Артурын нүд гялбах шиг болов. Ахлах харгалзагч, хэрчим талх, аяга ус авчрахад Артур өөрийгөө тэндээс гаргах гэж байна гэж санаад урагшаа алхав. Гэтэл түүнийг үг хэлж амжихаас өмнө харгалзагч, түүнд талх усаа өгөөд, дуугүй эргэж гаран хаалга хаав.

	Артур хөлөө дэвсэлнэ. Тэр бүх насандаа анх удаа ингэж уурсав. Тэр цаг ирэх тутам хоног сарын тухай таамаглалаа улам их алдаж байв. Түүнд энэхүү харанхуй нь хязгааргүй ба эх адаггүй юм шиг санагдаад, амьдрал байхгүй болох шиг санагдана.

	Гурав дахь өдрийн орой цэрэг дагуулсан харгалзагч тасалгаанд дахин орж ирэхэд нь Артур ер бусын гэрлээс нүдээ хамгаалж, тэднийг сандрангуй хараад энэ булшны дотор хэдэн цаг, өдөр, сар болсноо нарийвчлан тоолохыг оролдож байв.

	— Морилж гарагтун гэж харгалзагч хүйтэн аялгуутай хэлэв.

	Артур согтуу хүн шиг бүдрэн гуйвж, түүний хойноос удаан бөгөөд хайхрамжгүй гэлдэрнэ. Хашаа уруу хөндлөн ордог эгц нарийхан шатаар өгсөхөд өөртөө туслах гэсэн харгалзагчийн гарыг хойш нь түлхсэн боловч дээд талын шатан дээр гараад гэнэт толгой нь эргэж гуйвсан учир хэрэв харгалзагч түүний мөрөн дээрээс барьж байгаагүй бол гэдрэгээ унах байв.

	 

	* * *

	 

	— Зүгээр, удахгүй сайжирна. Тэндээс анх салхинд гарсан хүн бүгд тэгдэг юм гэж ямар нэг хүний хөгжилтэй дуугаар хэлэх нь сонсогдов.

	Артурын нүүрийг усаар шүршихэд тэр маш хүндээр амьсгалж байв. Тэгээд түүний биед шингэх мэт болсон харанхуй нь хэсэг хэсгээрээ шуугин бутарч арилах мэт санагдав.

	Тэр даруйхан сэргэж, харгалзагчийн гарыг түлхээд, чанга чанга алхлан гудам ба шатаар явж өнгөрөв. Тэд хаалганы өмнө очиж зогсоод үүдийг нээхийн хамт, Артур анх байцаагдсан саруулхан тасалгаандаа орсон боловч түүнийг шууд таньсангүй цаасанд дарагдсан ширээ ба өөрсдийнхөө ердийн байран дээр сууцгааж байгаа офицеруудыг гайхсан байдалтайгаар харав.

	— Мистер Бертон! Одоо бид арай сайн ярьцгааж чадах биз гэж би итгэж байна. За тэгээд танд тусгай аль хэр тааламжтай байна? тэр танай ахын тасалгаатай адил гуа сайхан биш байгаа биз дээ? гэж хурандаа асуув.

	Артур хурандаагийн инээмсэглэж байгаа царай руу харахдаа энэ цагаан сахалтай гуа хүнийг барьж аваад багалзуурыг нь шахах сан гэж тачаадаж, нүүр нь улайсан учир, хурандаа түүнийг мэдэж даруйхан нэлээд зөөлөн дуугаар:

	— Мистер Бертон суу! Ус уу! таны сэтгэл их хөдөлсөн байна гэж хэлэв.

	Артур өөртөө өгсөн аягатай усыг цааш нь түлхэж ширээн дээр тохойлдон, шанаагаа тулаад, юм бодож байв. Хурандаа, түүнийг анхааралтай ажиглаж, чичирч байгаа гар, салганаж байгаа уруул, норж буржийсан үс, гөлөрч алмайрсан нүд зэрэг бие махбодын сулрал сэтгэл санааных нь зүдрэлтийг туршлагатай нүдээрээ хараад мэдэж байв.

	— Мистер Бертон аа, бид үүний урьд ярьж байсан зүйлдээ эргэж оръё. Тэр үед бага зэрэг аягүй юм болсон. Гэвч одоо түүнийг уучлахаа танд шууд хэлэх ёстой. Хэрэв та элдэв зан гаргахгүй бол танд хөнгөн байх болно гэж хурандаа нэлээд хэдэн минут дуугүй суусны дараа хэлэв.

	— Та, надаас юу дуулах гэсэн юм бэ? гэж Артур нэлээд ширүүн, бас уйтгартай байдлаар хэлэв.

	— Та энэ эвлэл түүний гишүүдийн тухай юу мэддэгээ үнэнч шударгаар хэлэх хэрэгтэй. Та Боллатай хуучин танил уу?

	— Би түүнийг хэзээ ч үзээгүй. Түүний тухай юу ч мэдэхгүй.

	— Нээрээн үү? За, бид үүнийг дараа нь ярилцъя. Тэгвэл, та Карло Бини гэдэг нэртэй залуу хүнийг мэднэ биз?

	— Тийм нэрийг ер сонсоогүй.

	— Энэ бас жигтэйхэн хэрэг байна даа. За тэгвэл Франческо Неригийн тухай юу мэдэх вэ?

	— Энэ нэрийг ер мэдэхгүй.

	— Таны гараар бичигдэж, түүний нэр дээр явуулж байсан захидал энэ биш үү! Та үз!

	Артур захидлыг дутуу зэмдэг хараад, хажуу тийш нь хаяв.

	— Үүнийг та таних юм уу?

	— Үгүй.

	— Та түүнийг өөрийнхөө гарын үсэг биш гэх нь үү?

	— Би биш гэж хэлээгүй байна. Гэвч ийм захидал бичсэнээ мэдэхгүй байна.

	— Тэгвэл та үүнийг мэдэх үү?

	Түүнд хоёрдугаар захидлыг авч өгөв. Тэр дээд сургуулийн нэг сурагчид намар цагт явуулсан захидал нь мөн байсан боловч,

	— Үгүй гэж хариулав.

	— Та хэний нэр дээр явуулснаа мэдэхгүй байна уу?

	— Мэдэхгүй байна.

	— Та тун гайхмаар мартамхай хүн байна даа.

	— Энэ бол миний аль хэзээний дутагдал юм.

	— Аа тийм! Харин би их сургуулийн нэг профессороос таныг тун их авьяастай хүн гэж дуулсан юм байна.

	— Та миний авьяас чадлын тухай цагдан сэргийлэхийн талаар ярьж байгаа биз дээ. Харин их сургуулийн профессор бол энэ үгийг арай өөр утгатай хэрэглэдэг юм.

	Артурын дуунд уур нь улам их хүрч байгаа байдал ил сонсогдоно. Бүгчим агаартай газар нойргүй хонож, өлсөж байсан явдал яс бүхэн нь янгинаж, хурандаагийн дуу самбар дээгүүр чулуугаар хавиран хяхтнуулах мэт болж, түүний бухимдлыг хөдөлгөнө.

	— Мистер Бертон та дахиад мартаж байна. Таны иймэрхүү байдал танд сайн юм үзүүлэхгүй гэдгийг би дахин сануулъя. Та тусгайд орж нэгэнт үзэв. Та түүнд дахин орохыг хүсэхгүй биз. Хэрэв тантай зөөлнөөр яриад болдоггүй юм бол, би хатуу ярих болно гэдгийг танд шууд хэлье. Миний нэр дурдсан зарим залуу хүмүүс, эндэхийн усан буудлаар дамжуулан цаазтай ном, дэвтрүүдийг нууцаар авдаг байсан ба таны тэд нартай холбоотой байсан тухай бүх гэрч баримтууд надад бүрэн байгаа болохыг та мэдэж байгаа биз. Тэгээд та энэ бүгдийн тухай юу мэддэгээ хэлэх юм уу үгүй юу? гэж хурандаа хэлээд сандлаа налав.

	Артур улам доошоо харах бөгөөд түүний зангаас ч айсангүй, харий самбаа алдаж дэмий үг хэлэх болуузай гэж айж байв. Энэхүү христосын шашны хээнцэр хүний наалинхай гадаад байдлын цаана ямар нэг юм нуугдаж байгааг анхнаасаа тодорхой мэдэж байсан Артур өөрөө өөрөөсөө айх шиг болно.

	— Би хариулт хүлээж байна гэж хурандаа хэлэв.

	— Надад хариулах юм юу ч байхгүй.

	— Та ярихгүй гэж шийдвэртэй бодож байна уу?

	— Би, юу ч хэлэхгүй.

	— Тэгвэл таныг тусгайд нь буцааж, өөрийнхөө шийдвэрийг өөрчлөх болтол чинь тэнд авч бай гэж тушаал өгөх шив дээ. Хэрэв таныг цаашдаа сэнхрэхгүй бол гав гинж зүүлгэх тушаал өгөх болно.

	— Та өөрийнхөө л дуртайг хий. Харин Английн элчин ямар ч буруу хийгээгүй Английн харьяатыг ингэж дарлахад хүргэхгүй биз? гэж тэр зөөлөн хэлэв.

	Эцэст нь Артурыг хуучин тасалгаанд нь аваачсан ба Артур орон дээрээ хэвтэж маргааш өглөө нь хүртэл унтав. Артурт гав гинж ч зүүлгэсэнгүй. Аймшигт тусгайд ч хорьсонгүй. Гэвч хурандаа тэр хоёрын хоорондох дайсагнал нь байцаалт бүр дээр улам өснө.

	Артур өөрийгөө уурладаггүй хүчтэй болгохын тулд бурханд залбирч бүхэл шөнөөр христосын тэвчээр номхон дөлгөөн байдлын тухай бодож суусан нь дэмий болжээ. Түүнийг ногоон цэмбээр бүтээсэн ширээтэй, бараг хоосон хөндий шахам урт тасалгаанд авчирмагц өмнөө байгаа хурандаагийн хар будагтай сахлыг хараад дахин хорсол занал нь бадарч, хортой хариултыг өгдөг байв. Тэр гянданд ороод бүтэн сар болоогүй байгаа боловч тэд нар хоёр биеэ уур хилэнгүй үзэлцэж чаддаггүй болжээ.

	Энэ тэмцлийн байнга хүчдэл нь Артурын бухимдлаар илэрхий мэдэгдэх болов. Артур өөрийгөө яаж мөрдөн хянаж байгааг мэдсэний дээр, баригдсан хүнийг дэмий яриулж, түүний үгийг сонсохын тулд өөрт нь мэдэгдэхгүйгээр белладонна12 (хордуулах ургамал) уулгаж хордуулан байгаа тухай яриаг сонссоноос хойш, унтах, идэхээ бараг больжээ. Шөнийн цагт дэргэдүүрээ оготно гүйж гарахад Артур босон харайж ямар нэг хүн түүний тасалгаанд нуугдаад, түүний унтаж байхад ямар нэг юм ярих магадгүй гэж чагнаж байгаа болов уу гэж айхдаа хүйтэн хөлс нь цутгадаг байв.

	Боллаг илрүүлж чадахуйц ямар нэг үгийг Артураас дуулах гэж цагдаа нар чармайж байв! Санамсаргүй байж урьханд орох аюулд хүрвэл Артур үнэхээр том алдаа хийх нь тэр билээ. Түүний чихэнд Боллагийн нэр өдөр шөнөгүй хангинан дуулдах бөгөөд залбирал хийхэд нь түүний амнаас Мариягийн нэртэй хамт шивнэн уншина. Гэвч өдөр ирэх тутам гадаад ертөнцийн хамтаар сүсэг бишрэл нь арилж байв. Артур эцсийн энэ сүсэглэлээ алдахгүйн тулд маш тулгууртай зууралдаж хэд хэдэн цагаар залбирал буяныг хийдэг байв. Гэвч Боллагийн нэр түүний сэтгэлд дахин дахин орж, залбирлынхаа үгийг энгийн давтаж уншина.

	Гяндангийн ахлах харгалзагч Артурын сэтгэлийг их тайтгаруулна. Энэ бүдүүн биетэй халзан өвгөн анхны үед өөрөө хатуу ширүүн байдалтай юм шиг байх гэж бүх хүчээрээ оролдсон боловч, түүний үсэрхэг нүүрний хонхорхойнуудад нэвтрэн орсон төрөлхийн сайхан санаа нь түүний үүрэгт мэдлэгээс даварсан учир удалгүй нэг тасалгаанаас нөгөөд бичиг захидлыг дамжуулан өгдөг болов.

	Тавдугаар сарын дундуур нэг өдөр харгалзагч маш гуньхран уйтгарласан нь Артур түүнийг их гайхан харав.

	— Энрико оо, юу болов? Танд өнөөдөр юу тохиолдох нь энэ вэ? Артур хашхирав.

	— Юу ч болоогүй гэж Энрико ширүүнээр хариулаад, Артурын орны зүг очиж түүний хөнжлийг ховх татан авав.

	— Та миний хөнжлийг юунд авав? Намайг өөр тасалгаанд шилжүүлж хийх нь үү?

	— Үгүй, та нарыг тавьж гаргах гэнэ.

	— Тавих гэнэ ээ? өнөөдөр үү? Бүрмөсөн гаргах нь үү?... Энрико.

	Артур сэтгэл нь хөдөлж, өвгөний гарыг барьтал өвгөн ууртай угз татан авав.

	— Энрико та юу болов? Та юунд хариулахгүй байна? Биднийг бүгдийг тавих нь үү?

	Түүний хариуд зөвхөн аягүй байдалтай хүйтэн инээмсэглэв.

	— Та надад битгий уурла, би юу ч болсон гомдохгүй. Харин бусад нөхдийг яах гэж байгааг хэлж өгөхгүй юү? гэж хэлээд, Артур инээмсэглэн харгалзагчийн гарыг дахин барив.

	— Ямар бусад нөхөд? Болла юү? гэж Энрико эвхэж байсан цамцаа орхиж гунгинан асуув.

	— Болла ба бас бусад нь. Та чинь юу болчхов оо? Энрико?

	— Нэгэнт өөрийн нь нөхөр түүнийг илрүүлж өгснөөс хойш, хөөрхий тэр залууг амар гаргахгүй биз дээ! гэж хэлээд дур нь гутсан Энрико цамцаа дахин авав.

	— Нөхөр нь илрүүлсэн гэнэ ээ? Ямар аюул бэ? гэж Артур нүдээ бүлтгэнүүлэн хэлэв.

	Энрико түүний зүг эргэж хараад,

	— Та, түүнийг илрүүлээгүй гэж үү? гэж асуув.

	— Би юү? Энрико, та ухаантайгаа байна гэж үү?

	— Түүнд байцаалт дээр таныг гэж хэлсэн юм. Та барьж илрүүлээгүй гэж дуулахад надад сайхан байна. Таныг би ямагт шударга залуу хүн гэж санадаг байсан юм. За явцгаая! гэв.

	Артур Энрикогийн хойноос гудамд гарахдаа гэнэт түүний дотор нь юм бодогдож:

	— Боллад хэл л дээ, намайг түүнийг илрүүлсэн гэж хэлээ юү? Тийм байлгүй дээ! Бас надад хэл л дээ, Боллаг намайг илрүүлсэн гэж хэлсэн юм шүү Энрико. Гэвч Болла бол ийм дэмий балай юмыг итгэх тийм тэнэг хүн биш юм.

	— Энэ чинь тэгээд үнэхээр худал юм уу? гэж Энрико асуугаад шатны дэргэд зогсож, Артурыг шалгах байдалтай харав. Артур толгойгоо сэгсрэн,

	— Худал байлгүй яах вэ!

	— Үгүй бас! Хүү минь,үүний чинь дуулахад баяр хүрч байна. Таны үгийг би заавал түүнд дамжуулна. Харин түүнд хэлэхдээ, таныг хардаж түүнийг мэдээлсэн гэдэг, та хоёрыг хоёулаа нэг хүүхэнд дурласан байсан юм шиг ярилцдаг юм.

	— Энэ бол худал, нэг хүүхэнд!... Хардлага үүнийг тэд яаж мэдэв! Яаж тэд мэдэв! гэж Артур түргэн шивнэж хэлэв. Түүний бүх хүчийг барагч ямар нэгэн гэнэтийн аюулд орох шиг болов.

	— Хүү минь,ганц минут хүлээж байгаарай! би танд итгэж байна. Харин та католик хүн юм. Тэгээд наманчлал дээрээ ямар нэг юм хэлээгүй юу, тэгвэл надад хэл гээд Энрико, байцаагчийн тасалгааны өмнөх гудамд зогсов.

	Энэ бол худал юм! гэж Артур гурав дахь удаагаа багтрах шахан хашхирав.

	Энрико хэлэх нь та үүнээс хойш мэдэх хэрэгтэй. Та л энэ урьханд анх удаа орж байгаа юм биш. Пиза хотын дотор ямар нэгэн ламыг таны нөхөд илрүүлсэн сурагтай байна. Тэд, энэ ламыг тагнуул юм гэж урьдаас сануулсан хуудаснуудыг нийтэлцгээв.

	Тэр байцаагчийн тасалгааны хаалгыг нээгээд, Артурыг яг байран дээрээ хөдлөхгүй зогсож, эгц урагшаа гөлрөн харж байхыг үзээд түүнийг урагш нь аяархан түлхэв.

	— Мистер Бертон сайн байна уу? Тантай мэндлэхэд надад тун зохистой байна. Флоренци хотоос таныг суллах тухай тушаал ирсэн. Үүн дээр гарын үсгийг зур! гэж хурандаа хэлээд, бүх шүдээ арзайлган инээв.

	Артур түүнд ойртож очоод,

	— Хэн намайг гүтгэснийг би мэдэхийг хүсэж байна гэж бүдүүн дуугаар хэлэв.

	Хурандаа нүдээрээ инээмсэглэж,

	— Та өөрөө тааварлахгүй байна уу? жаахан бод гэв.

	Артур толгой сэгсрэв. Хурандаа гайхсан байдал гаргаж, гараа сарвайна.

	Тааварлахгүй байна уу? нээрээн үү? Мистер Бертон та өөрөө шүү дээ. Танаас өөр хэн танай дурлалын хэргийн тухай мэдэж чадах бил ээ?

	Артур дуугарсангүй эргэж буруу харав. Хананд том модон тэлүүр өлгөөстэй байх бөгөөд Артурын нүд христосын нүүр өөд аажмаар дээшлэн харах боловч түүнд ямар нэгэн бишрэл наманчлалын тэмдэг байсангүй. Харин наманчлалын нууцыг задалсан ламд аянга буулгаагүй энэ амарлингуй өршөөнгүй бурхны өмнө гайхан алмайрч байв.

	— Та өөрийнхөө үнэмлэхүүдийг авсны гарын үсгийг зурагтун. Би таныг удаахгүй. Та бушуухан харих гэж лав хүсэх биз. Би бас зав чөлөөгөөр муу байна.

	Танай христос ёсны номхон дөлгөөн байдлыг ийм хатуу шалгалтад оруулсан энэ галзуу Боллагийн хэрэгтэй ноцолдох болно.

	Түүнийг хатуу юм хүлээж байгаа биз гэж би айх юм гэж хурандаа товч хариулав.

	Артур өөрийнхөө үнэмлэхүүдийг авч гарын үсэг зураад, нэг ч үг хэлсэнгүй гарч явав. Гяндангийн цул дааман хаалгыг хүртэл Артур Энкриког дагаж яваад, дараа нь түүнтэй салах ёс ч хийсэнгүй ганцаараа доошоо суваг руу бууж өөрийгөө хүлээж байсан усчин дээр очихоор явав. Гудам өөд гарах чулуун шатаар өгсөж явтал нь түүний урьдаас цаасан платье, сүрэл малгайтай хүүхэн угтаж ирэв.

	— Артур аа! би яасан азтай юм бэ?, яасан азтай юм бэ?

	Артур салганан чичирч өөрийнхөө гарыг салгаж авав.

	— Жемма! Жемма! гэж Артур муухай дуугарав.

	— Таныг дөрвөн цагт гарна гэж дуулаад, би энд ирж хагас цаг хүлээв. Артур аа!, та яагаад намайг ингэж харж байна? Ямар нэгэн юм болов уу? юу болов?

	Артур буруу хараад, Жеммагийн тухай мартсан юм шиг гудамж дундуур аажмаар алхав. Тэр хүүхэн ийм ааш зангаас нь айхдаа түүний хойноос гүйцэн очиж гараас нь барив.

	— Артур аа!

	Артур зогсоод, түүнийг сандарсан байдалтай харав.

	Жемма түүний гараас сугадан хөтлөөд, хоёулаа зэрэгцэж нэг ч үг ярихгүй явцгаав.

	— Хайрт минь,сонс! Энэ тэнэг эндүүрлээс болж сэтгэлээ эвдсэний хэрэггүй биш үү? Танд их хүнд байсныг би мэдэж байна. Гэвч бүгдээрээ мэдсээр... гэж хүүхэн наалинхай зан гаргаж хэлтэл,

	— Ямар эндүүрэл? гэж Артур нөгөө бүдүүн дуугаараа асуув.

	— Би Боллагийн захидлын тухай хэлж байна.

	Энэ нэрийг хэлэхийн хамт Артурын царай муухай болов.

	— Та түүний тухай юу ч мэдээгүй юу? харин танд энэ тухай хэлсэн юм биш үү? Болла нэгэнт тийм дэмий юм сэтгэдэг юм бол, тэр бүр солиотой хүн байх ёстой гэж хүүхэн үргэлжлэн хэлэв.

	— Ямар дэмий юм?

	— Та юу ч мэдэхгүй байна уу? Тэр, таныг усан онгоцны тухай ярьсаар намайг илрүүлсэн гэж захидал бичсэн юм. Ямар дэмий хүн бэ! Энэ тухай таныг ер таньдаггүй хүн итгэхээс биш, бид ер итгэхгүй. Ийм учраас би энд ирсэн юм. Манай бүлгийн дотроос нэг ч хүн энэ захидлыг үнэмшихгүй байгааг танд дуулгах гэсэн юм.

	— Жемма! Харин энэ бол... энэ бол үнэн юм!

	Жемма айсандаа нүд нь харанхуйлан бүлтгэнэж, аяархан ухарч түүнээс холдоно. Түүний нүүр нь хүзүүнийхээ ороолтын өнгө шиг дун цагаан болов. Тэд гудамжны шуугианаас тусгаарлагдаж, нам гүм, чимээ аниргүй болох шиг болов.

	— Тийм, усан онгоц... тэдний тухай би хэлээд, Боллагийн нэрийг дурсаж байсан юм. Бурхан минь! Бурхан минь! Би одоо яадаг бил ээ? гэж Артур шивнэв.

	Үхтлээ айгаад, түүнийг харж урьдаа зогсож байгаа хүнийг санаж гэнэт ухаан оров. Энэ ер нь... бодож, Артур:

	— Жемма, чи миний хэлснийг ойлгосонгүй! гэж түүний зүг хашхиран алхав.

	Тэр хүүхэн түүнээс холдож чангаар хашхирсан нь:

	— Надад битгий ойрт!

	Артур гэнэт түүний гараас барьж авав.

	— Бурхны төлөө сонс! Миний буруу биш... би...

	— Намайг орхи! Гарыг минь тавь! орхи! урвагч! гэж хүүхэн хашхираад, гараа суга татан авч, түүний хацар дээр цохив.

	Артурын нүд манарч, агшин зуурт өмнөө байгаа Жеммагийн цөхрөн зэвхийрсэн нүүр ба түүний платьедаа үрж байгаа гараас өөр юу ч үзсэнгүй. Дараа нь нүднийхээ манарлыг арилмагц, өөрийнхөө ганцаараа зогсож байгааг мэдэв.

	 

	 

	— VII —

	Ордны гудамж дахь том байшингийн гаднах хаалганы дэргэд Артурыг хонх дарж байх үес, бүүр харанхуй болсон байв. Тэр, гудамжаар хэсэж тэнэснээ мэдэх боловч, чухам хаана юу хийж хэчнээн цаг үргэлжлэн явсан юм бол... Жулийн зарц эвшээлгэсээр хаалгыг нээх бөгөөд манаран гайхсан царай гаргаж их л учиртай инээмсэглэв. Залуу эзэн нь замаа алдсан архичин шиг гяндангаас буцаж ирсэн нь түүнд тун инээдэмтэй мэт байв. Артурыг шат өөд өгсөж явтал нь түүний өмнөөс угтаж яваа бардам зантай, тоомсоргүй байдалтай Гиббонс, нэгдүгээр давхар дээр тулгарав. Артур "сайн байна уу" гэж хэлээд, хажуугаар нь өнгөрч гарахыг хүссэн боловч, Гиббонс үүнийг хүсээгүй учир хажуугаар нь өнгөрөхөд хүнд байв.

	— Ноёд эзгүй байгаа. Тэд, айлчлахаар явсан. Арван хоёр цагаас нааш эргэж ирэхгүй гэж тэр хэлээд, Артурын бохир болсон платье ба норж сэгсийсэн үсийг ширвэн харав.

	Артур цагаа хартал яг 9 болж байв. Аа! Түүний цаг нь хүрэлцэхүйц байтугай илүү ч байв...

	— Сэрээ, таныг оройн хоол идэх эсэхийг асуугаарай гэж Миссис Бертон тушаасан. Тэр тантай заавал өнөөдөр ярих хэрэгтэй учир таныг унтахаасаа өмнө уулзах биз гэж найдаж байна билээ.

	— Баярлалаа. Би оройн хоол идэхгүй. Харин намайг унтах болоогүй гэж Миссис Бертонд хэлээрэй.

	Тэр өөрийнхөө тасалгаанд оров. Түүний доторх нь түүний баригдсан өдрийн байдлаас өөрчлөгдсөнгүй. Монтанеллийн зураг ширээн дээр урьд адил хэвтэж, битүү тасалгаа дахь тэлүүр гозойж байв. Артур босгон дээр зогсож, чагнахад байшингийн дотор нам гүм байх ба түүнд саад болох юм юу ч байгаагүй учир, тасалгаандаа болгоомжтой орж хаалгаа хаав.

	За ингээд, бүх зүйл дуусвар болсон учир юуны ч тухай бодохгүй, юунаас ч болж сэтгэл хөдлөхгүй. Улиг домог болсон муу санаашралаас ангижрах болно. Харин энэ явдал бол тун дэмий тэнэг юм болов.

	Артур аминаасаа хагацах гэж шийдээгүй ба энэ тухай онц юм бодоогүй боловч, энэ нь үзтэл зайлшгүй хэрэг болсон билээ. Тэр чухам ямар үхлийг сонгож авахаа тодорхой таамаглаагүй боловч, үүнийг түргэн биелүүлэх гэж бүх сэтгэлээ тавив. Түүний гарт ямар ч зэвсэг байсангүй. Гэвч энэ нь ямар ч холбогдолгүй юм. Зөвхөн урж цуулсан алчуур юм уу орны даавуу байвал хүрэх нь тэр.

	Артур цонхны дээр байгаа том хадаасыг харав. За сайн байна! Гэвч тэр нь түүний биеийн хүндийг даах юм байсан болов уу даа? Артур цонхны дэргэд ширээ тавив. Хадаас нь найдвартай бус байв. Тэр ширээн дээрээс бууж хайрцаг дотроос алх авч, хадаасыг чангалан шаагаад, орныхоо даавууг авах гэтэл нь гэнэт залбирлаа уншаагүй нь санагдав. Христос шашинтны заншлаар үхэхийнхээ өмнө залбирал хийх хэрэгтэй байв. Тэр ч байтугай сүнс явуулахад зориулсан залбирал байдаг билээ.

	Артур битүү тасалгаанд орж тэлүүрийн өмнө өвдөг дээрээ сөхрөв.

	— Хамгийг чадагч өршөөлт бурхан аав минь, гэж Артур чанга хэлээд, нэг ч үг нэмж дуугарсангүй зогсов. Тэр юуны төлөө залбирч, юунаас болж залбирал хийхэд хүрснээ мэдэхгүй болоод, хорвоо ертөнц бүдэг бадаг санагдав.

	Артур, хуучны заншлаараа наманчилсны дараа босож, ширээ тийш ойртон очтол, Монтанеллийн харандаагаар бичсэн захидал харагдав.

	— Хайрт хүү минь! Чиний суллагдах өдөр чамтай уулзаж чадахгүйдээ би гашуудна. Намайг үхэх гэж байгаа хүн рүү урьсан учир би шөнө оройтож ирэх болно. Манайд маргааш эртхэн ирээрэй. Би их яарч явав. Л. М. гэжээ.

	Артур, шүүрс алдаж захидлыг тавив. Энэ явдал аавд хүнд байх болно гэж бодоод...

	Гудамжаар яваа хүмүүс их инээлдэж, наргиж байхыг... сонсоод амьдрал дүүрэн байсан тэр цагаас хойш юу ч хувирсангүй. Амьд хүний сэтгэл эвдэрч үхэхдээ хүрээд байхад, өдөр тутмын ялимгүй зүйлүүд ч өөрчлөгдсөнгүй. Цөм урьдын адил хэвээрээ байв. Фонтаны13 ус дээшээ оргилж, бор шувуунууд жиргэнэ. Тэд өчигдөр жиргэж байсан, бас маргааш жиргэх болно. Гэтэл Артур... үхнэ.

	Артур орны зах дээр суугаад хоёр гараа зөрүүлж, дээр нь толгойгоо тавив. Цаг их эрт байна, түүний толгой тархи нь өвдөнө. Энэ бүхэн бол цөм тэнэг, утгагүй юм.

	 

	* * *

	 

	Гаднах хаалганы хонх хангинав. Артур босон харайж, айхдаа багтрах шахаад, хоолой руугаа гараа явуулав. Тэднийг эргэж ирж байхад, тэр үүрэглээд сууж байдаг! Одоо тэдний нүүрийг харж, хатуу ширүүн үг доромжлолыг дуулах болов, хайран цагаа алдаж, хэрэв гарт минь хутга байсан бол доо...

	Артур гунигтайгаар тасалгааны доторхыг харав. Ээжийн юм хийдэг поолуу шүүгээний дээр хэвтэнэ. Тэнд хайч байх ёстой, тагийг нээв. Үгүй, цаг нь хүрвэл орны даавуу, хадаас хоёр нь найдвартай юм.

	Артур орныхоо бүтээлгийг хуу татан авч, тун яаруугаар түүнийг цуучна. Шатан дээр хүний хөлийн чимээ гарав. Үгүй, хэтэрхий өргөн цуудас болов, чангарахгүй биз, гогцоо гаргах хэрэгтэй шүү. Артур яарна, хөлийн чимээ улам ойртоно. Түүний шанааны судас цохилж, чихэнд нь лугшина. Хурдан, хурдан! Дөнгөж таван минут, ай бурхан минь!

	Хаалгыг цохив. Тэр барьж байсан цуудсаа алдаж, амьсгаагаа хураагаад, хөдлөхгүй чагнана. Ямар нэг хүн гаднаас хаалганы бариулыг хөдөлгөж, Жулийн дуу сонсогдож:

	— Артур аа!

	Артур хүнд амьсгалсаар босов.

	— Артур аа! хаалга тайл, бид хүлээж байна.

	Артур уранхай бүтээлгийг авч, хайрцаг дотор хаяад, ороо бушуухан засав.

	— Артур аа! чи унтаж байна уу? хашхирах нь Жемсийн дуу байв. Тэр, хаалганы бариулыг тэсэж ядан угзарна.

	Артур, тасалгааны доторхыг харахад цөм журамтай байсан тул хаалга нээв.

	— Артур аа! миний бодоход чи миний гуйсныг биелүүлж, бидний ирэхийг хүртэл хүлээж чадаж байсан биз. Гэтэл чиний санаагаар бол, бид хаалганы цаана хагас цаг хүлээх ёстой байсан юм биз дээ? гэж галзуурах шахсан Жули, тасалгаа дотор нисэх мэт орж ирэв.

	— Хайрт минь, дөрвөн минут шүү. Артур аа! үүнээс илүү сайхан юм хаа байх вэ... гэж Жеймс, эхнэрийнхээ ягаан нөмрөгийн хойноос орж ирэв.

	— Танд юу хэрэгтэй вэ? гэж Артур өрсөн хэлэв.

	Артур хаалганы бариулаас барьж зогсоод ах, Жули хоёрыг баригдсан гөрөөс шиг ээлжлэн харна. Гэвч Жеймс хэтэрхий тэнэг ба Жули хэтэрхий уурласан учир ийнхүү харж байхыг мэдсэнгүй.

	Мистер Бертон эхнэртээ сандал авч өгөөд, өөрөө сууж шинэ өмднийхөө өвдгийг аятайхан засав.

	— Жули, бид хоёр чамтай сайн ярилцах гэсэн юм... гэж тэр хэлэв.

	— Би одоо та нарын үгийг сонсож чадахгүй. Миний... Миний бие муу байна. Миний толгой өвдөж байна. Та нар хүлээх хэрэгтэй болно.

	Артур үүнийг жигтэйхэн бүдүүн дуугаар, ёолох шахаж хэлэв.

	Түүнийг Жеймс гайхсан байдалтай харна.

	— Чи яагаа вэ? Би санавал чамайг өвдөөгүй гэж бодно? үгүй бол чи халуурсан биз гэж сандран асуухдаа, Артурыг халдварт өвчний голомтоос гарч ирснийг санав.

	— За юу шалив гэж! Ердийн хуурамч үзэгдэл. Энэнд чинь бидний нүүрийг харах нь ичгүүртэй байгаа юм. Артур аа, нааш ир! энд суу гэж Жули хөндлөнгөөс хэлэв.

	Артур тасалгааны дундуур аажмаар гэлдэрч очоод, орон дээрээ суув.

	— За! гэж Артур ядарсан байдалтай хэлэв.

	Мистер Бертон ханиалгаж, тэртэй, тэргүй гялгар байгаа сахлаа илээд, урьдаас бэлтгэсэн үгээ хэлж эхлэв.

	— Чиний тун жигтэйхэн ааш зан ба хууль зөрчигчид, бослого гаргагчид, эргэлзмээр алдар, нэртэй болсон хүмүүстэй чиний харилцаж байгаа тухай чамтай ярих явдлыг би өөрийнхөө үүрэг, өөрийнхөө хүндэт үүрэг гэж үзэж байна. Чамайг ёс журам гажуудуулах явдал биш, харин хөнгөн сэтгэл чинь удирдаж байна гэж би итгэж байна.

	Тэр зогсов.

	— За? гэж Артур дахин хэлэв.

	— Тэгээд, би хэтэрхий ширүүн загнахыг хүсэхгүй. Чамайг муу нөхөд уруу татаж байна гэж хэлэхдээ бэлэн байгаа ба чиний залуу, туршлагагүй... бас ээжийгээ дуурайсан хөнгөн сэтгэлтэй, тогтворгүй гэдгийг чинь би уриалган анхаарч үзнэ гэж Жеймс хэлэхдээ, Артурын хөдлөх бүрд нь ил байгаа тун ч эцэж ядарсан найдваргүй байдлыг хараад, аргагүй зөөлрөв.

	Артур, ээжийнхээ зураг руу аажмаар харах боловч, дуугүй хэвээрээ байв.

	— Ийм их алдар хүндтэй манай нэрийг бузарлаж байгаа хүнийг би гэртээ авч байж чадахгүй болно гэдгийг чи мэдэж байгаа биз гэж Жеймс дахин хэлэв.

	— За? гэж Артур бас дахин хэлэв...

	— Юу! Энэ "За" гэдгээс өөр чамд хэлэх юм юу ч байхгүй юу! гэж Жули хашхираад, өөрийнхөө дэвүүрийг тачигнатал нь хумхиж өвдөг дээрээ хаяв.

	— Та нар яавал дээр байна, түүнийгээ л хий. Надад ямар ч ялгаагүй гэж Артур аажмаар хариулж, хөдлөхгүй сууна.

	— Чамд ямар ч ялгаагүй юу? гэж энэ хариултыг гайхан Жеймс давтан асуух бөгөөд, түүний эхнэр нь инээд алдаж сандлаасаа босов.

	Тэгээд, чамд ямар ч ялгаагүй. За, Жеймс аа, одоо бидэнд баярламаар юм гарахгүй гэдгийг... чи мэдэж байгаа биз. Католик балмад эхнэр ба тэднийхэнд... уучлал өршөөлийг үзүүлэх нь юунд хүргэх байсныг би урьдаас мэдсэн юм.

	— Чимээгүй, чимээгүй! хонгор минь, энэ тухай хэрэггүй.

	— Жеймс, тэнэг минь! Бид хэтэрхий их уяхан сэтгэлтэй юм! Манай гэр бүлд шургалан орж, хууль бусаар төрсөн ямар нэг хүүхдээс зовох гэж үү? Эх нь хэн байсныг мэдэг! Бид ямар учраас католик ламын хүүгийн тухай санаа тавих ёстой юм? Май, унш!

	Жули, карманаасаа үнгэгдсэн хуудас цаасыг гаргаж, ширээн дээгүүр гулсуулан Артур тийш хаямагц, Артур түүнийг авч тэнийлгээд ээжийнхээ гарын үсэг байхыг танив. Түүний доторх сар өдрөөр авч үзвэл уул бичгийг, түүний өөрийн төрөхөөс дөрвөн сарын өмнө бичсэн байв. Энэ нь нөхөртөө, үнэнээ илчлэн хэлсэн бичиг байсан ба эцэст нь хоёр гарын үсэг байв.

	Артур өөрийнхөө ээжийн гараар бичигдсэн хатуу бус үсгүүдтэй хуудасны адаг дахь "Лоренцо Монтанелли" гэдэг сайн таних гарын үсгийг хүртэл мөр мөрөөр нь аажуухан уншив. Түүнийг нэлээд хэдэн минут гөлрөн харж, нэг ч үг хэлсэнгүй, дахин эвхээд, ширээн дээр тавив.

	Жеймс босож, эхнэрийнхээ гарыг барив.

	— За, Жули минь, одоо больё, чи доошоо буу. Харин би чамд хамаарахгүй хэргүүдийн тухай Артуртай ярих хэрэгтэй байна.

	Жули, нөхрөө харж, дараа нь зовхио буулган дуугүй Артурыг харав.

	— Үүний ухаан санаа нь бүүр алдарсан байна гэж тэр эхнэр хэлэв.

	Жулийг, хүзүүнийхээ ороолтыг сөхөж, тасалгаанаас гарахад нь, Жеймс босож, хаалгыг хаагаад, ширээ рүү эргэж ирэв.

	— Артур аа, энэ бүгд иймэрхүү болсон нь тун харамсалтай юм. Чи бол үүнийг мэдэхгүй байж чадах байсан. Гэвч одоо яая гэх вэ. Би бол чамайг самбаатай байгаасай гэж санах юм. Жули нэлээд уурласан байна... Ер нь хүүхнүүд... За, үүнийг орхиё. Би хэтэрхий хатуу байхыг хүсэхгүй... гэж Жеймс нэлээд зөөлөн дуугаар хэлэх бөгөөд, учир нь түүнийг Жули нэгэнт дуулж чадахгүй байв.

	Жеймс өөрийнхөө зөөлөн байдлаар Артурт ямар сэтгэгдэл төрүүлснийг ажиглаж дуугүй болов. Гэтэл Артур урьд адил хөдлөхгүй хэвээрээ байв.

	— Хайрт минь, энэ бол үнэндээ тун ч уйтгартай хэрэг, энэ тухай ярьсны ч хэрэг алга. Чиний ээжийг өөрийнхөө хэргийг хүлээхэд нь миний эцэг тайван сэтгэлтэйдээ салаагүй юм. Харин түүнийг уруу татаж байсан хүнийг Италиас зайл гэж шаардсан юм, тэхэд нь чиний эцэг болох хүн Хятадад төлөөлөгчөөр явж байсныг чи өөрөө мэднэ. Түүнийг эргэж ирэхэд чамайг түүнтэй битгий уулзаасай гэж би боддог байв. Гэтэл миний эцэг түүнийг чиний ээжтэй уулзахыг оролдохгүй бол чамайг түүнтэй хамт хичээллэж болно гэж зөвшөөрсөн юм. Харин тэд, үнэнч ёсоор эцсийн өдрийг хүртэл энэ тохирлоо шударга биелүүлсэн юм. Энэ бүгд бол тун ч харамсалтай хэрэг юм гэж Жеймс үргэлжлэн хэлэв.

	Артурын царай барайж лавын баг өмссөн юм шиг болов.

	— Энэ бүгд танд гайхмаар зугаатай мэт санагдахгүй байна уу? гэж Артур нам дуугаар жигтэйхэн ээрүүтэж хэлэв.

	— Зугаатай? зугаатай гэнэ ээ? Артур аа! чи солиорч байна! гэж Жеймс ширээнээс сандалтайгаа ухарч уурлахаа ч мартаад, Артурыг гайхан ширтэв.

	Артур гэнэт толгойгоо хөдөлгөн тачигнатал инээв.

	— Артур аа! Чиний хөнгөн сэтгэлийг би тун гайхаж байна гэж онгоц эзэмдэгч хэлээд, ширээнээс ихэмсгээр босов.

	Артур хариу хэлэхийн оронд тачигнатал инээсэн учир Жеймс, үүнд хөнгөн сэтгэлээс нь өөр ямар нэгэн их юм байгаагүй биз гэж эргэлзэв.

	— Хий нь хөөрсөн эхнэр шиг үнэндээ, Артур чи Жулигээс дор юм. Битгий инээ! Би энд чинь бүхэл шөнө сууж байж чадахгүй! гэж Жеймс хэлээд, мөрөөр хавчганан, сэжиглэлтэй байдлаар тасалгаа дундуур хойш урагшаа цухалдан алхана.

	Тэр иймэрхүү амжилт гаргаж байж тэлүүрт хандаж түүнийг сууринаас нь салгаж чадах байв. Артур нь ятгалгыг ч сонсохгүй, тасралтгүй инээсээр байв.

	— Энэ бол зэрлэг байдал. Чи хэтэрхий их зовоод, олигтой ярилцаж чадахгүй байгаа бололтой. Хэрэв чи үүнийгээ үргэлжлүүлээд байх юм бол би чамтай энэ хэргийн тухай ярих ч үгүй. Харин чи маргааш өглөө цайны дараагаар манайд ороорой. Одоо унтсан чинь дээр сайн унтаарай гэж Жеймс зогсож байж хэлээд, гарч хаалгыг хаав.

	— Одоо доор очих дээр бас нэг хий нь хөдөлсөн эхнэр бий. Харин уйлмаар юм байна даа, тэр аман дотроо гүвтнээд, шат уруу буув.

	 

	* * *

	 

	Артур ухаангүй инээхээ зогсож ширээн дээрээс алхыг шүүрэн аваад, тэлүүрийн тийш ухасхийв.

	Нэг цохисны дараа тэр ухаан оров. Түүний өмнө хоосон тавиур хэвтэх бөгөөд, алхыг гартаа барьсаар байв. Шалан дээр тэлүүрийн эвдэрхийнүүд хэвтэнэ. Артур алхаа хажуу тийш нь хаяв.

	— За гүйцэв! Би яасан тэнэг хүн юм! гэж тэр хэлээд эргэв.

	Артур сэтгэл нь хөдөлж, багтрах шахаад, ширээний дэргэд толгойгоо салаавчлан барьж сандал дээр суув. Дараа нь босож гар нүүрийн угаагуур дээр очоод, хувин хүйтэн ус толгой уруугаа асгав. Тэр тайтгараад, хуучин суудал дээрээ очиж бодлого бодон суув.

	Энэ хуурамч, шивэгчин сэтгэлтнээс болж энэ амьгүй хэлгүй бурхнаас болж, тэр ичих, уурсах, цөхрөх хамаг зовлонг эдлэв! Нэг сүмийн алба хаадаг лам хуурамч байснаас болж дээс бэлтгээд боож үхэх гэж бодов! Ямар тэд, бүгдээрээ хуурамч юм биш гэх үү! Үүнийг орхивол зохино! Одоо ухаан орлоо шашин хуурамч! Зөвхөн энэ буртгийг өөрөөсөө авч хаяад, шинэ амьдралаа эхлэх хэрэгтэй. Засварын газар цөөнгүй галт онгоц бий. Түүний нэгэнд нуугдаж Канад, Австрали, өмнөд Африк, аль хандсан зүгтээ явахад бэрх биш юм! Эндээс л холдвол хаашаа ч явсан хамаагүй. Тэр тэндээ амьдарч чадмааргүй бол нөгөө газар очоод амьдарна.

	Тэр хэтэвчээ гаргав. Зөвхөн гучин гуравхан паоло (мөнгөн зоос) байв. Гэвч түүнд бас үнэтэй цаг бий.

	Түүгээр аргалж болно. Ерөөсөө энэ бол онц биш, зөвхөн анхны үеийг аргацаавал гүйцээ. Харин энэ гэрийн нь хүмүүс түүнийг эрж эхлэх ба түүний тухай засварынхнаас асууцгаах болно. Үгүй, тэднийг буруу мөрөөр оруулах хэрэгтэй. Гэмгүй, түүнийг үхсэн гэж бодог. Тэгвэл Артур чөлөөтэй, бүр чөлөөтэй болно. Бертомыхон түүнийг яаж эрэх бол гэж бодохоос Артурын инээд хүрэв. Ямар сонин үзэгдэл болох бол! Артур нэг хуудас цаас авч, анхандаа сэтгэлдээ орсныг бичиж эхлэв.

	Би та нарыг бурхан шиг итгэж байв. Бурхан бол шавраар зуурч хийсэн дүрсийг хэлдэг бөгөөд түүнийг алхаар цохиод эвдэж болох юм. Та нар бол намайг бүхэл насаараа мэхэлж байв.

	Тэр хуудсаа эвхэж, түүнийгээ Монтанеллид хаяглаад, бас хоёрдугаар хуудсыг авч бичив.

	Миний хүүрийг Дарсенаас голоос олж аваарай.

	Дараа нь малгайгаа өмсөж, тасалгаанаасаа гарав. Тэр ээжийнхээ хөргийн дэргэдүүр гарахдаа түүнийг харж мөрөө хавчин инээмсэглэв. Эх нь бас Артурыг мэхэлж байсан шүү дээ?

	Тэр гудмын дундуур аяархан гишгэлсээр өнгөрөөд хаалганы дэгээг мулталж, чимээ анир бүхнийг цуурайтуулсан өргөн харанхуй мрамор14 (чулуун) шат уруу оров. Тэр шат нь түүний хөл дор хар нүх шиг онгойно.

	Артур доод давхарт унтаж байгаа Жиан Баттистаг сэрээхгүйн тулд аль болохоор аяархан гишгэхийг хичээж хашаа руу явж оров. Хашааны буланд байгаа түлээний пүнзэнд тортой жижигхэн цонх байв. Тэр цонх суваг тийш харсан бөгөөд газраас дээш дөрвөн футээс илүүгүй өндөр юм. Зэвэрсэн тор нь нэг талаас эвдэрхий байсныг Артур санав. Тэр нүхийг зөөлөн цохилтоор хүн багтах болтол нь өргөтгөж болох байв.

	Гэтэл тор нь тун бөх байв.

	Тэр гараа шалбалж, ханцуйгаа урав. Гэвч энэ бол юу шалих вэ? Тэр гудамж руу харахад, тэнд хэн ч байсангүй. Чимээ аниргүй хар суваг эгц хавтгай хануудын завсраар үзэмжгүй ангайн харлана. Үзэгдээгүй дэлхий нь гэрэл тусдаггүй нүх шиг санагдаж болох боловч, түүний үзэж өнгөрүүлсэн бузар муухай жигшүүрт зүйл түүнд байх юм бил үү. Юуны тухай ч харамсахгүй, юуг ч харж үзэхгүй худал хуурмагаар дүүрсэн өчүүхэн ертөнц бол хүн живж үхэхгүйгээр тийм нимгэн байнгын намаг юм.

	Артур эрэг дээгүүр явж байгаад дараа нь Медичийн ордны (Флоренцийн эртний засаг ноёдын удам) дэргэдэх жижигхэн чөлөө рүү эргэв. Энд түүн дээр Жемма гүйж ирээд түүнд тун цовоо байдалтай гараа сарвайж байсан билээ. Ус руу ордог жижиг нойтон шат. Бас шавартай сувгийн нөгөө талд байгаа цайз бүүдгэнэнэ. Тэр одоо хүртэл түүний навтгар, эвгүй болохыг сэжиггүй мэдэж байсан юм.

	Тэр Дарсенийг хүртэл нарийн гудамжаар явж очоод малгайгаа авч, усанд хаяв. Хүүрийг эрэхдээ тэд малгайг олох болно. Тэр эрэг дээгүүр явж цаашдаа юу хийх билээ гэж бодно. Ямар нэгэн онгоцонд нэвтэрч орох хэрэгтэй үүнийг гүйцэтгэх нь хялбар биш юм. Ганц олигтой арга нь онгоц зогсоох Медичийн хуучин том хашлага руу орох явдал мөн. Түүний цаад өнцөгт нь жижигхэн гуанз бий. Тэнд ямар нэгэн усчин (усан цэрэг)-тай уулзаж, түүнийг худалдан авч болох магадгүй.

	Засварын дааман (хаалганууд) хаалттай байв. Яах билээ. Гаалийн түшмэдийг яаж өнгөрөх бил ээ? Иймхэн мөнгөтэй, бас паспорт байхгүй болохоор шөнө нэвтрэхийн төлөө хахууль өгөх гэж бодох ч аргагүй юм. Түүнээс гадна түүнийг таньж магадгүй. Тэр дөрвөн хүний хүрэл хөшөөний дэргэдүүр явж өнгөртөл нөгөө талд байгаа хуучин байшингаас ямар нэг хүн гарч ирэв. Тэр гүүрэнд ойртож ирэв. Артур, хөшөөний харанхуй сүүдэр лүү орж, түүнд наалдан зогсоод, суурины өнцгөөс болгоомжтой харж байв. (Дөрвөн хүний хөшөө гэдэг нь Ливорно хотод байх нэгдүгээр Фернандо Медичийн хөшөө юм. Энэ хөшөөний суурины дэргэд дөрвөн хүний хүрэл дүрсийг хаджээ).

	Од ихтэй хаврын дулаан шөнө байв. Засварын чулуун ханууд руу ус цалгиж, шатан дээгүүр инээх мэт аяархан сүржигнэн урсана. Ямар нэг ойр газар аяархан хяхтнан савлаж байгаа гинжний чимээ сонсогдоно. Том өргөх кран, харанхуйн дотор гунигтай байдалтай ёрдойно. Од гялалзаж, сувд үүлээр хучигдсан огторгуйн дор хатуу ширүүн хувь заяагаар хадагдсан дөрвөн боолын дүрс харлан харагдана. Нөгөө хүн Английн гудамжны дууг чанга дуугаар аялж эрэг дээгүүр бүдчин явна. Энэ нь жижиг гуанзанд архидаж байгаад буцаж яваа усчин бололтой. Эргэн тойронд өөр хэн ч байсангүй. Түүнийг ойртож ирэхэд нь Артур замын гол руу гарч очив. Усчин ууртайгаар, өөрийнхөө дууллыг тасалж зогсов.

	Би тантай ярих хэрэгтэй байна. Та миний хэлснийг ойлгож байна уу? гэж Артур Итали хэлээр хэлэв.

	Тэр толгой сэгсэрч:

	— Надтай энэ үл ойлгогдох хэлэн дээр ярьсны хэрэггүй гэж хэлээд дараа нь хазгай буруу, франц хэлээр,

	— Та надтай ямар хэрэгтэй юм? Та яах гэж зам хөндөлдөөд байна? гэж ууртай асуув.

	— Ганцхан минут гэрэлтэй газраас холдож, тантай ярих хэрэг байна.

	— Бас уу? гэрлээс холдох! Танд хутга бий юу?

	— Үгүй, үгүй, хаанаас! Таны тусламж надад хэрэгтэй болохыг та үзэхгүй байна уу! Би танд мөнгө төлнө шүү.

	— Аа? юу? ямар хээнцэр гоё хувцасласан юм! гэж усчин дахин англи хэлээр хэлэв.

	Тэр сүүдэр лүү орж хөшөөний хүрээг налав.

	— За ингээд? танд юу хэрэгтэй юм? гэж тэр дахин өөрийнхөө аюулт франц хэлээр хэлэв.

	— Би, эндээс явах хэрэгтэй юм.

	— Ухай! яах нь вэ? Таныг би нуух хэрэгтэй юм уу? Ямар нэг хэрэг хийгээ юу? Ямар нэг хүн алсан уу? Гадаадынхан цөм ийм шүү. Хаашаа та зугтаах юм? Магад цагдаагүй газар луу л биз дээ?

	Тэр согтуу байдлаар инээж, Артур луу нүдээ ирмэв.

	— Та ямар онгоцных вэ?

	— “Карлотта” онгоцных. Ливорногоос Буэнос-Айрес руу явдаг юм. Нэг тийш нь тос, нөгөө тийш нь арьс зөөнө. Тэр харагдаж байна. Тун хуучирсан онгоц байгаа юм гэж усчин далайн онгоцны зогсоолын хашлага руу хуруугаараа заана.

	— Буэнос-Айрес! Та намайг өөрийнхөө онгоц дээр нуугдуулагтун.

	— Хэчнээн хөлс өгөх вэ?

	— Тун их биш. Надад дөнгөж хэдэн мөнгөн зоос бий.

	— Үгүй, тавиас доош авахгүй. Тэгээд тань шиг хээнцэр хүнд энэ нь ч хямд байна.

	— Юуны чинь хээнцэр! Хэрэв миний платье танд үзэмжтэй байвал хоёулаа сольё. Би өөртөө байгаагаас илүү юм танд өгч чадахгүй шүү дээ.

	— Танд цаг байна уу, тэгвэл надад өг.

	Артур нарийн паалантай, ар талынхаа таг дээр “Г. Б.” гэсэн үсэгтэй эмэгтэй хүний алтан цаг гаргав. Энэ бол түүний ээжийн цаг юм. Гэвч энэ одоо надад байгаад байгаад ямар ч ач холбогдол байхгүй юм гэж бодоод, цагаа өгсөнд,

	— Аа! хулгайн цаг биз дээ? Аль вэ үзье! гэж усчин дуу алдаж цаг руу түргэн харна.

	Артур гарыг зайлуулав.

	— Үгүй, би онгоц дээр очихоос нааш энэ цагийг танд өгөхгүй гэж тэр хэлэв.

	— Та, тэнэг хүн биш байна! Гэвч та анх удаа аюулд орж гэж мөрий тавья. Үнэн биз?

	— Энэ бол миний хэрэг. Манаа явж байна харав уу!

	Тэд хөшөөний цаана сууж, манааны явж өнгөрөхийг хүлээцгээв. Дараа нь усчин босоод, Артурыг хойноосоо дагуулж, битүү инээмсэглэн урагшаа явав. Артур хойноос нь дуугүй алхана.

	Усчин түүнийг дахин "Медич"-ийн ордны дэргэдэх тэгш бус жижигхэн чөлөө дээр гаргаж, харанхуй буланд зогсоод болгоомжлон шивнэж байгаа бололтой хүнгэнэв.

	— Эндээ хүлээж бай, хэрэв та цаашаа явбал цэргүүд үзэх болно.

	— Та яах гэж байна?

	— Ямар нэгэн платье ольё. Таныг цус болсон ханцуйтай яаж онгоц дээр гаргах юм.

	Артур цонхны торонд урсан ханцуй уруугаа харав. Түүнд шалбарсан гарын цус шингэжээ. Энэ хүн түүнийг хүн алагч гэж үзэж байгаа бололтой. За яах вэ түүний тухай юу гэж бодсон ч хамаагүй!

	Усчин удсангүй эргэж ирэв. Түүний байдал тун баясгалантай ба тэр зангилгаатай юм сугавчилж авчрав.

	— Бушуухан сольж өмс. Надад онгоц руу буцаж очих хэрэг байна гэж тэр шивнэв.

	Артур элэгдсэн платьед хүрээд сэжиглэсэн боловч сольж өмсөв. Зол заяагаар энэ ширүүн платье нь нэлээд цэвэрхэн байв. Тэр, шинэ хувцастайгаа гэрэлд гармагц, усчин түүнийг хараад сайшаасан байдалтай, согтуу хүний маягаар толгой дохив.

	— Таарч байна, явцгаая! Битгий чимээ гаргаарай гэж тэр хэлэв.

	Артур тайлсан платьегаа авч, муруй сувгууд ба Ливорно хотын хүмүүс "шинэ Венец" гэж нэрлэдэг дундад зууны тэр шугуйн нарийн харанхуй бэлчрүүдийн гаталшгүй сүвнүүдийг дамжиж усчны хойноос явав. Ядуу овоохой бохир хашаануудын дунд хаа нэг газар хуучин хар орднууд эртнийхээ өөрийн жавхлант байдлыг хадгалах гэсэн юм шиг ёрдойн харагдана. Зарим бэлчир дээр хулгайч, яргачин, контрабанд нарын үүр байх ба заримд нь ядуучууд орогноно.

	Усчин, жижигхэн гүүрний дэргэд зогсож, тал бүр тийш хараад, чулуун шатаар бууж онгоц зогсох нарийхан газар луу явав. Гүүрийн дор хуучирсан бохир завь савлаж байв. Тэр, түүн дотор Артурыг орж, ёроолд нь хэвт гэж ширүүн тушаагаад, өөрөө сэлүүр дээр нь сууж онгоцны буудал тийш сэлж гарав. Артур усчны хаяж өгсөн хувцсаар бүтээгээд нойтон хавтгай банзнууд дээр хөдлөхгүй хэвтэж танихгүй байшин, гудамжнууд руу харж явав.

	Завь нь гүүр доогуур явж өнгөрөөд, цайзын доорх сувгийн нөгөө тал руу оров. Уул ханууд ба доогуураа өргөн дээгүүрээ нарийхан хар байшингууд усны эргээр ёрдойно. Тэд хэдхэн цагийн өмнө түүнд ямар их хүчтэй, сүртэй харагдсан бил ээ! Аа одоо! Тэр завины ёроолд хэвтээд аяархан инээмсэглэнэ.

	— Чимээгүй, битгий хөдөл. Бид гаалийн дэргэдүүр явж байна гэж усчин гүвтнэв.

	Артур толгойгоо далдлав. Гааль ба цайз хоёрын хоорондох нарийн хоолойг хөндөлдөн боож, гинжээр хадсан шонгуудын өмнө завь зогсов. Гаалийн газраас дэнлүү барьсан нойрмог түшмэл гарч ирээд, эвшээлгэж усны дээрээс тонгойв.

	— Паспортаа аль.

	Түүнд усчин өөрийнхөө үнэмлэхүүдийг өгөв. Артур хувцасныхаа дор амьсгаадахгүйг хичээж, тэдний яриаг чагнана.

	— За яах вэ, онгоц дээр эргэж ирдэг цаг мөн. Магад архидсан биз? Таны завь дотор юу байгаа юм? гэж түшмэл үглэв.

	— Хуучин хувцсаа хямдхан худалдаж авлаа.

	Тэр ингэж хэлэхдээ, хантаазаа авч үзүүлэв. Түшмэл дэнлүүгээ барьж тонгойн харав.

	— За явж болно.

	Тэр хөндлөн модыг өргөтөл, завь харанхуй усан дээр ганхсаар цаашаа аяархан хөвөв. Артур жаахан хүлээзнээд дараа нь өөрийгөө бүтээсэн хувцсыг авч хаяв.

	— За, миний онгоц энэ байна. Миний хойноос яв. Харин дуу чимээ битгий гаргаарай гэж усчин шивнэв.

	Усчин том хар онгоцныхоо тавцан руу өнхрөв. Артур хэдийгээр иймэрхүү ажилд хэнээс ч илүү гавшгай байсан боловч энэ удаа "хуурай замын болхи амьтан" гэж аяархан хараалгав. Тэд онгоц дээр гараад, харанхуйн доторх тоног хэрэглэл ба машины завсраар болгоомжтой явсаар сүүлд нь ёроолын нүхэнд хүрэв. Усчин хаалтыг аяархан өргөв.

	— Доошоо орогтун? Би одоо эргэж ирнэ гэж тэр шивнэв.

	— Ёроолын нүх нь нойтон харанхуйгаас гадна тэсвэрлэшгүй бүгчим байв. Артур, нойтон арьсны ба гашуун тосны үнэрээс багтрах шахаж аргагүй ухрав. Гэвч Артур тусгай хоригдож байснаа санаад, сэтгэл нь эрсдэж, шатаар доошоо буув. Газар бүрийн амьдрал нь адилхан, бохир бузар, харанхуй мухар байдаг юм бололтой. Гэвч амьд яваа хойно, амьдралаас аль болохыг нь авах хэрэгтэй юм.

	Хэдэн минутын дараагаар усчин ямар нэг юм барьсаар эргэж ирэв.

	— Одоо мөнгө ба цагаа өг. Бушуухан.

	Артур харанхуйг ашиглаж өөртөө хэдэн зоос үлдээв.

	— Надад ямар нэг идэх юм авчирч өгөөрэй. Би тун их өлсөж байна гэж Артур хэлэв.

	— Авчирсан. Май, үүнийг ав.

	Усчин түүнд савтай юм ба чулуу шиг хатуу хэдэн хатаасан талх хэрчим давсалсан мах өгөв.

	Одоо яах вэ гэвэл, маргааш өглөө эрт гаалийн түшмэлүүд үзлэг хийх гэж ирцгээнэ. Та хоосон бочик15 дотор нуугдах болно. Биднийг далайд гарч явахаас нааш хулгана шиг хэвтэж байгаарай. Хэзээ ил гарч болохыг би хэлнэ. Харин капитаны нүдэнд үзэгдэхгүй байхыг хичээ. За гүйцээ! Усаа асгаагүй биз? Сайн унтаарай. Хаалга хаагдав. Артур үнэт "ус" бүхий саваа болгоомжтой тавиад хоосон бочкийн дэргэд сууж давстай мах ба хатаасан талхыг идэж гарав. Дараа нь бохир шалан дээр хэвтэж, бүх насандаа анх удаа мөргөл хийхгүй унтсан нь энэ билээ. Түүний эргэн тойрон харанхуйн дотор оготнууд гүйлдэнэ. Гэвч тэдний тайвнаар чис чис дуугарах дуу ч онгоцны найган хөдлөх нь ч тосны бөөлжис цутгам, үнэрч удахгүй тусах гэж байгаа далайн өвчин ч аль ч гэсэн Артурын нойрыг сэрээж зовоосонгүй. Бас Артурын өчигдөр шүтэж байгаад ширээнээс нь буулгаж эвдэж хаясан бурхан ч ер сэтгэлд нь орохгүй, ухаан санааг нь зовоохоо больжээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	 Пиза — Тоскана дахь, Италийн соёл боловсролын нэг томоохон төв хот болно

	 Евангелийн дотор уяман өвчтэй хүнийг Христос эдгээсэн гэдэг өгүүллэг бий

	 Доминикан — "тэрсүүд нар" ба дураараа сэтгэгч нартай тэмцэхийн тулд Испанийн номлогч домикан ХIII дугаар зуунд байгуулсан доминиканч гэлэнгүүдийн бүлгэмд хамаарагдах сүм байжээ.

